text:
Jasper越大越貪玩 ,嗯哼驚現大長腿 ? 《爸爸去哪兒》好兄弟相聚難離難捨
一齊參加親子真人騷《爸爸去哪兒》嘅陳小春,應采兒兒子Jasper,以及杜江,霍思燕兒子嗯哼係好好朋友,雖然內地有限B令,禁止再拍親子真人騷,不過fans已經好關心佢哋嘅成長!最近暑假嚟到,嗯哼媽咪就帶佢去香港探Jasper,見兩個萌寶都大個仔唔少,不過仲一齊玩得超開心,網民即時Like爆留言「Jasper同嗯哼真的太可愛了!」「小朋友之間的友誼好珍貴,媽媽們也好懂得幫他們維護.」
一齊參加「爸爸去哪兒」第五季嘅嗯哼同Jasper因為節目結緣,兩個小朋友同兩個家庭都成為好朋友.以前喺節目中,兩個小朋友都係有家教,脾氣好嘅天使寶寶,所以一樣咁受網民歡迎.雖然宜家佢哋都唔會再上節目,但私底下仲成日一齊玩!睇到佢哋相聚嘅短片,網民都感歎小朋友嘅友誼真係特別純潔同美好呀!
嗯哼 Jasper暑假團聚
嗯哼同Jasper一齊拍「爸爸去哪兒」嘅時候已經係好好朋友,雖然宜家兩個小朋友冇得再喺節目中相聚,不過佢哋私底下就成日一齊玩!好似最近霍思燕就帶咗嗯哼去香港見Jasper,一齊去迪士尼玩.兩個小朋友玩得超開心!
喺應采兒開心Share嘅短片中,Jasper嗯哼一相見即時攬頭攬驚超老友!跌咗落地下先肯放手啊.
應采兒又話,每次兩個小朋友一見面,佢哋都要不停問狂問媽咪「我哋邊個年紀比較大啊?」搞到應采兒都唔識點答佢!
超幸福嘅杜江霍思燕一家
幸福嘅家庭都鐘意喺埋一齊玩,杜江同霍思燕呢對係圈中出咗名嘅恩愛夫妻,結婚之前,相比起老公杜江,霍思燕顯然比較有名氣,拍過唔少人氣嘅劇集,為咗生B,霍思燕暫停手頭工作,專心相夫教子.爭氣嘅杜江之後透過電影「紅海行動」走紅,攞獎攞到手軟,佢每次上領獎台都不忘感謝老婆.
杜江話,老婆霍思燕作為女演員,表演生涯本來就比男演員短,要喺事業上如日中天嘅時候急流勇退,轉身做人母,需要好大勇氣,所以佢特別感謝老婆為家庭嘅付出,佢先可以專心搏殺事業.
霍思燕一直非常用心教育囝囝,喺節目上佢嘅育兒方法都令唔少網民大讚.霍思燕同杜江都係非常有耐心嘅人,而且佢哋認為,夫妻關係好,兒子先可以喺充滿愛嘅環境下長大,佢哋兩公婆咁恩愛,嗯哼嘅性格都特別好.
不過其實教育囝囝,不單只係靠媽咪,杜江曾經講過,佢都會好投入到育兒工作中,有時候嗯哼扭計,霍思燕都搞唔掂,佢無論幾忙幾遠,都會飛返屋企解決問題.
嗯哼之前仲話要喺八歲嘅時候娶媽媽,搞到杜江都唔知好嬲定好笑.
爸爸不停接job拍戲揾真銀養家,媽咪就帶住囝囝四圍玩享受假期.今次嗯哼嚟香港,好多人都話佢大個咗好多,越嚟越似爸爸杜江.
愛玩的Jasper一家
Jasper越嚟越大個,因為爸爸陳小春唔想個仔太早進去娛樂圈,想佢專心讀書,所以兩公婆都開始好少share Jasper嘅相同近況,保護Jasper隱私.不過早排香港流感高峰,見學校停課應采兒就有帶Jasper出去玩,仲分享佢哋玩滑梯嘅短片,唔使上堂仲可以去玩,Jasper梗係超級開心啦,真係成家人都咁愛玩.
之前鄭希怡個囡梁浸浸生日,小春一家都有去慶祝,Jasper越嚟越似爸爸個樣.不過見呢一家四口睇落都好和諧,唔知幾時佢哋再追返個囡囡呢?
感謝閣下訂閱Cosmo電子報.
閣下將收到一封電郵確認,謝謝支持!
閣下已註冊Cosmo電子報,請按下註冊電郵上的連結,以激活閣下的帳號.
如果未收到註冊電郵,請按此重發.
閣下已曾註冊Cosmo電子報,請前往設定更改閣下的訂閱選擇.
據系統顯示,閣下為CosMart會員;如想訂閱Cosmo電子報,請前往CosMart後台設定 - 接收電郵設定更改閣下的訂閱選擇.


c: text/html

text:
「一切由騙局開始.」當有人問阿七點入行,我就會咁答.當年呢,唔知邊個阿叔個老闆個侄仔就喺保險公司做,話咩好好搵,做到好威咁,要build條全港最大嘅team咁話喎.
一入到去,就要你抄晒全家啲電話號碼出嚟,監住你逐個打去問候,之後就約出嚟飲下茶,之後大佬就會叫你執好建議書,夾住你出去見班鄉紳父老,講到你好上進又有心,實牙實齒一世喺度做,買份人壽啦,保障下屋企人;買份醫保,入院都唔驚;有小朋友就買份儲蓄保,總之咩都保一保.
每個人喺最初入行時,阿大佬都捧到上天咁,好似個個都係百年一遇嘅驚世奇才,不過當你sell晒班親戚之後,大佬就話:「你都見過我點sell啦,你大個仔啦,我信你架,以後你自己做啦!」
Umm,好啦,咁就好多人X街咗囉,無生意無數,自動消失,客同單留晒畀大佬,大佬愈來愈多客,收入愈來愈豐厚,好嘢呀!咁我阿七呢,好彩夠天真,我真係信自己係驚世奇才,咪不斷去搵新客,過時過節就打晒電話畀啲客噓寒問暖,得閒叫啲客介紹下客,又去下商會social下,咁就40年.
大堆客都係我一手一腳搵番嚟㗎,60歲嘅我終於月薪20萬啦!搵到錢嗰期,同得閒就同老婆去IFC國金軒飲松露龍蝦湯,食花膠海參,歎紅酒,透過塊落地玻璃窗望落中環,呢個就係我個中環,嗰一刻,中環簡直係天堂!
不過,原來下一刻,天堂係會變咗地獄!
就係嗰一年,公司被某本地富豪收購咗,富豪為咗做靚條數,一下子就迫走晒我哋呢班老鬼,保險單係帶唔走架!就係咁,公司食晒我啲客,仲有每月20萬嘅收入!計數真係計得盡,抵你做富豪!不過我40年嚟捱生做死嘅成果,咁就一下子無晒.
可能你話我都差唔多到退休年齡,但係衰在我遲婚遲生仔,我個仔先十幾歲,仲讀緊中學,老婆就一直係家庭主婦.阿七作為男人,只好硬住頭皮去搵另一間保險公司收留我,睇下點搵啲生意返嚟啦,真係好似求朋友收留咁,你又帶唔到啲單過嚟,又一把年紀,人哋都驚你係Old Seafood,邊敢亂咁招惹你呀!
中環呀中環,你係我嘅發跡地,亦係我嘅墮落之地!喺度跌低,就要喺度起返身,我係咁教我個仔!一切由零開始,點樣一個一個客咁儲返嚟?我阿七日後再慢慢講啦,順便同大家分享下有關保險嘅嘢.我又夠鐘去見客啦……
作者:小胖阿七
本地保險業界先驅,40年前入行的首批從業員,

robotstxt: allowed

filter: keep


text:
運動𠵿
運動𠵿(英文:Kinematic pair)係機械術語,指兩個機械構件之間通過直接接觸,互相施加約束而組成嘅連接,可以根據接觸嘅形式再分類.佢最初係由佛蘭茲雷路士引入機械學[1],之推動唨對簡單機械啲元素運動嘅研究[2].
描述改
Hartenberg同Denavit噉樣定義運動𠵿[3]:
對於剛體之間嘅連接,雷路士發現唨兩種類型並且命名為(元素個)高𠵿同埋低𠵿.對於高𠵿,𠵿元素通過一隻點抑或跟住一條線來接觸,就好似滾珠啤令或者平面凸輪跟佢個從動件一樣;啲衲靠點嘅相對運動係唔同嘅.低𠵿呢就係啲接觸嘅埞係睇得到嘅,就似插銷連接,十字頭,球鉸等等;啲衲靠點同埋佢哋本身喺嘅骨枝嘅相對運動都係相似嘅,而且骨枝啲元素嘅互相交換並唔會似喺高𠵿噉改變佢啲部件嘅相對運動.
運動𠵿嘅自由度改
對於3D空間嚟講,一件剛體可以有6隻自由度(DoF):左右( ),前後( ),上下( )嘅三種走趲同埋相應嘅三種擺轉.加入第二件剛體而且戥佢有約束之後,佢哋各自嘅自由度就會相應着限制.單就考慮一件剛體着限制喺一條直線方向上(譬如左右),佢就會喪失前後,上下走趲同埋相應嘅擺轉總共4個自由度,剩2個自由度;單就考慮一件剛體着限制喺一幅平面上,佢就會喪失超出呢幅平面嘅上下走趲,以及超出呢幅平面嘅2種方向嘅𩓥頭耷頭擺轉,所以剩3個自由度.但唔同嘅約束佮埋未必就減到咁多自由度,等於兩個約束各自減到嘅加埋嘅,因爲可能兩個約束會重複減有同一個自由度;詳細嘅自由度分析見下低啲運動𠵿介紹.
低𠵿改
低𠵿係一種理想嘅連接,之約束到兩件嘢之間啲表面嘅接觸嘅,例如螺釘螺母同埋連接兩條軸嘅萬向節等等.通常來講低𠵿接觸面比較大,機件之間衲靠嘅壓強細,所以同等條件下啲損耗要細過高𠵿.下低列有啲常見嘅低𠵿節:
- 擰轉𠵿,又或者鉸,要到一件嘢上高一條線戥遞件嘢一條線共線嘅同時(作爲「軸」),仲要件嘢一塊垂直條線嘅面,戥遞件嘢一塊面保持接觸.噉樣共線就限制唨譬如話前後左右移動同埋前後左右打側個四個自由度,剩低打轉跟沿線上下摥;兼之平面又限制唨譬如沿直線上下摥個自由度,最終佢哋嘅相對運動就剩返就地擰轉邇一隻自由度.
- 摥動𠵿,又或者滑件,要到一件嘢上高一條線戥遞件嘢一條線共線嘅同時(作爲「路軌」),仲要件嘢一塊平行條線嘅面,戥遞件嘢一塊面保持接觸.噉樣共線就限制唨四個自由度,兼之平面又限制唨圍住條直線擰轉個自由度,最終佢哋嘅相對運動就剩返沿直線摥邇一隻自由度.
- 螺旋𠵿,要到兩件嘢接觸面之間有一條檠同埋一條路相衲,令到擰轉跟摥動之間成一定關係(擰轉角度 正比於摥動長度 ),因此限制到剩低一隻自由度.螺旋𠵿可以睇作擰轉𠵿跟摥動動嘅中間體:條路跟檠愈平行於摥動方向(即硌住擰轉方向),每轉一尐就摥動得愈發多,隻螺旋𠵿就愈接近一隻摥動𠵿;條路跟檠愈垂直於摥動方向(即順住擰轉方向),每擁一尐就擰轉得愈發多,隻螺旋𠵿就愈接近一隻擰轉𠵿.
- 圓柱𠵿,單純衹要到一件嘢上高一條線戥遞件嘢一條線共線,即一件嘢相對遞件嘢又擰得又摥得,所以佢係擰轉𠵿跟摥動𠵿嘅結合,有兩隻自由度.
- 球面𠵿,或者球鉸,要到一件嘢上高一點相對遞件嘢定住(一般係球心),所以可以擰轉同埋前後左右打側,之但係個鉸殼戥鉸㞘唔可以前後左右上下走趲,即係有三個自由度.個鉸殼唔畀得360度嘅角度畀個鉸㞘,一係鉸㞘個條椗本身會佔走部分角度,二係鉸殼唔得太淺,一唔係會容易甩骹.
- 平面𠵿,衹要到一件嘢一塊面戥遞件嘢一塊面貼埋,所以可以上下左右摥動兼之圍住接觸面法線打轉,但唔得打側抑或擘開接觸面,即係有三個自由度.
高𠵿改
通常嚟講,高𠵿係一種約束,要求兩件嘢一件有一條曲線或者一塊曲面,遞件有一條曲線或者一塊曲面,而且啊兩件嘢靠啲曲線或者曲面保持接觸嚟衲合嘅,即通過一隻點或者一條線來接觸.譬如凸輪戥佢嘅從動件個接觸就係一隻高𠵿,喊做凸輪連接.類似噉樣,兩隻牙轆啲組成牙輪廓嘅伸開線個接觸都係凸輪連接,就似輪行喺一塊面上高一樣.對於平面高𠵿來講,機件跟住切線方向摥又得,圍住個衲靠點轉又得,所以剩低兩隻自由度.通常來講高𠵿接觸面比較細,機件之間衲靠嘅壓強大,所以同等條件下啲損耗要高過低𠵿.出於啊種來由,凸輪嘅從動件除開針從動件之外亦會採用平從動件抑或轆從動件來減輕損耗.
捲𠵿改
捲𠵿係一種包含皮帶,鏈等等之類嘢嘅約束.佢工作起身類似高𠵿,但係啲接觸分散到唔止一隻點(平面上)或者一條線(空間中) 度.例子有帶傳動嘅轤轆等.
睇埋改
考改
- ↑ Reuleaux, F., 1876 The Kinematics of Machinery, (trans. and annotated by A. B. W. Kennedy), reprinted by Dover, New York (1963)
- ↑ A. P. Usher, 1929, A History of Mechanical Inventions, Harvard University Press, (reprinted by Dover Publications 1968).
- ↑ R. S. Hartenberg and J. Denavit (1964) Kinematic synthesis of linkages, pp 17-18, New York: McGraw-Hill.


text:
近排咪好興走塑嘅,我識人對「走塑」好有心得.條女爭我成兩皮野,拖左成年幾都未還,走數大師呀哈哈哈哈哈……
(唔好意思呀呃咗你入黎,呢篇同環保完全無關,但既然你都撳左入黎就睇埋落去啦哈哈)
我以前喺英國讀書時有個香港housemate叫kelly,屋企好有錢,住九龍城兩層大屋,要乜有乜咁.呢個富家女嘅嗜好係賭錢,佢喺英國除左走堂行街shopping之外就係去賭場.
「喂Eva你陪我去G*呀.」
「唔喇,我唔賭架.」
「見識下嘛,去飲下免費熱朱都好嘛」
「唔……好啦.」
因為我好鐘意熱朱古力,所以就跟左佢落去.之後都跟過佢去幾次,因為G嘅熱朱確係唔錯,唔洗錢之餘仲好過sta*buc*s.
叫我落去陪你冇乜所謂,但佢之後就開始問我借錢喇,話屋企人未過錢俾自己.當初我係唔願意嘅,無理由你叫我借就借架嘛,我自己又唔係又錢.但由於我借完俾佢通常佢都會準時還,我就覺得唔緊要啦.加上英磅係計大概十一二算(當時),變左五百幾港紙就只係五十英鎊,有種銀碼唔大嘅錯覺.
而家諗返起,佢識左我一個月後就又煮飯我食又主動教我化妝咁,真係好有陰謀.
Kelly大我一年,所以早我一年畢業,早我一年返香港.喺佢走前嘅幾個月,佢以要交屋租為由又問我借左幾次錢,價目由三百鎊到六百鎊不等.點解冇錢?原因不外乎話自己大洗左屋企人又未過錢俾佢……我喺睇返transaction先發現佢借埋借埋爭左我萬六七港紙.我影低個transaction record俾佢,佢仲講左句「唉呀 你唔記得你上次有500係cash俾我架咩?對錢銀要上心啲精明啲呀,唔係好易俾人呃架!」唉呀,真係防人之心不可無.
佢臨離開英國時言之鑿鑿咁話自己返香港就會還錢俾我,話還足十二算添.結果呢,返到香港就話自己信用卡俾父母cut左,財政上父母並無任何資助,只靠自己份萬一蚊嘅糧養自己.佢話每個月還4k,咁四個幾月就會還晒.
Okay,咁佢講到咁就睇下點囉.第一個月佢有還,跟住就冇左聲氣.於是我就問下啦,佢話過多五星期還.Okay.九星期過左,佢話佢兩星期前用左成8k剝智慧齒冇晒錢.9-5=4,唔啱數喎呀姐,你應該喺剝牙前就還左4k俾我啦.佢話好對唔住,話下年年頭一次過買晒俾我喎,即係又拖啦.
點解…明明係你爭我錢,點解要我追住你問,氹細路咁氹叫你還錢……真係有心還嘅一早還左,做part time,問屋企人借……乜都得啦.我唔知喺好久嘅將來佢會唔會還晒啲錢俾我,我只想講句,還得到先好借呀仆乖!
*G = Grosvenor,英國好多城市都有嘅賭場,因為個logo係個G字同個名有啲難叫故簡稱為G.


text:
Wonderland-Wedding decoration & Candy corner
5
客戶評語wah111088
精選評語
服務 / 婚宴日期: 2016.01.24
婚禮場地佈置本來係搵JewelCastle,不過一年前book嘅時候已經full咗.後來都係喺Facebook見到Wonderland,決定用佢.不過見面落咗訂之後有一段時間成日都搵佢唔到,Facebookmessage都要隔一個月先回復,令我有啲擔心,如果前期嘅溝通做得比較緊貼就會更加好. 第一...
婚禮場地佈置本來係搵Jewel Castle,不過一年前book嘅時候已經full咗.後來都係喺Facebook見到Wonderland,決定用佢.不過見面落咗訂之後有一段時間成日都搵佢唔到,Facebook message都要隔一個月先回復,令我有啲擔心,如果前期嘅溝通做得比較緊貼就會更加好. 第一次見面係見Alice,之後由Pan接手,佢哋都好nice,例如因為佢曾經做過我哋結婚個場地,所以可以俾到啲 reference同建議我哋點樣做.Pan係見面嘅時候會將啲嘢解釋得好清楚,同埋俾咗好多顏色選擇上嘅建議.Backdrop,Reception,相簿枱,蛋糕枱都係佢幫我哋做,大概5000蚊. 最後final backdrop出得有啲遲,搞到我有啲緊張,如果佢可以早啲出到俾客會好啲.不過Big day 當日個場地真係佈置得好靚,做到我心目中想要嘅效果!同埋我哋最後影相遲咗好多,佢哋要等好耐先拆到個Backdrop但係都無咩怨言,好有耐心咁等我哋影完先.


text:
#寫出你的遊記 #hutchgo資助旅費1000蚊
平時聽身邊既朋友講每次去台灣都係去台北,高雄
好似好少香港人會去到花蓮咁遠
等我同大家介紹一下我最中意既台灣啦
台灣係左駕 所以可能好多香港人都唔係咁熟悉
不過台灣既路都幾大同闊 所以都唔係咩問題
我地係高雄開始上去所以第一站係台東
我地行台9靠海山路就去到台東
台東鐵道藝術村
呢到係一個以前火車會經過既舊址
而家都擺左一架火車係到可以比大家影相
呢到既對面有一個大商場
同埋係市區裡面都好多野食
如果夜晚黎既話仲會見到好多文創既檔
第二站應該都算係一個好靚既打卡地點
國立台東大學圖書館
p.s. 入去學校既停車場唔洗學生證,可能因為都幾多人專登去個邊影相
所以比幾十台幣既停車費就可以開車入去校園
呢個位置都幾好搵 同埋唔似香港咁多人
好容易就可以影晒成個景
之後我地再去下一個景點
小野柳風景區
係台灣既地質公園
呢到可以睇到好靚既海景
同埋好多種唔同既岩石
我都幾中意呢個地方 都去左好多次
下一個係不得不提既
三仙台
係呢到可以欣賞下東部既海
我覺得東部既海係台灣最靚既風景
可以行上條橋到過去望下對面個三個大岩石
唔係講笑太陽大個時行過去都幾攰下
之後我地就去左花蓮
翡翠谷
停左車之後仲要行一小段路先入到黎
呢到係一個小瀑布可以玩下水,浸下腳
跟住再去左我地都好中意玩既踏鴨仔
鯉魚潭
都好難幻想一下係個山裡面會有一個地方可以玩單車
有以前玩過傳統既純人手腳踏單車
比多少少錢仲有半電腦腳踏單車
唔洗自己用力就可以環繞晒成個湖
最後一站要介紹既係
太魯閣砂卡礑步道
國家公園 沿路都係山景同埋望到好清既山水
呢條路算係最簡單既步道
大人細路都好岩行
行到最後就見到呢係吊橋
都係我地行上黎既原因
其實東部仲有好多好靚既地方
花蓮仲有好多水上活動可以玩
不過時間太短啦 去唔切
希望下一次有機會再去
thank you


text:
超保濕爽膚水我係乾性皮膚,呢款爽膚水好保濕,每次化妝前用化妝都唔會卡粉,或者洗完臉噴都好滋潤,一支都用到超耐,同埋冇香味,就算夏天用我都覺得好舒服,同埋價錢唔貴,好推薦 顯示更多
鍾意護膚化妝同埋分享🥰 I love to share my daily skincare ig:kuraawong
27.06.2022
特級溫和嘅去角質精華我覺得呢款精華真係超溫和,用曬一支皮膚係有改善嘅,不過改善得好慢,如果再買我會選擇用10%嘅,呢款精華好水潤,搽上臉都好快吸收,可以幫助到皮膚更新同埋代謝,但效果會有d慢,我會配合保濕精華同埋保濕面膜一齊用,效果會好小小,價錢超平,冇香味,同埋幫助到黑頭代謝,產地係美國,乾皮膚都啱用,讚 顯示更多
25.06.2022
令到肌膚更通透嘅美白精華呢款精華超易吸收,質地好水潤,係gel狀嘅精華,搽上臉好快吸收,氣味有小小淡香,搽上臉都好保濕,雖然係美白精華但成分水係成分列表入面係第一位,用咗幾次皮膚整體膚色會有提升,我都好鍾意呢款精華,價錢合理,產地係韓國,推薦俾想美白嘅朋友 顯示更多
23.06.2022
降紅一流絕對有驚喜嘅面膜有一次出街曬到塊臉紅曬,返屋企即刻敷咗呢款面膜,精華量唔算多,但敷完15分鐘,臉上嘅紅退曬,令到皮膚得到即刻嘅修復,同埋刺痛嘅感覺都冇咗,平時單敷呢款面膜感覺都冇咁大,係必要時候真係好得,絕對會回購嘅一款面膜,產地係韓國 顯示更多
23.06.2022
全天候防止紫外線嘅防曬好鍾意呢款防曬,有50度嘅防曬我用黎日常出街搽,因為夏天太陽好猛,同埋呢款防曬搽上臉一d都唔油,防曬嘅質地係cream狀,好易推,防曬嘅顏色係淡黃色,搽上臉有小小調色嘅功效,搽呢款防曬出街就算好大太陽都唔會曬黑,同埋搽完呢款防曬化妝都好自然成個妝,價錢係小小偏貴,不過我都會回購 顯示更多
23.06.2022
一試便愛上嘅眼霜呢款眼霜嘅質地係好實在嘅cream,我每次用嘅份量都有半個硬幣咁多,超易推開,搽上臉勁快吸收,呢款眼霜嘅顏色係偏橙色嘅cream,味道有小小奇怪不過係好淡嘅味道,每次用完都有即時提亮緊緻嘅作用,我好鍾意呢款眼霜,同埋份量雖然少但都用到好多次,價錢都合理,同埋產地係美國,我會再回購嘅產品 顯示更多
21.06.2022
幫助肌膚恢復飽滿健康嘅面霜呢款面霜我第一次用就好鍾意,面霜嘅質地係偏厚身嘅cream,不過都好易推開,有種淡淡嘅香味,我都幾鍾意,我每次用嘅份量比一個硬幣多多小小嘅份量用黎按摩全臉連頸,都會好快吸收,等待吸收之後皮膚就會變得好柔軟,同埋皮膚會有種好飽滿嘅光澤,產地係韓國,但價錢偏貴小小,不過輕熟女值得一試 顯示更多
14.06.2022
一試便愛上嘅眼部精華呢款精華嘅質地超水潤,係液體嘅質地,顏色係淡黃色,有淡淡嘅草藥香氣令人聞到覺得好舒服,搽上眼超易推開,同埋好快就吸收曬,用完眼部肌膚得到好好嘅滋潤,因為試嘅係sample,只有一次試用嘅感覺,至於價錢方面我係覺得有小小偏貴,如果我有預算嘅話我會選擇回購,產地係澳洲 顯示更多
13.06.2022
超保濕嘅白色iD我試咗白色透明個款精華,保濕做得超好,好有驚喜,擠出黎係白色透明好似啫喱嘅質地,上臉超快吸收好清爽,冇香味,心得我心,價錢適中,呢款精華我會選擇回購,好適合夏天用,產地係美國 顯示更多
12.06.2022
令到皮膚持續凍齡嘅面霜呢款面霜嘅質地好易推開,面霜嘅顏色洗淡粉紅色,味道係有小小香味,但唔會好濃,都算好聞,但面霜推開會有小小閃粉,上臉會睇到閃粉嘅存在,比對佢同一系列嘅精華,面霜嘅閃粉會少d,同埋面霜吸收速度都算快,用完唔會覺得油,我都幾鍾意用,但我會早上用,因為有閃粉嘅關係,我覺得上妝會靚d,價錢我覺得偏貴產地係瑞士 顯示更多
11.06.2022
重現緊緻肌膚嘅day cream呢款day cream心得我心,佢嘅質地好易推開,cream嘅顏色係淡黃色,但上臉唔會有調色嘅作用,搽上臉好快吸收,我通常搽完會按摩一分鐘令到佢更易吸收,至於味道係係淡淡嘅香味,我覺得都幾好聞,都可以接受嘅味道,我係一直都有用day cream嘅習慣,呢款day cream用完後續搽防曬都唔會起擦膠 顯示更多
10.06.2022
超溫和潔面乳我已經用曬一瓶呢款洗面奶,我每日都係早上起身用佢黎洗臉,好溫和,我通常會乾手乾臉用一個硬幣嘅份量黎洗臉,呢款洗臉奶係冇泡嘅,我會按摩一分鐘左右,用完會感受到皮膚柔軟咗,同埋黑頭係有減少到,同埋好溫和唔刺激,我用嘅係200ml嘅size一支用到半年,所以價錢都算合理,氣味有小小似牛奶嘅味道,產地係法國 顯示更多
10.06.2022
重現健康肌膚嘅小黑瓶我已經唔係第一次用小黑瓶啦,呢款精華夏天冬天用都好適合,mix埋其他精華一齊用效果最好,精華質地好水潤,搽上臉唔洗兩秒就吸收曬,用完一段時間皮膚都保持到好穩定嘅狀態,精華嘅味道好清新,不過價錢個人覺得偏貴小小,如果有多餘錢不妨試試,同埋適合任何肌膚,我嘅皮膚係偏乾,所以我好鍾意呢款精華,產地係法國 顯示更多
10.06.2022
高保濕修復油呢款油嘅滋潤度係好夠嘅,我通常會係冬天先用,搽完之後都會再敷面膜,用完皮膚會變柔軟咗,同埋吸收得好快,但用嘅量唔可以太多,一唔係會覺得太油,氣味唔會好濃,用上臉都覺得好舒服,價錢都算合理,因為一瓶就算日日用可以用到好耐,推薦俾皮膚好乾嘅女仔,搽上臉最好按摩兩分鐘再做後續嘅護理,同埋產地係日本,抵用 顯示更多
09.06.2022
痘痘嘅恩物呢支暗瘡水已經俾我用到差唔多見底,我每晚臨瞓前都會搽係有痘痘嘅地方,第二日通常都會消咗小小,一定要連續搽先有效,同埋搽上臉好快就會乾,同埋都唔會整污租枕頭,至於味道都唔算難聞,價錢都好合理同埋產地係韓國,我一支都用咗好耐,我算係多痘嘅人,附上我搽上臉嘅相,痘痘係紅腫情況下搽效果最好,消咗之後就得印 顯示更多
09.06.2022
超水潤嘅緊緻精華我用咗呢款精華有一個月,我通常早上用會搭配olay嘅淡紋精華一齊用,呢款精華真係超水潤,好清爽同埋超快吸收,上臉勁易推,按摩一陣就完全吸收,用咗一段時間感覺整體面部輪廓有提升,同埋每次我用嘅份量都係兩泵連埋頸一齊搽,因為我有好深嘅頸紋,呢款精華對於頸紋有幫助,同埋有呢款精華有淡淡嘅香味但唔濃,超推薦 顯示更多
08.06.2022
補濕一步到位嘅面霜我用咗呢款面霜有一段時間,質地好舒服,我通常會用係敷面膜前作為加強保濕打底,呢個面霜加保濕面膜個效果真係無敵,可以達到即時補水,用完皮膚會好滑,大家可以睇下面霜嘅質地好似啫喱咁好水潤,同埋有淡淡嘅香味唔算好濃,產地係韓國,價錢都算合理,我覺得夏天用係冷氣房都唔會覺得乾,同埋搽上臉皮膚都會好快吸收 顯示更多
07.06.2022
用完好舒服嘅洗臉奶我每晚卸妝後都會用呢款洗臉奶,我係Estée Lauder嘅忠實fans,呢款洗臉奶嘅味道帶有淡淡嘅香味顏色係淡黃色,質地係gel狀,每次用嘅份量唔需要好多就可以清潔曬全臉,用完皮膚唔會覺得好乾亦都好乾淨,我每次用嘅時候都會按摩兩分鐘先洗走,用咗一段時間皮膚會有改善,同埋價錢都合理,產地係美國,推薦 顯示更多
06.06.2022
超保濕爽膚水呢支爽膚水冬天夏天都好適合用,冬天用完皮膚會即刻感受到好滋潤,夏天係屋企開冷氣用呢個一流,化妝前用佢有種即時保濕嘅效果,好正,同埋我好鍾意佢嘅味道,有種牛奶嘅清新自然味道爽膚水嘅顏色係奶白色偏厚身嘅質地,我每次用黎濕敷都會覺得好開心,用完後續搽任何精華做搭配都好好效果,同埋價錢合理,絕對值得回購,讚 顯示更多
06.06.2022
清爽不油膩防曬呢款防曬好適合日常用,質地係好水潤嘅流質cream,同埋係藍色嘅,有小小調整膚色嘅作用,我每次用一個硬幣嘅份量,可以搽曬全臉,最後用碎粉定妝,就可以出街,同埋可以keep到全日都好清爽,同埋呢款防曬冇香味,至於價錢係偏貴小小,不過都值得一試,產地係瑞士,附上我用完之後嘅效果圖,用完出街冇曬黑唔癡口罩 顯示更多
06.06.2022
超好用不粘膩手霜呢款hand cream我有用過rose口味,薰衣草口味,個人覺得rose口味偏甜香味,但我好鍾意,質地係厚身嘅cream,但都好水潤,超容易推開,推開後好快就吸收,我係有手汗嘅人但都好鍾意呢款手霜,每次用量唔需要好多都可以搽曬全手,我通常早晚都會搽,用咗一段時間對手會變到好滑,產地係澳洲,好推薦試 顯示更多
06.06.2022
即時緊緻效果面膜我已經用咗呢款面膜差唔多3個月,雖然佢係可以過夜嘅面膜但我通常都唔會敷過夜,我通常敷20分鐘同埋厚敷,全臉連頸一齊敷,因為我頸有頸紋,呢款面膜主打即時緊緻同埋柔軟皮膚,用完細紋會有所減淡,同埋打開面膜會feel到有姜嘅味道,同埋面膜嘅質地好creamy,同埋100ml可以用到好耐,特別附上我敷緊嘅相 顯示更多
06.06.2022
超水潤嘅精華呢款精華質地好濃厚,上臉好滋潤,但吸收得好快,我通常係夜晚洗完臉全臉連埋頸一齊搽,或者搽一層然後敷保濕面膜,超保濕持續到第二日感覺都係好滋潤,用完唔會過敏,同埋配方係vegan,成分天然,同埋香味唔重,有一種淡淡嘅草本味道,上臉好快就消失,保濕真係一流,產地係made in thailand,推薦 顯示更多
28.05.2022
超柔順護髮素我覺得呢個系列嘅護髮素好用過洗頭水😂我更加喜歡護髮素嘅質地,都係偏厚身嘅質地,帶一點清香,用完頭髮好順滑,用量亦都唔需要用好多,容易過水,產地都係made in USA,我用50ml嘅sample size都可以用到一個月,我隔日洗頭,超推薦護髮素,不過都係價錢偏貴,但可以參考下 顯示更多
27.05.2022
冇泡洗頭水呢款洗頭水我用咗50ml,因為佢嘅配方係冇泡嘅,同傳統我用開嘅洗頭水唔同,不過用完都會覺得洗得好乾淨,但會不自覺用量用得多咗,產地一樣係made in USA,味道有小小草本植物嘅味道,用完都幾舒服,對於生頭髮有一定嘅幫助,不過對於洗頭水黎講價錢偏貴小小,我係洗頭護髮精華一套用嘅,效果會偏好小小 顯示更多
27.05.2022
生髮救星呢款噴霧嘅質地係偏厚身嘅精華,用量我個人唔可以用太多一唔係太厚係個頭,用完冇香味,對於生頭髮有一定嘅幫助,我用嘅sample size一共30ml,同埋呢個產地係made in USA,噴係頭皮一定要按摩一陣先可以吸收,除咗價錢偏貴小小整體都唔錯 顯示更多
27.05.2022
快速美白首選我會每日夜晚洗完臉用呢個精華,精華嘅質地係偏厚身嘅cream,我通常會每次用兩泵,全臉連頸一齊搽埋,精華有小小嘅淡香,通常我會按摩兩分鐘等到完全吸收,我有時都會搽完呢款精華後敷保濕面膜,就可以將呢款精華嘅功效發揮到最大,用完兩個禮拜會發現皮膚冇咁暗啞,成個人嘅氣息都會變好,超推薦俾想變白嘅人 顯示更多
15.05.2022
13.05.2022
粉質超幼細嘅定妝神器呢款定妝蜜粉係我最喜愛嘅蜜粉,粉質超級幼細,搽上臉成個妝會變靚但完全睇唔出好似搽咗蜜粉咁,加埋超幼細嘅閃粉,但唔會好出位個種閃,但會令到你成個人望落去皮膚好好,同埋用完呢款蜜粉皮膚會變滑咗,自己都忍唔住摸多幾下,用咗呢款蜜粉成個妝可以keep到全日都唔會出油,除咗價錢偏中上之外,呢款蜜粉係零缺點 顯示更多
06.04.2022
13.05.2022
我的最愛磨砂膏我好鍾意呢款磨砂膏,除咗個樽係玻璃之外呢款磨砂膏冇缺點,因為係玻璃樽有d重同埋易打爛,希望以後會改包裝啦,呢款磨砂膏係海鹽,同埋精油係玫瑰味好香,但唔會好濃,海鹽質地嘅磨砂上身好舒服,用完過水都會有油留係個身但唔會剩餘好多,我覺得唔錯,都值得再回購,推薦俾大家 顯示更多
13.05.2022
好香玫瑰花味嘅水呢款噴霧好香玫瑰花味,我通常會用黎當爽膚水用,用黎抹臉,抹完會有d乾,但後續用精華就會好d,用完皮膚有軟化嘅作用,不過呢款水嘅價錢偏貴,我就唔會再回購,不過如果鍾意玫瑰花味嘅可以試下 顯示更多
13.05.2022
08.03.2022
真美白面膜Olay嘅美白產品一向都做得好出色,呢款面膜都冇例外,敷完都有白到,但每次敷完都係會爆痘,可能因為呢款面膜太油,缺點就係會爆痘,不過價錢都算合理,我就黎用曬一罐,我每次都會厚敷20分鐘左右,我唔會敷過夜,不過唔值得再回購,我嘅皮膚係乾性都有d頂唔順 顯示更多
13.05.2022
精華面膜分離嘅面膜呢款面膜將精華同面膜分離,用之前先擠d精華入去,我覺得呢個設計好好,同埋呢款面膜一旦精華同面膜混合,d精華就會變成乳白色,有小小油嘅感覺,不過上臉好舒服,敷完第二日都仲係好保濕,不過價錢偏中上,不過都值得一試 顯示更多
13.05.2022
13.05.2022


text:
Have Questions?ASK ANYTHING ON KICO
冷麵與韓式烤調味豬仔骨
每個星期三下午6點前下單,星期五下午5點至10點之間會收到冷麵同豬肋排肉㗎啦~
冷麵與韓式烤調味豬仔骨set : 1份豬仔骨+1份韓式水冷麵(2人份)+1份韓式拌麵(2人份) , 可供4人食用
YooChun第一間餐廳於1982年喺首爾開張,至今已經有35年製作高質冷麵嘅經驗,可以話係「冷麵界」嘅老行尊.YooChun所調配嘅獨門秘製醬汁成功打入市場並打造出自家品牌,嚴選材料,務求為客人做出健康嘅味道.蕎麥麵條好味不在話下,而且口感十分彈牙,一家大細都會愛上依款彈牙嘅麵質.而家喺KICO都可以買到YooChun冷麵,網購完喺屋企坐定定等我哋為你送上新鮮,健康又好味嘅冷麵.
韓式冷麵係..?
韓式冷麵可以有好多款式,一般可分為兩大款: 水冷麵和拌冷麵.
水冷麵係一款唔辣,用上多個小時熬製而成嘅湯汁配彈牙麵條而組成; 相反,拌冷麵則以辣椒醬代替湯汁,同彈牙麵條撈埋一齊食.兩者嘅共同點都係用冰冷卻再凍食,夏天進食一定透心涼.
韓國人點食冷麵?
喺好耐之前,韓國人係喺冬天食冷麵,但隨著時代同潮流嘅轉變,好多人都改咗喺夏天食冷麵.熱辣辣嘅日子食返碗涼浸浸嘅冷麵都咪話唔爽! 俾多個貼士大家,冷麵同埋豬肋排肉一齊食會更好食,一般韓國人都會咁樣配嚟食.
點解我哋要食冷麵?
冷麵係其中一個瘦身好物,想管理體重時食佢,都係一個唔錯嘅選擇,因為冷麵含豐富嘅膳食纖維,容易消化之餘仲可以增加飽腹感.
(相片只供參考)


text:
二零零九年 對於97年出世的人黎講
係一個迎接 新生活 新學校 新同學的年份
今日註冊日 番學校主要目的係 分座位 攞通告 同 認識新同學
「各位同學,我係你地班主任,Miss Mak.」
「我同時亦都係你地中文科老師」
「咁宜家我派張活動工作紙落去,你地係班上面搵十個人」
「分別問佢地的名字 讀邊間小學 同 興趣」
Miss Mak, 全名麥熙
目測高16X 黑色的頭髮 斜陰 扎住馬尾
有一種 陳妍希 個種文青女神感覺
可能佢都係岩岩畢業 缺乏咗一般老師個種威嚴
畢業於中文大學,第一年黎到中學做實習老師
而我係 葉暻暉 肥仔身形 中一已經高167
門口入課室後的對角位 左邊係locker 同 對出路面的窗
右邊坐住兩個同學 前面亦有三定 全班有34人
前面同學另轉頭 將佢手上最後一張 活動工作室 遞比我
我收到手後 就寫上個人資料
霎時間我感覺到隔離有一個奇怪嘅目光
隔離位同學望住我 p.s.佢係男
「Hello 幫鵝舔一舔啊」肥蔥同時拎住佢手上張工作紙隊比我
我接過手亦同時拎我張紙叫佢幫我填
姓名: 何啟聰
學校: 天主教小學
興趣: 蔥油配飯 睇卡通片
依個活動好有用 大家默默離開自己座位 踴躍去認識班上同學
我自己張工作紙都慢慢多咗好多名字
但相信過完一日 我已經唔可以諗番邊個打邊個
「大家都差唔多寫曬啦 咁依張紙都你地自己keep住」
「跟住呢,我地就係選科長班長的時間啦」
「有冇同學想自薦啊?」
Miss Mak 望住一個比較沉默寡言的女仔
佢測覺到老師望緊佢 嚇咗一跳
頭嗚得更加低 好似仲有少少面紅
我心諗: 個女仔咁怕醜都有嘅
(待續)


text:
因為逢最期二晚教完 Louisa 兩母子之後,都會喺佢屋企食埋晚飯,所以朝早就比較得閒,於是噚日就試吓開爐焗蛋糕,話哂都叫做第一次,所以就揀咗個最簡單易做嘅 Muffin 入手.
第一次焗蛋糕就梗係要孝敬媽咪啦!
今次我整嘅朱古力香蕉 Muffin,個食譜係出自潘行莊編著嘅《夢幻朱古力》.
材料:
香蕉 4隻(壓爛)
牛油溶液 2/3 杯
雞蛋 1隻
雲喱拿香油 1/4 茶匙
麵粉 200克
糖 100克
發粉 1湯匙
鹽 少許
朱古力豆 1杯
以上材料份量可做 12個 Muffin
先預熱焗爐至 200℃,將香蕉茸,牛油溶液,雞蛋同雲喱拿香油拌勻,之後篩入麵粉,糖,發粉同鹽,攪拌均勻後,再加埋朱古力豆,再次拌勻後就可以將麵糊倒落紙杯度,放入焗爐焗 20-25分鐘至熟,拎出嚟放喺放涼架上略為攤凍就可以食喇!
依,點解我整果個好似無佢咁多裂紋嘅?
因為呢次係第一次焗蛋糕,我怕唔係好識控制溫度,一係就唔熟,一係就焗燶咗,所以我另外整幾個細啲嘅 size 做試驗.
味道就一定唔會差得去邊 o架喇,不過蛋糕裡面就比較濕,但就唔係唔熟,同我平時買嚟食個啲有少少分別,唔知係因為用香蕉係會咁樣濕濕哋,定係我無用牛油,而用咗橄欖油,會有咁嘅分別,同埋個表面都比較乾,我諗下次我要整番個原味嚟試吓先得.其實我所用嘅份量全部都減半,唯獨是雞蛋無用半隻 (因為懶,唔想做分一半雞蛋呢個動作 ),唔知又會唔會因為咁而太過濕呢?另外,用一半份量整,理應做到 6個 Muffin,但係我覺得啲麵糊好似唔夠做囉,最多只做到 4 至 5個,唔通我買啲紙杯太大個!?
題外話:噚晚喺 Louisa 屋企食果餐晚飯真係好豐富,相信係我咁大個仔第一次有人煮餐咁 "豪" 嘅俾我食,佢話因為知道我去食飯,所以特別煮好啲.真係名符其實嘅海鮮餐,除咗碟菜之外,全部都係海鮮,有炸東星班,清蒸大花蟹 ( 我諗成隻蟹有我前臂咁長 ),頭抽炒中蝦同梅酒煮蜆.碟碟都係佢親自下廚整,唔係菲傭整 o架 ( 碟菜好似係菲傭炒 )!而且仲第一次食到上海米,仲好食過日本米呀!都唔係好貴,只賣 $8 斤,下次搭佢買返屋企煮.


text:
500萬鎊筍價簽得杜夫
求驗客手記:紐記大想頭要埋高路斯
今屆世界盃神射手高路斯,決賽周有咁出色嘅表現,但點解轉會市場上一直都聽唔到有球隊對佢有興趣嘅新聞呢?不過好嘢自然唔使憂嘅,好似紐卡素最近就放風,諗住用750萬鎊買佢返嚟喎.原來紐記買入杜夫只係用500萬鎊,唔怪得知咁大想頭想要埋高路斯囉.
噚日紐卡素正式邀得杜夫加盟,而轉會費只不過係500萬鎊,遠比日前傳媒所講嘅1,000萬鎊為少,都咪話唔奇.唔知係咪咁,有關紐卡素想買高路斯嘅風又愈吹愈盛.又係嘅,雖然成功買到杜夫,不過打慣翼鋒嘅佢間中推前客串吓前鋒就得啫,要佢代替受傷嘅奧雲真係講唔通,所以喺前線告急嘅情況之下,尋找新前鋒先至係領隊羅達𠵱家最重要嘅急務.
我求大俠仲係唔明究竟紐記係咪真係有咁多錢使?之前紐卡素引入奧雲,盧基使唔少唔在講,況且以賣出嘅保耶同埋祖柏嘅身價,最多咪收得番嗰100或幾10萬鎊,相比買人用嘅錢真係「小巫見大巫」.唔通紐記先至係英超之中最「禾稈冚珍珠」嘅球隊?可惜紐記連歐協盃都未知有冇得踢,試問點吸引到高路斯呢?不過,羅達都心知難引入高路斯,所以有兩手準備,諗住向韋斯咸開價收購艾殊頓,但聽講都要過千萬鎊先有得傾.
「睇到紐記咁積極擴軍當然係好事,不過我求大俠真係好懷疑佢哋錢從何來,既然都自知要高路斯紆尊降貴屈就冇乜可能,球會又有咁多錢使,倒不如向祖記或者費倫班球員埋手咪仲化算!」


text:
NETGEAR M1 4G SIM 卡漫遊蛋 雙 11 都減價,官方網店由 $2,960 減至 $2,286,減成七百蚊,其實衝得過.點解衝得過呢?下面同大家慢慢解釋下.
一見到呢部機,好多人話,D 你咩,兩千幾蚊咁貴買隻漫遊蛋,大陸個啲 1K 都有隻好好用,但 Netgear M1 貴係貴得有道理嘅,一來佢極速係可以去到 1GHz,唔係大陸蛋個啲 300MB,係香港啲台俾唔足數嘅情況下,你未必感受到個分別,但去到日本,韓國,台灣呢啲個台俾足數嘅地方,300MB 定 1GHz 其實好明顯感受到.
不過極速 1GHz 根本唔係佢最大賣點,佢最大賣點係有 4G SIM wifi 蛋有 LAN Output,呢個優惠點似乎就連代理及廠自己都睇漏左咁.一隻 4G SIM Wifi 蛋有 LAN output 有幾重要呢?唔用嘅時候唔明,但有需要時你就謝主龍恩啦!
出外搞 Event 無光纖,想上網梗係用 wifi 蛋,但一般嘅 wifi 蛋無 LAN output,只能用 wifi,但有啲主機,Hub 呀只能夠用 LAN,無 wifi,係呢個時候就係 netgear M1 呢個 LAN output 值錢嘅地方.簡單啲講,地盤,Pop-Up Event,展覽呢啲臨時地點,時間短嘅地方最需要就係 netgear m1 呢啲有 LAN output 嘅 wifi 蛋.最後都係個句,明嘅明啦,唔明嘅講多都費事.


text:
化咗咁多年妝,好認同一句好基本嘅說話:睇人一定係睇對眼先.可能係職業病問題,每次一望人對眼,好自然就變咗唔係望眼神,而係佢對眼化得靚唔靚.好多人會問,其實點先叫化得靚.講真,化得靚嘅眼妝唔會指得出邊度邊度做得好;而係完全無出事,成功造就一個和諧自然嘅眼妝.
至於最易出事係咩地方?眼線?睫毛?只focus喺眼周咪出事囉.最易出事嘅,其實係條眉!
先唔講條眉化成點,條眉無修開真係點化都唔會好睇.眉型又無晒,上上下下又多雜毛,勁啲嘅仲會變咗一字眉!
Myreco
除咗修眉之外,化妝之前都唔該梳吓條眉,話晒化妝前除咗保養防曬,仲有base同碎粉等等,條眉點都有機會亂咗.就咁開始化眉妝,咁樣想條眉化出嚟順都好難啦.
跟住就到落手化眉妝.一個完美嘅眉妝,首先係要襯返眼形同面形,同埋想化出嚟嘅感覺.有人適合艷麗啲,戰鬥格啲嘅上掦眉妝,有人適合親和力高嘅平眉.有時候覺得人哋條眉怪怪的,但又唔可以話係重手咗定係輕手咗,其實就係因為眉妝唔襯整體妝容,又或者最基本,同髮色或者膚色唔襯,而產生嘅不協調感.
SAZ
要解決呢個方法好容易,化眉妝之前先好好諗吓,究竟呢隻眉筆,眉粉或者染眉膏,究竟襯唔襯你本身嘅底色?另外就係今日嘅造型究竟係咩路線?諗清楚晒先落手,犯錯嘅機會就會大大降低.


text:
買花不如送「紅花」!做家務受傷部位排行榜
text – 暖男 photo – 網上圖片
家務受傷第三位:頸部,背部
香港普遍男士都唔太鍾意洗衫,晾衫,可能都係嫌麻煩,但其實香港晾衫時不時要伸手出窗,又或者踱高腳掛上牆身嘅晾衫架,每一次都有成十幾二十件衫褲,重覆嘅動作好容易令頸部,背部扭傷.
第二位:膝頭,小腿
有唔少體貼嘅女人為咗唔想另一半辛苦,都會主動定時清潔家居,但你要知道依家香港樓底普遍都有8呎以上,女人唔夠高要擔櫈仔擔梯清潔,有時真係好容易整親,尤其係膝頭,小腿位置就最容易因不小心觸碰傢俬而撞傷.
第一位:手腕
小編敢講,食過老婆愛心餐嘅都絕對係幸福男士,但你又知唔知煮一餐愛心餐要花幾多心機,而且烹飪過程經常要切菜,揸鑊,煮得多最易受傷就係手腕關節位置,如果長期唔理,有機會因為手腕位置肌肉疲勞而引致發炎!
講左咁耐,被Tag嘅男人係時候做返啲野喇!送花?實際一點不如送「紅花」仲好啦!講緊嘅其實係由健絡通代理嘅藏紅寧外用鎮痛劑!
>按此購買
呢款護理用品以紅花入藥,有助於活血通經,散瘀止痛,配合完整中醫藥配方,可有效為家居撞瘀,扭傷,拉傷,扯傷等狀況進行即時護理,快速舒緩痛楚,老婆一定冧哂啦!學識照顧女人嘅男人,先係真正嘅暖男嘛,當然唔想女朋友/老婆辛苦,最好都係多啲幫手做家務啦!>>按此購買
購買點:HERBALGY


text:
( 從外國人角度看日本生活文化習慣)
你地有無試過留喺日本比較長嘅時間呢?
如果有嘅話,我相信你地都會察覺到當中一啲日本同香港嘅文化差異.可能你地會話,「我去旅行幾日都留意到啦!」無錯,的確可以,因為日本確實有一堆對於香港人黎講都幾特別嘅文化或習慣,例如有咩?即刻同你睇下啦!
第一,日本煙民人數眾多,而且比香港多吸煙區,但仍然係最長壽國之一!
去日本果時,你地有無發覺其實都好多日本女人係食煙嫁呢?
我第一次留意到嘅時候都嚇一嚇,因為喺我嘅印象中香港唔係無女人食煙,
但對比男人都唔算太多,但係日本嘅女煙民絕對可以用多黎形容!
雖然我解釋唔到點解咁多人食煙都仲咁長壽,但我留意到嘅就係,
日本街頭上係幾乎無人邊行邊食煙的,呢個景像就同香港有好大差別了.
日本通常都有個框框係「喫煙所」,所有煙民都會喺入邊食.
個人認為呢個設施非常之好,起碼唔洗吸二手煙先丫嘛!
第二,電車有時間表
呢樣野又係香港無嘅.香港mtr就只會顯示幾多分鐘後會有車,
而唔會好似巴士咁有時間表.其實我就覺得呢個差異唔算太特別,
但原來日本人眼中覺得我地無時間表係好不可思議嘅事黎嫁!
我曾經同日本人傾過,因為佢地係甚至會將張「時刻表」貼喺屋企,
所以一聽到話香港無果時係真係O左咀嫁!係真係O左,仲要超驚訝!
第三,街頭免費派紙巾
我諗呢個經驗應該唔少去過日本嘅人仔都試過啦,
就係佢派紙巾就等如香港派傳單咁!
講真,免費有紙巾我真係覺得超荀!!因為成日都會有時大頭蝦,
唔記得帶紙巾出街,喺呢個時候唔洗特燈買,
只係等人派比你就得啦!真係好正囉.
而且有時紙巾上邊嘅廣告仲設計到好靚,唔多捨得用tim嫁!
第四,藝術品一樣的便當
呢個大家睇劇睇動漫都知啦,日本人食lunch係自己帶便當,
而唔係好似香港人咁出去食嫁!無論番學定番工,
佢地都離唔開便當,而呢D便當唔係普普通通,而係整到勁靚,
砌到成幅畫咁款!
恨唔黎嫁啦,喺香港呢個時間等於所有嘅社會,
邊有人會早起整靚靚便當嫁?訓多陣好過啦.
第五,著suit嘅的士司機
由於我係窮L,所以無試過喺日本搭的士,
但我都知道,日本嘅的士司機係著到成個上班族咁,
打哂領帶嫁!第一次見到果時,真係突然覺得連司機都高級過人!
第六,女性超悉心打扮
雖然我係女人,但我出街係鍾意?女多過?仔嘅!
然後我就發現,每次喺日本街頭見到嘅女性全部都打扮到好靚!
拿香港女仔會打扮同hea look嘅人數我諗係一半半左右,
但日本誇張D講,可以話無人會hea嫁!
Oh my god點解會咁呢到底,我睇唔透.
佢地慣左著高跟鞋,慣到直頭可以跑去追車,
而且9成都會化妝,素顏嘅得好少數!
對於我黎講就有好有唔好,
好嘅就係自己都可以打扮得靚D,著D平時香港唔敢著出街嘅衫,
唔好嘅就係望到D架妹咁靚會好自卑嫁嗚呀..
講住咁多先啦!有無覺得文化差異其實係好有趣嘅野黎呢?
原來人地習以為常嘅野我地會驚訝,相反都係,
所以有時去旅行最好嘅地方就係唔單止吃喝玩樂,
仲可以了解下另一個地方嘅生活文化,擴闊下視野!


text:
露露最近就搵左西九龍文化區,一個與世隔絕又其實好近鬧市既地方.hea左一個下就.
睇住維港景色踩單車,四輪車
露露都有介紹過係南生圍踩單車,但係呢到踩絕對吾同.呢到一黎安全好多,二黎呢到路程會比較短.
平日要大型既單車比賽先可以睇住維港景色去踩.不過西九就可以滿足到大家.
而且呢到既單車路線比南生圍短好多.中途亦都有好多休憩用地.隨時都可以停係一邊休息,吾洗怕阻到人或者會有好多車.避免危險既情況.適合細膽或者初學者去踩單車既好地方.
如果屋企一家大細黎,絕對係一個十分之理想既地方.
如果要租單車的話,係西九龍左西隧入口就會有.
影相打卡
呢到有好多地方影相都好靚.例如港島景色,天空,草地,每一個影出黎都係文青既效果.用黎打卡,或者記錄生活都非常合適.
城市中野餐
香港如果要野餐,都幾難.因為每一個地方都係人,而且又好多車.所以一般都只係郊野公園.但係西九文化區絕對可以提供一個又近又方便既地方去野餐.而且吾怕買少或者買漏.因為行15分鐘就係圓方,一定可以補給.
近海既位置都好多人都會揀坐係呢到食野.
同毛孩一齊玩
呢到可以帶埋寵物一齊黎玩同野餐.但係大家要緊記保護環境,同好好照顧自己既小主子.
交通:
露露一般都係搭巴士係西隧口落車行過去.
如果吾想行亦都可以考慮搭小巴.只要係九龍站出口位置近西隧,就可以見到.


text:
天后誕
天后誕,或者寫做天后𧩙,天后旦,又叫天后寶誕,馬祖誕,天后娘娘聖誕等,係天后嘅寶誕.嚮三月廿三舉行[1].天后誕係唔少唐人地方嘅大節,尤其係靠海為生嘅人,例如水上人咁.
祝誕[編輯]
南粵[編輯]
民間信奉天后係護海女神,漁民同疍家人信得最多,沿海沿江因而有唔少天后宮.每年三月二十三日係天后誕,各地有祭祀活動.如三水縣西南鎮及汕頭等地嘅天后廟,舊時每隔三,五年都會打醮,擺會.共和國後逐漸被廢,但重有唔少人去參拜.汕頭市信眾呢日多會炒麵條,買埋啲鹵鵝肉.南澳島嘅漁民崇奉媽祖,呢日家家戶戶就會做媽生,唔出海,聚埋廟前睇大戲.
廣州[編輯]
舊俗廣州疍家人係會過呢個大節,村入邊有天后廟嘅都會打醮慶賀[2].舊日河南(海珠區)沙園一帶最墟冚,迎神出遊時好鬼多人.呢個鄉雖冇天后廟,但有天后像.每年誕前必求神問杯,占卜到邊個街就送神像去渠度嘅公所或祠堂供奉.誕日一迎一送,各街都會出儀仗,樂手,或舞獅舞龍,去各村度巡行.各村當其時會喺村口,祠堂備好祭品迎神駕.各家亦會擺埋香花祭品,等到天后像經過陣就燒爆竹.一連三日做神功戲,訪客亦住埋三日,慶賀一番.
香港[編輯]
天后誕一般慶祝程序由天后誕嘅前夕開始,嚮傍晚開始還神,還花炮;子時過後各村村代表會嚮天后廟上頭炷香,拜神,然後有一啲儀式好似『喊禮』,『讀祝文』等.喺天后誕正日,各花炮會龍獅隊同表演團體喺天后廟前面集合.喺慶祝表演完後,龍獅隊會繼續去天后廟參神.最後,舉行隆重嘅抽炮儀式.
由於香港以前係漁村,而相傳天后會保佑他們海上平安,所以天后係香港同南中國沿岸省份常見供奉嘅神靈.每年天后寶誕都有好多善男信女匯集到各個天后廟慶祝.香港至今最少有40座天后廟,當中最古老嘅就係建於公元1266年嘅天后廟有西貢嘅佛堂門大廟.每年嘅天后誕會有多至5萬名信眾參拜,有啲賀誕人士會喺帆船同駁船上掛滿色彩繽紛嘅旗幟.元朗嘅大樹下天后廟又係好出名嘅,每年元朗嘅漁民團體,體育會,宗親會等會派出飄色,樂手同其他表演者參加會景巡遊至天后廟.
嚮天后誕慶典眾多嘅傳統活動中,「抽花炮」可算係最有特色.香港掌故家蕭國健博士表示,一般花炮共設三十座,當中「第三炮」除咗象徵「丁財兩旺」,重據講係最靈嘅一個,所以有「炮王」稱號.另外,據講以往曾有兩名村代表同時搶到「第一炮」,後來為咗平息風波,特設「第一壹炮」作為抽用,而「第一炮」就成為鎮壇副炮.
天后誕時,村民除咗舞龍舞獅,朝拜天后,出會,巡遊外,還舉行盛大嘅盆菜宴.盆菜係香港獨特嘅傳統菜式.傳統盆菜以木盆盛載,材料就一層疊一層嘅排放.不過,為咗可以食到熱騰騰嘅盆菜,現今盛載嘅器皿都以銅盆同梓盆代替笨重嘅木盆.


text:
好多後生仔無啦啦畀人拉咗,開始有人走出嚟話後生仔「犧牲佢哋吃喝玩樂嘅時間,要面對咁嚴峻嘅政治清算」.尤其是,最近一班廿幾歲嘅被人高調對付,呢種聲音更加大聲到開始有當事人出聲話唔係咁.其實,除咗幾歲同十幾歲嗰啲,人人都有過二字頭嘅人生,相信人人都明,二字頭絕對唔係一段只係用嚟吃喝玩樂嘅時光,喺今日呢個歷史嘅十字路口就更加.
所以,筆者就粗略咁將自秦以來,嗰啲企正喺歷史十字路口嘅人──歷朝歷代嘅開國皇帝,真正嘅新聖人,真龍天子,當佢哋過完二字頭嘅人生,踏入三字頭嗰一年做緊啲咩.講明先以下嘅30歲係計實際嘅30週歲,唔計中國人嘅虛齡.
秦始皇趙政生於秦昭襄王四十八年(前259年),30歲係秦王政十八年,之前一年秦已經滅韓,統一中國嘅戰爭已經開始咗,呢一年佢又派王翦發兵攻趙.
漢高祖劉邦生於楚考烈王七年(前256年),細秦始皇三歲,30歲時六國已經亡咗兩個,而佢本人估計喺魏國嘅外黃做緊張耳嘅食客,不過下一年魏國就滅亡,劉邦亦都可能返咗去沛囉.
新朝嘅「真皇帝」王莽生於漢元帝初元四年(前45年),30歲時係漢成帝永始二年,外戚王氏家族已經掌權,但就仲未輪到佢,不過就名聲經營得好,得到大司馬王鳳遺言要王太后關照,之前一年王莽就獲封為新都侯,正係「王莽謙恭未篡時」.
漢光武帝劉秀生於漢哀帝建平二年(前5年),30歲時佢喺河北征戰,手下不斷勸佢登基,終於喺當年夏季喺鄗縣即皇帝位,半年之後攻陷洛陽,定為首都.
魏武帝曹操生於漢桓帝永壽元年(155年),30歲時係漢靈帝中平二年,之前一年佢參與平定黃巾之亂,因功獲濟南相一職,晉身二千石高官行列,正喺濟南國對付貪官.至於魏朝嘅真正開國皇帝,魏文帝曹丕就生於中平四年(187年),30歲時係漢獻帝建安二十二年,當年佢受封為魏太子,奪嫡成功.
漢昭烈帝劉備生於漢桓帝延熹四年(161年),30歲係漢獻帝初平二年,當時佢時任職高唐令,但唔夠山賊打棄官走佬去公孫瓚度,公孫瓚上表保薦,幫佢R到個平原相嚟做,一樣晉身二千石高官行列.
吳大帝孫權生於漢靈帝光和五年(182年),同曹劉唔同,佢18歲就任會稽太守,身居二千石高官.30歲時係建安十七年,赤壁之戰之後嘅戰果瓜分已經底定,之前一年佢將根據地由吳縣搬到建業,呢一年佢開始起石頭城.
晉武帝司馬炎生於魏明帝青龍四年(236年),30歲時係晉武帝泰始二年,泰始元年十二月中,佢逼魏元帝禪讓,正式成為皇帝.由於泰始元年實際上只有十幾日,晉朝開國之後修律,改制嘅嘢,基本上都係喺泰始二年做嘅.
宋武帝劉裕生於晉哀帝興寧元年(363年),30歲時係晉孝武帝太元十八年,喺北府兵冠軍將軍孫無終手下做緊司馬.
齊高帝蕭道成生於宋文帝元嘉四年(427年),30歲時係宋孝武帝大明元年,早年於軍中稍有成就,當時已襲父親爵位,喺太宰江夏王署中做嘢.
梁武帝蕭衍生於宋孝武帝大明八年(464年),年輕時結交沈約等文人雅士,30歲時正係蕭鸞身居輔政大臣落手去篡位嗰年,而蕭衍當時係蕭鸞嘅黨羽,獲任命為給事黃門侍郎,參與策劃政變.蕭鸞成功登位為齊明帝,而蕭衍亦因而得到兵權.
陳武帝陳霸先生於梁武帝天監二年(503年),30歲時係梁武帝中大通五年,佢喺建康做咗段時間油庫吏之後,當年大概已經去咗新渝侯蕭暎度做傳教,因為咁識咗蕭暎,後嚟先有機會去廣州帶兵.
魏道武帝拓跋珪生於代王什翼犍建國三十四年(371年),佢係拓跋什翼犍嘅孫,30歲時係魏道武帝天興四年.佢5歲時代國滅亡,15歲時由佢復國,改稱魏王,用十幾年時間由後燕手上奪取中原,正式稱帝.30歲呢年佢喺新都平城起緊皇宮,又搵咗班學者嚟編中文字典《眾文經》.
齊神武帝高歡生於魏孝文帝太和二十年(496年),30歲時係魏孝明帝孝昌二年,正值六鎮之亂,高歡先加入叛軍,後投入朝廷嘅爾朱榮麾下,鼓動爾朱榮入洛陽奪取政權,得到爾朱榮器重,漸漸有機會掌握軍隊.至於北齊實際上第一位皇帝齊文宣帝高洋就出生於孝昌二年(526年),30歲時已經做咗皇帝7年,北齊文治武功達到鼎盛,呢一年,佢認為之前嘅人生已經做晒呢世人可以做嘅嘢,之後就開始發神經,幾年之後飲酒飲死咗.
周文帝宇文泰生於魏宣武帝正始二年(505年),30歲時係魏文帝大統元年.之前一年,佢接手賀拔岳嘅部隊,控制關中,魏孝武帝就逃離高歡控制入關投靠佢,但又因為不齒皇帝亂倫,宇文泰將皇帝毒殺咗.30歲呢年,佢立南陽王元寶炬為傀儡皇帝魏文帝,開啟權臣生涯.至於北周真正嘅開國皇帝周孝閔帝宇文覺就生於魏文帝大統八年(542年),不過佢得年只有15歲,被輔政嘅堂叔宇文護殺害,連叫享年都未有資格.
隋文帝楊堅生於魏文帝大統七年(541年),30歲時係周武帝天和六年,已經做過大將軍又做過刺史,亦都繼承咗隋國公爵位冇幾耐,有可能守緊喪.
唐高祖李淵生於周武帝天和元年(566年),30歲時係隋文帝開皇十六年,做咗唐國公好多年,喺隋朝周圍做緊刺史.
梁太祖原名朱溫,生於唐宣宗大中六年(852年),原本係黃巢叛軍嘅將領,30歲時投降唐朝,獲唐僖宗賜名為朱全忠.25年之後唐朝皇室喺佢手上冚家鏟,然後改名做朱晃.
唐莊宗李存勗生於唐僖宗光啟元年(885年),30歲時係梁太祖乾化五年,但作為反梁復唐勢力嘅首領,仍然使用唐哀帝天祐年號.當年佢已經繼承李克用為晉王多年,同梁軍大戰緊,呢一年佢攻陷咗魏博,但根據地晉陽亦被梁軍圍攻,差啲火燒後欄.
晉高祖石敬瑭生於唐昭宗景福元年(892年),30歲時係天祐十六年,當時佢喺晉將李嗣源手下,率領李嗣源親兵三討軍同梁軍大戰緊.李嗣源幾年之後聽石敬瑭勸奪取帝位,成為唐明宗,令石敬瑭可以掌握兵權.
遼太祖耶律阿保機生於唐懿宗咸通十三年(872年),30歲時係唐昭宗天復二年,或者係契丹痕德可汗二年,佢喺之前嗰年成為迭剌部嘅夷離菫,即係主掌軍事嘅首領,嗰一年佢為契丹攻打緊代北一帶,不過只係為咗掠奪人口.至於令契丹真正改組成遼朝嘅遼太宗耶律德光就係生於痕德可汗二年(902年),30歲時係遼太宗天顯七年,當時仍然未改國號為遼,呢一年佢已經係佢做契丹君主嘅第6年.
後漢高祖劉知遠生於唐昭宗乾寧二年(895年),30歲時係唐莊宗同光三年,同石敬瑭一樣都係喺李嗣源軍中,但具體做緊咩就好難講.不過佢就救過石敬瑭,所以過幾年李嗣源登位,石敬瑭上位之後,劉知遠亦開始得到重用.
周太祖郭威生於唐哀帝天祐元年(904年),30歲時係唐末帝清泰元年,因為又打得又識字,喺石敬瑭軍中主掌軍籍.
宋太祖趙匡胤生於唐明宗天成二年(927年),30歲時係周世宗顯德四年,做緊殿前都指揮使,正係帶領禁軍支援周世宗攻取淮南.
夏景宗李元昊生於宋真宗咸平六年(1003年),30歲時係顯道二年,係李元昊繼承定難軍節度使,西平王之位嘅第二年,佢以避父諱為理由將宋仁宗嘅明道年號改為顯道,之後就一直用獨立嘅年號,同時又設立百官,準備獨立建國.
金太祖完顏阿骨打生於遼道宗咸雍四年(1068年),30歲時係遼道宗壽昌四年,當年佢過緊啲平靜嘅生活,因為幾年前已經幫叔叔盈歌將其他女真部落打咗鑊甘.
元世祖忽必烈生於成吉思汗十年(1215年),30歲時係乃馬真后稱制嘅第4年,佢當年冇咩嘢搞緊,不過就已經喺度招攬緊各地文人準備做大事.
明太祖朱元璋生於元泰定帝致和元年(1328年),30歲時係小明王龍鳳四年,呢一年小明王喺北方已經入居開封,吸引咗元軍對付佢,而朱元璋以應天府為根據地,施施然平定緊江左一帶,當年佢親征緊婺州.
清太祖努爾哈赤生於明世宗嘉靖三十八年(1559年),30歲時係明神宗萬曆十七年,當時佢已經完全取代尼堪外蘭喺建州女真嘅地位,明朝封佢為建州衞都督僉事,冇幾耐朝鮮之役爆發,明朝唔得閒再理佢,佢就繼續統一女真嘅戰爭.
睇到呢度,其實有幾多個嘅二字頭真係只係吃喝玩樂緊呢?hea爆如晉武帝司馬炎,佢嘅30歲亦都啱啱好係佢人生其中一個冇得hea嘅時刻.普普通通如隋文帝,唐高祖,至少都已經做緊地方官.真係投閒置散嘅漢高祖,王莽,元世祖,佢哋都分別以唔同方式經營緊自己嘅人生.甚至乎,不幸被殺而早死嘅周孝閔帝,佢嘅死都係因為想由權臣宇文護手上搶返實權.
之前又見到有人話,好多開國皇帝都有父幹,但你望下南朝嘅4位,五代嘅5位,有邊一個唔係白手興家?邊一個唔係憑實力搵時機嚟打天下?佢哋嘅二字頭,幾多日子係出生入死,史書可以話係提都冇提,但正係提都冇提,更加體現佢哋籍籍無名嘅日子,係過緊啲幾咁暗淡無光嘅生活.
反觀今日,香港好多話自己幾叻幾叻嘅人,佢哋又願唔願意做呢啲根本冇人會知道嘅努力呢?齊高帝後生時喺蜀地山間打仗,你估佢怕唔怕自己會唔知跌咗去邊?陳武帝本來只係管油庫嘅,但去到新渝侯署中做嘢,又可以令侯爺對佢念念不忘,去廣州都要帶埋佢去;後漢高祖亂軍之中,唔介意自己身處風險,用自己裝備完好嘅戰馬換石敬瑭匹馬甲損壞嘅馬,仲要殿後保護;周太祖係孤兒,喺冇錢冇書讀嘅年代兼亂世,佢都可以因為通文墨而喺軍中得到重用.
即使係有祖上庇蔭,一個唔小心,就會係周孝閔帝嘅下場.真係完全靠家族而開國嘅,可能只係得晉武帝一個.祖蔭最厚嘅秦始皇,滅六國都唔係一帆風順,仲未計佢要提防幾多人;魏文帝一樣要經歷同曹植嘅競爭;吳大帝都要面對外敵威脅;元世祖更加辛苦:佢只係成吉思汗咁多粒孫嘅其中一個,憑咩一定係佢做?忽里勒台啲票寫咗佢名架(即係咁講,我都知佢係武力推翻咗個選舉結果).
唔好講到咁高難度,好似漢高祖,王莽,漢昭烈帝,梁武帝,元世祖咁,當後生未有位上,冇光環拎嘅時候,與人為善,交朋結友,成為一個值得人信任嘅兄弟甚至領袖,又有冇人做呢?
2020年好多新晉嘅香港政圈人物(我唔覺得可以叫政界,其實連個政字都冇幾多個沾到邊),其實都係廿幾卅歲,我衷心希望你哋會睇呢篇文章,又會睇到我呢段說話,然後諗下到底自己,係咪將革命當咗做請客食飯呢?
走筆至此,其實本嚟只係想同大家講聲:二字頭,唔止係吃喝玩樂(唔係唔畀玩,但唔係只得玩),尤其是我哋要成就一件偉業嘅時候.


text:
39歲關智斌唯美寫真集《尋蝶戀花》內容率先睇 魔鬼式操肌!
撰文,圖片:東方新地丨原文刊於:東方新地丨編輯:白子
關智斌事隔13年再出寫真集
關智斌(Kenny)入行十七年,由歌手發展到演員,他對工作全情投入,由內至外都一直保持完美狀態,靚仔樣固然要keep,身材亦唔可以忽視.自26歲出過《尋找美惠》寫真集後,他一直念念不忘,去年開完紅館個唱,他開始著手籌備和策劃新的寫真集,終於在2020這個盛夏推出《尋蝶戀花》.
赴日前做足準備
Kenny是完美主義者,為了以最弗狀態示人,赴日拍攝前他日夜魔鬼式自我加操,胸肌脹卜卜,手臂愈來愈粗,「男神」以十四個不同的造型,道盡無數個成長中不同的情緒和故事.據知情者透露:「Kenny真係好緊張自己身形唔靚,今次寫真集雖然比較藝術,其實唔會有太多露肉相,但浸溫泉同濕身透視都要有美感,Kenny想身形keep住結實,完全冇疏懶,去健身室搵教練之餘,仲自己喺屋企狂操,佢愈操愈大隻,狀態真係超好.」
個唱勾起回憶靠寫真尋回自己
記:本刊記者 關:關智斌
記:點解會喺今年出寫真集?
關:其實我喺06年嘅時候,出咗一隻專輯連寫真集《尋找美惠》.我記得上年演唱會嘅時候,我唱番好多呢隻專輯嘅歌,因為呢隻專輯當時係一隻概念專輯,以「尋找」作為主題.而 喺演唱會之後,好多人都對當中嘅歌有回響,於是就諗其實經過咗咁多年,喺呢個尋找嘅過程,有冇尋找到呢?或者其實尋找嘅係咪真係一個人呢?究竟點樣再去探索自己呢?於是引申咗呢個《尋蝶戀花》寫真集,有少少係延續上次《尋找美惠》,事過境遷隔咗咁多年之後,究竟我喺呢個尋找嘅過程入面,有啲乜嘢得著呢?
記:今次本寫真,最想呈現到乜嘢畀大家睇?
關:其實我想講喺呢十幾年裡面,自己一啲成長嘅體會,對於一啲夢想嘅追求,同埋對於一啲理想嘅睇法,所以點解叫《尋蝶戀花》,「蝶」係有蝴蝶破繭而出嘅意思,繁花盛放嘅一個感覺,所以我希望會呈現到畀大家睇經過呢十幾年嚟自己嘅一個成長,就用咗蝴蝶同花去呈現.
與新晉女攝影師有火花
記:整個拍攝有乜嘢係最難忘?
關:其實有好多部分都好難忘,最難忘係今次嘅攝影師羅豆,佢係一個新晉嘅女攝影師,曾經喺日本跟大師學藝,所以佢呈現出嚟嘅風格係好配合我今次喺東京嘅主題.今次拍攝取景嘅地方除咗我哋睇開嘅東京,佢搵咗好多好特別嘅地方,而我哋喺東京成日去玩嘅時候都冇發掘過嘅,佢帶咗我哋去伊豆一個好有特色,好古舊又有啲詭異美麗嘅一間酒店;又去咗一個叫「大島」嘅地方,我亦都冇諗過日本竟然有啲好似火星,沙漠咁嘅地方,所以整個拍攝過程入面,location對我嚟講其實係幾難忘.
記:咁有冇遇到有趣嘅事?
關:其實成個拍攝過程都好有趣,大家喺鏡頭前睇到我哋一啲好靚嘅相,其實背後過程都有少少辛酸.首先當時天氣都幾凍,然後又會黐一啲蝴蝶標本喺身上,同埋我又要含住朵花喺個口去影相,呢啲都幾有趣.每日收咗工之後,我哋一大班工作人員都會齊齊去食好多嘢,飲吓酒,成個過程好開心,因為成個團隊都真係好好玩.
記:你自己最鍾意邊張相?或者係邊一part?點解?
關:我自己最鍾意係喺溫泉,有半邊面浸咗喺水嗰度嗰一part,其實嗰一part唔係好辛苦,因為啲水好彩係暖,不過我覺得喺成個水池入面擺咗好多好靚,日本當造嘅花,後面又有幅好靚嘅壁畫係一個富士山,成個意境好代表到日本嘅文化,成個構圖好靚,我最鍾意呢輯相.但如果係最難嘅一輯,就應該係「弓道」,因為當日真係有個老師教我點樣去擺嗰啲姿勢,日本人學嘢真係會用好多時間心機去學,所以其實嗰啲姿勢真係唔係一時三刻就可以擺到出嚟,嗰日嘅學習過程,老師都幾惡,我又要好快又要投入到個狀態,所以嗰一part「弓道」嘅相,應該係最辛苦.不過影出嚟嘅效果真係有嗰種「弓道」嘅感覺,係一個再出發嘅感覺,睇番啲相我覺得真係好滿意.


text:
我細個時侯成日睇既一套卡通片「姆明」
估唔到相隔多年可以到佢既主題餐廳食嘢!
我哋啱啱喺尖沙咀碼頭落船, 由於搭咗成粒鐘佢哋兩個已經好肚餓
所以我就帶佢哋去最近既LCX裡面食嘢, 剛好見到姆明既主題餐廳
撞啱星期一又兩點幾唔多人, 我哋就決定喺呢度食個晏!
雖然冇咩人等位但係我哋都等咗10幾分鐘先有位
好在撞啱門口有個展覽區, 展示住好多玩具Figure! 佢哋就拎住相機周圍影唔駛企喺度呆等
餐廳隔離循例有個精品店等你食嘢之餘都入去濕平吓!
雖然坐唔到海景位, 但係都有個卡位坐冇咁論盡~
我問職員哥哥話點樣先可以好似人哋咁有隻大公仔陪坐
佢話我最好預先拎ticket既時侯講定! 不過佢問我要邊隻角色既時侯
我話無所謂, 最好有姆明啦! 點知唔夠3分鐘佢就拎咗過嚟俾我
雖然佢態度極其Cool, 不過都多謝佢
芊芊好開心坐喺BB櫈度隔離有姆明陪住佢
我先叫咗一個兒童餐俾芊芊食, 價值$88
同一般角色主題餐廳價錢差唔多! 不過我覺得如果個餐盆可以有D設計會好D囉
兒童餐配呢杯橙汁, 個杯就真係幾靚, 好想拎走佢...
之後好似發覺冷落咗哥哥咁, 所以搬隻姆明陪吓佢坐, 俾佢攬吓影張相
點知佢冇咩興趣, 一來佢唔識姆明, 二來姆明都唔識佢....如果係獸電戰隊可能佢會癲咗
然後叫咗個樹精拼盤(係雞扒飯配藍苺醬) $130, 我記得好似姆明餐(牛肉)貴$10
塊雞扒唔差, 真係焗得皮脆肉滑! 不過太鹹! 我諗咗好耐塊紅蘿蔔造型係咩....
依家喺相度睇番可能係「阿美」
兩個都食得開心, 好好食!
姆明你勞苦功高, 等我同你影番張Portrait啦!
叫餐+$30有杯牛奶咖啡, 我又係揀咗姆明造型! 我覺得好好飲
之後隔離枱走咗, 剩番張大公仔, 我就一手拎咗過嚟俾哥哥同佢影張相
我唔記得咗佢叫咩名, 有冇人可以留言話我知
臨近聖誕梗係要帶住頂聖誕帽影張相啦!
之後哥哥又將聖誕帽俾咗佢帶!
之後呢個「姆明之家班戟餐」到啦! 好靚好靚同好靚 (價值$138)
大家記住要快D同佢影相, 因為班戟上面舊Cream好快就會瀡落嚟 ^>^
起初我以為呢座塔只係裝飾, 原來裡面真係有得食
最高層係焦糖燉蛋
中間呢層係西柚啫喱
最低層係Mousse但食唔出咩味...食完都好飽好滿足, 但係用咗3百幾蚊!
Photo by CANON 5D Mark III, Len | EF 24-70mm f/2.8L USM
呀劍評分: 7分


text:
「保險」
講到買保險,我真係一竅不通.當然除咗汽車保險會買之外(因為法例規定一定要買第三者保險),我從來無買過其他類型嘅保險.因為好多時打工,公司都有醫療同人壽保險,所以自己再買一份就覺得好似無乜用.可能後生覺得無啦啦洗舊錢又無病無痛,買嚟把鬼咩!嘥錢!但係你一過三十歲就知道你嘅身體大不如前同自己無再打工,下下睇醫生都要係自己扲荷包嘅時候就會諗係唔係要買返份呢?
「醫療」
上星期,老婆突然講咗句話要同個仔買醫療保險.跟住就諗,係喎我真係無諗過要買醫療,淨係諗過買儲蓄基金比個仔.所以又上網研究呢樣嗰樣,但係買保險有係一件超多細節同條款嘅嘢!分分鐘仲多過我同個客簽果張合約.所以要逐隻逐隻字去睇,因為真係好多細到你睇唔到嘅字,而嚟啲通常就係被陰到嘅地方.你以為份保單保咩,點知就偏偏個樣唔保!
「種類」
先唔好講多,淨係一個醫療保險都搞到你陀陀擰!首先唔好講內容,淨係搵邊間保險公司都已經頭都大埋.上網做完一啲研究,好似得「保柏」有網上保價.其他都好似要約啲保險經紀出嚟傾.但係唔問清楚真係唔得,因為有啲嘢嚟個計劃包,有啲又唔包.有啲又話要睇金額,當然越俾得多就保你多啲嘢啦.點都好,睇怕係要俾啲保險經紀煩一排先得!好在有啲朋友介紹相熟嘅經紀,希望無咁煩啦!


text:
出行最驚航班延誤,雖然一般都係延誤半粒鐘或者至多幾粒鐘嘅事,但分分鐘耽誤大事吖嘛.如果你搭乘國泰航空就更加弊傢伙,事關呢間有「因航」之譏嘅航空公司航班延誤當食生菜,甚至可以延誤數十個鐘,問你怕未?
呢,原定上周五夜晚七點幾起飛,由英國曼徹斯特返香港嘅國泰航班最終飛唔成,國泰話係技術故障要維修,仲要係由香港運零件去曼徹斯特做維修,所以要延遲二十七粒鐘至飛得.班乘客已經火都嚟,點知等吓等吓國泰再為乘客送上「驚喜」,話起飛時間要再遲多一日,即係前前後後延遲五十一粒鐘呀陰功,乘客狠批被國泰搞到返唔切香港,返唔到工,見唔到客,打亂晒工作安排,大鬧國泰:「咁大間公司都安排唔到機,有冇搞錯呀!」
係嘅,國泰何止係香港最大嘅航空公司,仲做咗航空公司生意大大話話七十年添,不過空心老倌,不思進取嗰度弊呢.講真,技術故障呢味嘢有邊間航空公司未遇過,其他公司都有一套既定處理手法,唔係派另一架機去接走班乘客,就係將班乘客射去畀其他航空公司,總之務求盡快將乘客送去目的地,咁至係路 (口架).邊會好似國泰咁,遇到故障就不知所措,連危機應對都冇埋,要班乘客等運到.有乘客被國泰安排轉三次機返港,轉機連交通等候時間,比原定足足遲咗七十二個鐘,鬧爆國泰真係好帶挈.
冇錯,英國啱啱開始放暑假,大把喺當地讀書嘅學生都趕住返香港,搞到機位緊張係事實.不過國泰與其攞呢樣嘢嚟敷衍班乘客,話好難安排乘客轉乘其他航班,倒不如拿拿臨飛架機過去接走班乘客仲好啦,等啲零件由香港運過去再慢慢整,整幾耐唔知,係咪整得番亦話唔埋,隨時班乘客等完五十一粒鐘,又話飛唔到都唔出奇,唔通要啲乘客連份工都辭埋,陪國泰無止境咁等落去咩?
話時話,觀乎國泰嘅往績,店大欺客已經成為常態.就講早前國泰發生機艙行李門故障嗰單嘢吖,搞到乘客落咗機都冇得返屋企,焗住留喺機場等行李;國泰姊妹公司港龍上月一班由泰國布吉飛香港嘅客機延誤十九粒鐘,冇賠償亦冇道歉,唔嬲就假.至於機票超賣當乘客人球咁踢,增加座位縮窄乘客活動空間等等衰嘢,更加數之不盡,最攞命係隨時失驚無神整餐九霄驚魂你歎吖.
昨日因今日果,國泰喺全球最佳航空公司排名由第一跌至家陣阿媽都唔認得絕對咎由自取,不如大家又估吓,幾時跌至倒數第一吖嗱?


text:
馬交嘅新場9號會所試業,各路玩家當然唔執輸湧住去啦,有網友報料話個場夠大夠高級,囡囡超高質,都唔知點揀好,但亦有人話現場唔夠囡囡供應,搞到要喺K房乾煎咁話.駐場PR Mouth就解釋,希望玩家會明白同體諒,至於心急為求一洩嘅就無謂解釋咁多喎!
新場開幕貪新鮮當然要試玩啦!好在細佬識得人多,即晚預約都Book到房,奈何同網友所言一樣要等女,即刻搵經理問吓先,對方話唔係唔夠女,只係全部囡囡上緊鐘,叫我哋耐心等候喎!媽咪仲整多句:「駐場女超過二百位,不過人客就多一倍,咁你話點夠分呢?」原來係咁,但問題係啲女起勢咁做,好易做殘,呢方面夜場係咪要返多啲新女先?經理又話:「新女一定Keep住有,不過我哋唔會立亂提供PR,為咗保持服務質素,一定要經過嚴格培訓至可上場!」係培訓定陪瞓先?經理就笑而不答.
唔答我唔緊要,事關我哋終於等到靚女入場,呢位叫Mouth嘅PR,由開幕第一日,阿妹話每日砌足廿粒鐘,咁辛苦點服侍我先?「呢層冇問題,作為服務性行業,再辛苦都要撐住!」阿妹你咁捱得,係咪公司零舍好分頭?「我哋對公司先講心後講金,事關公司提供不少在職培訓計劃,好似iPad落柯打服務,絕對係中港澳夜場界首創,而且每位PR入職前都要學識,又好似品酒咁,學習年份同不同產地特性,針對不同人客口味,等佢哋感到靚酒配美人,飲得零舍開心.」但Mouth亦表示,由於坐枱時間長咗,自然唔可以服侍咁多人客,雖然係咁,阿妹就認為呢種慢慢歎嘅工作方式,好過以前日砌夜砌為跑數喎.Mouth話:「依家啲人講求品味,以往嘅快餐式玩法大家都唔鍾意,所以至出現女源供應不足情況,希望大家體諒喎!」不但夜場玩法轉型,連囡囡態度都轉型,睇怕往後過馬交玩,玩家都要改變一下至得囉!
三圍:34-24-33
身高:5呎5吋
撰文:祖
攝影:章


text:
今次要介紹既係位於翟度翟對面既柯多哥市場.
只要搭MRT 去到 Kamphaeng Phet 站 3 號出口轉右就會見到柯多哥市集.
柯多哥其實就係泰國既街市,而事實上呢個街市好乾淨.比起香港既街市更乾淨.原因好簡單,因為無海鮮買,所以地下好乾淨.呢個街市主要賣蔬菜,泰國香料,泰國小食同生果.而街市都會有熟食中心.
今次要介紹三個吾可以錯過既食物.
芒果
香港既生果好多,但係又比吾上外國食到既味道.可能係因為最好既留係本土又或者運輸又令到生果既味道受到影響.遲終都係當地最好食.
所以每次去泰國,我都一定會去買芒果食.呢到買既芒果吾單止甜,而且仲好大個又好靚仔.隻隻都係皮光肉滑,仲好豐滿.同香港見到既真係差好遠.
每次番香港之前,都會黎呢到買一箱芒果番香港食.佢包裝得好好,所以放入行李拎去寄倉都無問題,但係放入行李既芒果一定要偏生,如果熟既話,驚會變壞.不過有一樣野一定要提一提大家.
點解係香港食到既生果同係當地食既差甘遠.其實同天氣有關,正所謂不時不食,係有道理.有一次1 月既時候去泰國玩,又買左一箱未熟既芒果番黎.泰國既天氣就日日都甘熱家啦,但係香港既1 月可以好凍.點知D芒果係寒冷既1 月下,放左一個星期都未熟,仲要有爛既情況.所以,下次都係要睇天氣買生果番香港啦.
食得芒果就梗係要食埋芒果糯米飯啦,呢到既芒果糯米飯真係無得彈
泰國傳統糕點
對於十分喜愛甜食既我黎講,泰國既糕點別樹一格.外形多變,色彩斑蘭,甚是吸引.因為以前呢一類既糕點都係皇室食既或者係祭祀用既.所以都會比較精緻,而現今就現變成我地見到既樣.
係呢到,你會見到一間好得意既鋪頭,係自己起左一間好似溫室甘,入到去,你就會見到好多好靚既食物.
呢一種係我黎泰國必食.外面似係魚膠然後包住綠豆蓉.
雪凍左食,係炎下最吸引既小食.因為入口即溶,而且冰涼透心.大家有機會一定要試一試
如果稔吾到買咩手信,又吾想次次都甘悶,買一大堆差吾多既零食,不妨黎呢到行個圈,或者會搵到岩你既野.
泰國菜
其實呢到既熟食檔都有好好食既泰國菜,係真正既地當風味.
點解呢到,邊間最好食?
其實又無話邊間最好食既,大家都係想食又平又抵,平民餐,間間都OK.食物種類亦都好多.
而且都會有小炒鋪頭,大家可以去揀自己想食D咩.坐低慢慢食.
有興趣睇番其他露露既經歷同介紹,可以訂閱同分享我既專欄
https://travel.fanpiece.com/travelaroundwithyou/
多謝各位既閱讀.


text:
Read full review
2014-03-20 5658 views
今次食既係留家廚房,聽聞佢最出名係個醉鴿,但係估唔到其他食物都有番咁上下水準;開餐時間係6點,好早而好少人,因為食頭輪,相信無論係廚房同樓面既水平都應該會高d,而一早就order左醉鴿同燉湯,其他野食就到場先叫.首先黎個豬腳凍好鬼似肴肉,但係食落去多汁同埋鮮味,用既腿肉唔太肥而結實,每一啖有咬口,味道清甜而唔油膩,而Jelly果部份入口就溶化,感覺真係好似食緊骨膠原一樣,好好食.苔條九肚魚睇落好簡單既菜,入口皮脆唔太多油,平時椒鹽九肚魚就食得多,但就太油太燥,反而呢個整法就清淡好多,再食多d都唔會食到上火.而個皮既上既日式醬汁將魚肉既味道帶出黎,唔會得陣油味,而佢地亦整到食到魚肉既滑既特色.燉湯如圖所見,好大條淮山同栗米,入口後唔覺有味精,而火喉亦足夠,飲完成個人好似吸收左湯既精華咁.72度醉乳鴿見圖隻鴿上碟好靚,唔見好多油出,D肉嫩而且帶少少粉紅.食落口第一啖係一陣汁擁出黎,再咬多幾啖,食到一陣酒味,碟邊既醃蘿白同埋紅菜頭係一個驚喜,平時碟邊菜係得個樣,見到都唔會食,但係呢四粒菜食完可以幫你個口清左之前食左鴿肉既濃烈味道,等你之後食其他菜時唔會破壞晒既感覺.留家煙燻雞煙燻雞睇落賣相一
Post


text:
今日我哋做節食團年飯,點解提早咁多?咪因為要就阿馳返早班,可以收早返嚟食飯,同埋我又要求星期一呢,因為逢星期一係我 day off,我先至有足夠時間去買嘢,準備,煮飯嘛,唔只要就我,又要就阿馳同佢女友,所以得番今日係個個都 OK,過多兩個禮拜已經年初一喇!
雖然我唔係煮九大簋,但呢餐團年飯已經由噚日準備到今日,依家先至啱啱攪掂好哂,坐低落嚟寫 blog 咋!可能我煮啲餸用太多材料,又或者我手腳慢啦,加埋仲要做其他家務,噚日又天都未光就起身,準備去將軍澳教琴,好唔夠 o訓,所以攪到呢兩日好鬼死攰.天氣非常乾燥,又一味濕水做嘢,雙手都爆拆裂哂,好痛!不過唔緊要啦,一年都無得幾多次,只要一家人喺埋一齊食團年飯就已經好開心喇,當然,如果媽咪都喺度陪我哋就仲開心啦!我都有另外舀起啲餸同沖咗杯茶俾佢 o架,當係一齊團年 o架啦!
材料:
靈芝
雲芝
姬松茸
茶樹菇
紅蘿蔔
急凍響螺頭
豬腱
蜜棗
靈芝,雲芝,姬松茸同茶樹菇先用暖水浸軟,剪去底部硬木部份,之後洗淨備用;紅蘿蔔刨平,洗淨,用滾刀切件;響螺頭先去除吸管及內藏,洗淨後汆水,盛起用凍水沖洗,之後切片;豬腱洗乾淨後汆水,盛起後同樣用凍水沖洗,清除血水雜質,蜜棗用熱水浸軟後洗淨備用.
煲滾水後,將所有材料一次過倒落煲度煲,飲之前記住落鹽調味.


text:
指定分類,購物滿$300免運費(門市限定/特別優惠產品除外)
全店,火炭/紅磡自取優惠: 購物滿$300減$10
商品存貨不足,未能加入購物車
您所填寫的商品數量超過庫存
每筆訂單限購 {{ product.max_order_quantity }} 件
現庫存只剩下 {{ quantityOfStock }} 件
白藜蘆醇超級特強去黃配方,真係白到反晒光呢款吸塵機超級厲害全臉全身都可以用;例如手肘,腳肘,波蘿蓋,背脊有暗粒既位置同黑色素沉澱最污卒卒既位都可以敷,連乳暈位置敷完都可以褪啡現粉PinkPink 真係好有驚喜!
必試推介!
注入深層清潔+收細毛孔,注入千倍神仙水,打造韓式水光公主肌 爛面救星 連暗粒都少左好多!石頭瘡都可以KO
呢個Sliswiss 新出既 白藜蘆醇激白毛孔吸塵機,雪糕咁既質地,敷極都唔乾.之前爛面既情況好嚴重,好恐佈,帶口罩仲要搞到爆勁多痘!用左一次白藜蘆醇毛孔吸塵機即刻發哂光 效果好快就見到
易出油,易乾,易粗大毛孔的朋友仔一定要用!本身塊面黃到唔敢見人,用左一次真係白到透哂光咁呀! 吸走哂d頹氣,黃甘甘既暗啞膚色! 第日上妝仲要超級貼面,因為個士多啤梨鼻吸走哂d黑頭同粉刺,上妝寧舍貼!d粉底好似識得痴住塊臉咁!成日又曬又冷氣都貼得勁貼妝!少少甩妝都無
記得每次敷15-20分鐘已經好有效果,一星期用2-3次就可以全面&身體改善膚質 係我用過最好用最有效果又唔乾(有好多都乾)的深層清潔MASK ~ 頭批已經賣哂喇 反應勁熱烈 黎緊陸續到貨 但要跟單出貨 有興趣既而家落單先啦~


text:
近年隨住物聯網興起,大家都關心多咗運營技術(Operational Technology,簡稱OT)嘅保安風險,事關以前一間公司入面,運營同IT可以分得好開,但自從有咗物聯網技術,就連運營部分都要連上網,從而分析當中嘅運營數據嚟節省成本,或者用數據嚟開發創新應用,最近Ponemon Institute同西門子就做咗份調研,大部分受訪者都話擔心OT嘅保安多過IT嘅保安,因為目前市場上都未有完備嘅方案,可以完全擋住OT方面嘅攻擊. 上星期就有個好消息,就係好叻做漏洞風險管理嘅Tenable,宣布成功收購咗Indegy,可能香港讀者唔係好熟Indegy呢間公司,其實佢係一間工業網絡安全系統供應商,曾經被以色列《福布斯》評為10大最有前途嘅網絡安全初創,佢有一套自行研發嘅系統,幾乎覆蓋所有OT嘅重要基礎設施,而且可以實時監測所有工業控制配置嘅變化,無論係有外來攻擊,甚至係有員工有意無意搞亂個操作,系統都會感應到,即時發出警報,確保運營安全. 本身做開漏洞風險管理嘅Tenable,就應該多啲人聽過喇,好多人都知佢最初成立時,係幫美國政府機構提供軍事級網絡保安設備,後來先將軍事級保安技術推向商業機構層面,去年7月喺美國上市,兩個星期就升咗三成幾,市值超過27億美金,係美國少數達「」級別嘅網絡保安公司,佢最勁嘅產品係Nessus,透過連續性監察,自動執行補救措施,縮減系統暴露於風險嘅時間.而家佢加埋Indegy嘅技術,就可以照顧晒OT同埋IT兩邊嘅攻擊.
Browsing: tenable
大企業要面對嘅其中一個網絡安全難題,就係公司嘅網絡,電腦設備太多,閒閒哋幾百部,每當要為其中某種設備進行系統更新,堵塞網絡漏洞,IT 部同事可能都會做到迷晒,做少幾部嘅甩漏情況時有發生;除此之外,為咗達到合規性經營同業界嘅安全框架要求,企業每年都要定時定候遞交各式各樣嘅國際標準報告作審計,耗費大量人力及時間寫報告.到底有無自動化審計及解決方法?答案當然係:有. 正如上面所講,要確保公司內部所有設備都同步 update 到最新系統版本,堵塞漏洞已經好難;如果要喺幾百部設備入面檢查有無漏洞存在就更難,一來要好多人手,二來亦花費時間,特別係當發現內部同時間存在幾種漏洞,如果缺乏網絡安全專家,就好難判斷應該解決邊個問題先.市面上雖然有 scanner 可以協助搜尋所有設備嘅系統版本,但可能你都會發現到,呢啲 scanner 只會負責搵,唔會識得根據全球網絡威脅報告,去評估風險嘅嚴重性,自然提供唔到解決問題嘅緩急建議;另外,如果公司嘅業務涉及金融或電子支付,又或需要達到一啲網絡安全國際認證標準,例如 ISO,PCI 等等,就算有呢啲 scanner 幫手搜集數據,最後都需要專人按各項認證標準嘅要求嚟製作報告,令 IT 部同事疲於奔命. 自動化審計慳人手 其實現時企業管理者應該考慮自動化解決方案,取代人手完成以上作業,唔單只可以提升工作效率,縮短公司網絡內漏洞存在嘅時間;收集到嘅數據,仲可以因應各種認證標準嘅要求,自動填寫出可以直接遞交嘅報告,慳返嘅人力物力,就可以用喺優化企業安全架框方面. 自動化解決方案仲有啲乜嘢增值功能?挑選呢類工具時有乜要注意?咁你就要報名參加 Edvance Beacon…


text:
好多顧客都問過,有無一款性玩具可自己自動來回抽動,等佢地訓係床唔使郁都能享受富有節奏感嘅抽動快感.平時用假陽具自慰嗰陣,手郁耐咗會好攰好酸痛... 終於! 等到Fun Factory研發左呢個自動抽動技術 - 「Pulsator Technology」!佢原理就係內置強大磁石在玩具機身,將磁石產生碰撞,從而做到玩具自動前後抽動效果.
我地Wanta 玩具狂熱團隊好慶幸可以為大家介紹 Fun Factory 嘅最新產品 — Sundaze! 呢款係Fun Factory - Pulsator Technology 前後抽動玩具系列中最新推出嘅G點震動棒,令你享受前所未有最輕鬆嘅玩樂,係時候同Sundaze 嚟返個慵懶嘅午後美好時光啦~
Fun Factory - Sundaze 將會係你最完美嘅一支G點震動魔杖! 佢識:
▪ 自動前後抽動,且同時有「震動」,「輕拍」模式
▪ 完美抽動幅度
▪ 能刺激其他震動器無法觸及嘅神經末梢
▪ 獨特柔軟斜平頭形狀,毫不費力地擊中你嘅G點
Fun Factory獨家前後抽動技術令玩具識得自動抽動,唔使長時間拎到手酸.而新推出嘅Sundaze就有呢個夢寐以求好耐嘅功能! 佢唔單止有前後抽動,仲有震動同輕拍嘅功能.呢三個功能可以滿足到唔同敏感點嘅人嘅需求,務求全方位帶比你獨一無二嘅高潮快感!
呢支識自己「Chok」嘅Fun Factory 唇膏型G點棒 Sundaze💄教識左我一個新玩法去刺激G點! 再唔係按壓或抽插,而係「Chok」G點!
我嘅G點較敏感,較易搵到,所以一放Fun Factory - Sundaze入去,頂點就已經「叮」一聲搵到個G點.Sundaze具備Pulsator Technology,3個模式裏面,「Vibrating」震動,「Tapping」輕拍 & 「Pulsing」前後抽動.我自己個人就最鐘意「Pulsing」前後Chok,因為呢個模式抽動既幅度超好,不斷係我G點徘徊,勁有feel! 因為佢識自己抽動,所以我可以放開雙手,用枕頭頂住享受~ 而且size啱啱好,唔太粗.
不得不提嘅係Sundaze外型真係好靚,特別係開心果綠色,望到都開心,充滿正能量! 正因佢個頭係扁圓斜平頭,所以好容易放入陰道! 而且感覺同其他G點棒好唔同,唔係成個圓頭壓住G點,而係扣住G點,唔比佢走甩😂
扁圓斜平頭靈活度高又柔軟
除左可以內用,當然仲可以外用! 可以將Sundaze嘅斜平頭或背面尖尖放係陰蒂或乳頭上按摩.
個人貼士: 因為Fun Factory考慮到安全問題,只用人體安全材質,無孔和低過敏性,所以用落會有點似磨砂感覺.可以試下用condom套落去再玩,會再順啲.
Fun Fact: 比我發現原來撳掣調教模式嘅時候會有「嘟」一聲! 放到耳仔邊先聽到,聲效勁治癒~
Sundaze係一個全能型嘅玩具! Fun Factory唔係講笑㗎,真係帶比你“非一般嘅性高潮”! 我第一眼就被Sundaze獨有嘅扁圓形斜平頭設計所吸引,所帶嚟嘅快感亦令我好驚喜.當Sundaze滑入我陰道裡面,一擊即中頂到G點超爽,由此可見Sundaze斜平尖頭設計係幾咁正呀! 開咗震動同前後抽動3個模式之後,快感疊加更上一個層次.
Sundaze嘅玩法好多元化!強烈建議將安全套戴係Sundaze棒身再玩,咁就唔使不斷用潤滑液,仲可以體驗光滑舒服嘅感覺.同我女朋友一齊玩更開心呀!Sundaze大大嘅特色係唔使用手揸住都可以前後抽動.所以當我將Sundaze放係枕頭上托住,等佢自己係我身體入面抽動,女朋友就可以同時幫我口交,簡直係一舉兩得.另外,Sundaze真係一支好啱我嘅自慰棒.如果係手動自己抽動嘅,我比較鐘意細size容易推動;Sundaze雖然係size大啲,但因為自動抽動所以超適合我;再加上斜平頭可以用嚟震動陰蒂,錦上添花!
總體而言,Sundaze係一款刺激又好舒服嘅震動棒,為我日常嘅性高潮生活帶嚟新鮮感.
Fun Factory - Sundaze 日慾係我地Wanta狂熱團隊一致讚同推薦嘅G點棒! 無論G點非常敏感與否,扁圓斜平頭設計好似識導航一樣,一放入就搵到G點刺激.同埋我地真係超鐘意「Pulsing - 抽動」個模式,抽動幅度fit晒! 總而言之,佢絕對係一個你可以放手去試去挑戰嘅玩具! 體驗與平日截然不同嘅快感!


text:
香味係另一種令人留下印象嘅方法,想令對方第一次見面就留底好印象,香味真係唔少得.揀一款適合個人特質嘅香水當然重要,但點噴香水先啱呢?唔想令人覺得太濃,又但怕好快散味又點算好?
1. 淡香水VS 香水
加咗個淡字成件事係唔同晒,冇特別寫明噴1-2下真係好足夠,太多真係只令人不適,而若係淡香就3-4下就夠.而位置都非常關鍵,要long lasting啲就係手腕,耳背就會容易突出香味,衣領就令香味散走啲,唔濃得嚟仲會keep到一段時間.
2. 出汗再噴香水
出汗咁臭噴啲香水去蓋過陣味,就會出現兩重味道:汗mix香水味,諗到都知唔太好.最好噴香水嘅時間係洗完面同沖完涼就最好,成日覺得香水味唔出或者好快散,好大部分都因為皮膚太乾燥,洗完面沖完涼補充啲水分,就會保留長時間啲.
3. 噴完香水不停摩擦
成日見人擦香水都會不停摩擦,再搽喺第二啲地方.一來會令你嘅皮膚好敏感,二來會令本身香水嘅調味有啲分解,分散咗之後就會好快無味.最好每次噴香水就隔5-6吋,之後就唔好再掂啦,等佢散發出返自己最原本嘅味道.
4. 香水亂咁放
有人會放係雪櫃令佢保質期延長冇咁容易走味,但始終放得太耐都係會走味,正常放返喺陰涼乾燥的地方,避免陽光直射,就算放係雪櫃夏天噴就會涼爽啲.再加上唔好放係廁所,廁所太潮濕,每香水嘅味道維持唔到太長時間,要留意避免放喺廁所.


text:
清政府簽訂《南京條約》
1842年嘅今日,無論係對晚清定還是當時香港呢片土地而言,都係相當重要嘅一日,事關當年清廷欽差大臣耆英,伊里布同英國全權代表璞鼎查就喺長江江面英艦康華麗號上簽訂《南京條約》. 對清政府嚟講,呢一次係因為戰...
當年今日 10月前
人大常委通過成立深圳經濟特區
對深圳特區嚟講,今日係一個好特別嘅日子,事關喺1980年嘅今日,正正就係呢個充滿奇蹟嘅地方成立嘅日子. 咁大家心目中可能都會有個問題,就係點解冇啦啦會成立一個經濟特區呢?其實早喺上世紀七十年代末,我國就已...
當年今日 10月前
世界慰安婦紀念日 她們仍在等待一聲道歉
近日有內地藝人跟靖國神社合照嘅風波引發全國公憤.講起日本侵略戰爭,唔可以唔提每年嘅8月14日,對世界曾經受過戰爭苦難嘅女性而言,都係極之傷感嘅一日,事關今日係世界慰安婦紀念日30週年. 呢個日子得以設立並唔...
當年今日 10月前
日本發動「八一三事變」 中國軍民全力抵抗
今日係8月13日,係抗日史上「八一三事變」發生嘅日子,呢件事亦都成為抗日戰爭當中第一場大型會戰——淞滬會戰嘅導火線,阿史今次就為大家介紹一下. 喺「盧溝橋事變」發生之後,對蔣介石而言日軍正係不宣而戰,兩國嘅...
當年今日 10月前
中國共產黨第一次全國代表大會召開
1921年7月23日,即一百年前嘅今日,中國共產黨第一次全國代表大會响上海召開. 之前阿史都介紹過,至於中共一大舉行嘅日子,就係到上世紀七十年代官方經考證後先確定到係1921年7月23日.當年毛澤東,董必武等13位各...
當年今日 11月前
歷史上首枚原子彈 阿拉莫戈多沙漠試爆
1945年7月16日,呢一日對全個世界嘅軍事史,以至係二次世界大戰日本嘅戰局都有重大嘅改變,事關呢一日就係人類歷史上第一杖原子彈試爆嘅日子. 提起呢種咁恐怖嘅武器,就要喺1938年開始講起,當年就有兩位德國科學家...
當年今日 11月前
攻陷巴士底監獄唔係為救人?
每年7月14日,都係法國國慶嘅日子.法國人之所以將呢一日定為國慶日,源於一件著名嘅歷史事件攻陷巴士底監獄. 攻陷巴士底監獄呢件歷史大事相信大家响初中時讀世界歷史科都會讀過.巴士底監獄位於巴黎,最初係一個軍...
當年今日 11月前


text:
更多
2014-05-11 13938 瀏覽
由於自己嘅年紀越來越大,食量冇細個嘅時候咁厲害,所以食自助餐嘅次數亦慢慢減少, 不過家姐有優惠劵請我們一家人食,所以又破例多一次 環境:酒店都係新開左幾年,都幾清潔和乾淨,即使是星期六公眾假期,人流亦不是很多.感覺relax.餐廳內嘅圖書館式佈置都幾靚,幾舒服,呢佈置令我諗起星星入面都敏俊教授嘅書房,哈哈哈食物質素:冷盤:都係standard 嘅海鮮,壽司,魚生之類等等,雖然沒有我嘅至愛- 生蠔,但係佢嘅面包蟹又真係幾正, 同埋好多糕,尤其係佢嘅蟹蓋入面真係好多糕,,不過佢地要隔一段時間先refill面包蟹,大約15分鐘左右先refill一次,好似驚人攞哂咁. 沙律都OK,亦有多種涷肉例如煙三文魚,harm, salami等供選擇熱盤:湯類:當晚嘅中湯係清燉核桃淮山芡實豬展湯,很潤很清甜,阿媽一連飲左三碗,推介!!另外仲有肉骨茶.西湯有車打芝士洋蔥配香蒜湯,芝士味超濃, 正!!!烤肉: 有羊及燒和牛,都幾juicy其他主菜: 都係standard buffet有嘅主菜,另外又係 noodle corner, pasta corner 之類甜品: 雖然自己不是太好甜,但係都比被佢地嘅復活
環境:
酒店都係新開左幾年,都幾清潔和乾淨,即使是星期六公眾假期,人流亦不是很多.感覺relax.餐廳內嘅圖書館式佈置都幾靚,幾舒服,呢佈置令我諗起星星入面都敏俊教授嘅書房,哈哈哈
食物質素:
冷盤:
都係standard 嘅海鮮,壽司,魚生之類等等,雖然沒有我嘅至愛- 生蠔,但係佢嘅面包蟹又真係幾正, 同埋好多糕,尤其係佢嘅蟹蓋入面真係好多糕,,不過佢地要隔一段時間先refill面包蟹,大約15分鐘左右先refill一次,好似驚人攞哂咁. 沙律都OK,亦有多種涷肉例如煙三文魚,harm, salami等供選擇
熱盤:
湯類:當晚嘅中湯係清燉核桃淮山芡實豬展湯,很潤很清甜,阿媽一連飲左三碗,推介!!
另外仲有肉骨茶.西湯有車打芝士洋蔥配香蒜湯,芝士味超濃, 正!!!
烤肉: 有羊及燒和牛,都幾juicy
其他主菜: 都係standard buffet有嘅主菜,另外又係 noodle corner, pasta corner 之類
甜品: 雖然自己不是太好甜,但係都比被佢地嘅復活節甜品corner 吸引左, 設計精美,除左有色彩繽紛嘅朱古力復活蛋,玫瑰花cup cake之外,仲有一隻吸引全場嘅綠茶蛋糕復活蛋,吸引左好多小朋友同大人都同佢影相,唔知係咪隻蛋太靚嘅關係差唔多到尾聲都冇人敢去切左個蛋糕,不過最後都係比我地幾姊妹夾手夾腳切左個佢,雖然味道一般, 不過論賣相都可以比佢85分嘅.
張貼


text:
[靈異] [愛情] [我同條女敦倫外傳]我屋企養左隻女鬼...: 內心最真實感受
「屌你你當我阿四呀俾你點黎點去仲要呃我出黎,我出左黎依家都大可以走人.」
我知道佢原來係呃我出黎後我嬲嬲地.
「你老味依家你可以陪我行H&M你執到啦,平時我行開LV,Gucci嗰啲舖架,就連我呢個袋都係LV黎.」
「今日見出面落晒雨走唔到先黎呢啲cheap舖咋,你有幸見到我行呢啲cheap舖你應該要開心.」
我望一望佢個袋,細心一望先發覺真係LV袋黎,乜佢咁有米架咩,的確高貴.
「知你有品味有錢啦,但我冇興趣陪你行你所謂cheap舖,你自己慢慢行飽佢啦.」
說罷我就好決絕咁調頭行走.
「方伯洋!」
突然佢從後叫左我一聲,然後抓住我右手對準我手腕上啲嘅位大大力咬左一口.
「啊!你做乜野?」
我發出一下痛苦嘅叫聲.
好快Chole姐咬完鬆開嘴巴,我可以見到一道清晰嘅牙印深深刻係手腕之上,上面仲留有佢嘅口水,我竟然可以沾有女神嘅口水?係一個親密嘅接觸!
「點解…點解你地個撚個都要掉低我,離棄我…?」
正當佢抬返起頭之時,赫然見到佢眼有淚光地喊左出黎,我第一次見佢喊,唔通我今次真係hurt親佢?
「做…做咩事?」
見到呢個陌生嘅情境我一時俾唔到任何反應.
「點解我想搵人陪我睇個衫都咁難,我係咪注定要得一個人?」
其實佢係好在意俾人放飛機,個傻女就一直扮堅強話冇事,到我話走佢終於都忍唔住喊左出黎,外表惡死堅強嘅一面,內在原來係如此柔弱.
「好啦好啦冇人陪你行,我陪你行,唔好再喊,我唔走啦.」
說罷我拎出紙巾為佢抹眼淚,然後再轉肽話陪佢行,男人係一種易心軟嘅動物呢句真係講得冇錯.
「你唔係話唔撚鐘意陪我睇衫咩?」
佢聽到我陪佢後,佢開始慢慢平復情緒.
「邊…邊個話我唔鐘意睇,我不知幾鐘意睇衫,你依家睇下我仲可以幫你揀下,我…我頭先玩你咋,你唔係信下話哈哈.」
其實我係因為心軟,但我都為自己兜,學佢咁玩返佢自己,以其人之道還治其人之身.
「你收皮啦,學鳩我講野,同埋你照下塊鏡先啦,你著到成個毒撚咁應該我幫你揀衫至啱幾時輪到你幫我揀.」
Chole姐終於回復返佢個爛口性格,咁即係佢冇事啦,咁就好,但頭先我咁樣整喊佢我都有少少內疚.
但我有冇聽錯!?佢幫我揀衫?一個女神幫我揀衫喎,點解佢對我咁好,佢應該講笑架姐下話.
「你好似又啱,毒撚切忌過於自信嘛.」
我嘗試配合佢踩低自己換取佢開心,見到佢開心我都會開心.
「哈哈你知就好啦柒頭.」
然後佢就開始同我周圍睇衫,睇完女裝嗰邊就同我睇男裝呢邊.
「我覺得你著得文青少少會幾好睇,等老娘我幫你改造下你條毒撚啦,咁樣先有女埋身溝到女架嘛.」
Wtf?佢真係諗住幫我揀衫?佢唔係對我好惡架咩點解冇啦啦對我咁好?
但當佢講完幫我改造係可以溝到女之後,我唔知點解內心有啲痛,我竟然第一時間個對象係諗到Chole姐,我並唔想溝其他女.
「就好似呢件衫咁,你睇下你幾撚有文青feel,再襯埋呢條卡其色褲靚仔晒啦屌,你呢條毒撚唔愁溝唔到女啦.」
好快Chole姐拎左一件淺藍色長袖綿麻恤衫同一條卡其色長褲俾我,佢將套衫貼住我就咁幫我試衫睇下個look係點,而佢呢個咁窩心嘅舉止又令我不斷心跳加速.
點解你對我咁好但要將我讓俾其他人,你一直以黎對我嘅微細舉莫非對我一啲意思都冇?難到就只有我對你有種特別嘅感覺?
由唔識變成認識,由陌生變成朋友,由普通一個mk妹變成我嘅女神,由淨係得惡死一面變成我見到你唔同嘅一面,由淨係屌我變成依家會對我好,
呢段日子我唔知點解會慢慢變得著緊你同好留意你,我發覺已經俾你深深吸引左,甚至第一日已經俾你吸引住,認識多左你發覺你都唔係咁衰姐,因為咁我亦慢慢對你呢個mk妹改觀,
以為日子耐左我唔會再對你有呢啲感覺,但相反感覺越黎越深,我越黎越鐘意你打我鬧我,
不知不覺我覺得你同我有咁多接觸係對我有意思,所以會好想見到你開心,我鐘意同你相處,鐘意為你付出,你想做乜我都想陪住你,會更想你係我面前咩秘物都冇,
可能呢啲感覺已經超出左朋友關係,直至呢一刻你同我講幫我打造可以出面溝到女,你推走我,我心終於感到了痛楚,我就知道呢一切感覺都唔係假,
唔係dry,唔係因為內疚,係因為我鐘意你…我唔可以再逃避呢個事實,因為我真係鐘意你,我冇得再否認自己唔會鐘意你呢個mk妹,
原來當自己鐘意左一個人真係冇得控制自己唔去鐘意佢,唔去諗佢,最終都要面對內心最真實嘅一面,如果你話著得文青啲可以溝到女嘅,我希望溝到嗰條女…係你.
「點解你咁想我溝到女?我溝左女就唔會再成日陪到你.」


text:
(生日快樂呀)關心妍幫囡囡搞4歲生日會 驚喜環節壽星妹第一次食糖2020-07-24 09:00
關心妍(Jade)個囡囡楊榮心(Jovia)尋日四歲生日,因為Jovia好鍾意麵包超人,為𠱁囡囡開心,做阿媽嘅當然諗盡計仔,首先搵公司吹咗好多個麵包超人角色嘅吹氣公仔,然後再約埋長輩及親友齊為心心開生日會.
佈置好晒就召喚壽星女出場,戴住粉紅閃閃皇冠及着住桃紅紗紗裙嘅心心一見到個廳放晒麵包超人已經笑晒,媽媽問佢開唔開心?佢怕怕醜醜咁答開心,然後媽媽錫啖佢再講Happy Birthday,之後心心行去禮物堆,仲興奮過佢嘅關心妍捉住囡囡問佢點解咁冷靜?然後再問佢鍾唔鍾意,囡囡答鐘意,好似一般阿媽咁,關心妍再追問又幾鐘意?其實點答啫,但佢個女好叻笑笑口答好鍾意,阿媽終於滿意個答案.
全日生日會嘅最精彩環節就係壽星女食糖,有幾精彩呀?冇錯,精彩嘅地方係心心活咗4年,第一次食糖,見佢拎住支紅色棒棒糖好肉緊咁咬,阿媽即教佢要慢慢含,再問佢係咪第一次食糖,心心即點頭,然後背後所有麵包超人公仔及生日禮物都唔及口中嘅糖,最後環節當然就係唱生日歌同切蛋糕,翻查資料,心心三歲嘅生日會都係以麵包超人做主題,下年五歲生日會,關心妍要再諗吓計嘞.


text:
文,圖:袁曉敏
(intro)
Comfort food,上網睇佢嘅英文解釋係話:the type of food that people eat when they are sad or worried, often sweet food or food that people ate as children.
但對於我嚟講comfort food可能係sad或者攰嘅時候食,但其實我最需要佢嘅時候,通常都係放假或者出去做野之前個早餐,我就會揀返我嘅favourite去幫襯.因為freelance嘅關係,好多時要出去食嘢,當我做到好攰,茶餐廳,湯粉面呢啲鋪頭一定係我嘅選擇,而且價廉物美,一定走唔甩.漸漸地發覺茶餐廳係需要受到關注嘅行業,佢哋每日工作,好少休息,當你需要佢嘅時候,一踏入鋪頭,你想要咩佢就會煮俾你食,長期ready.
我自己其實係有一個comfort food list,總之,大概我去開邊個地方,都會有一兩間我嘅心水,做完嘢嘅時候我就會去嗰度食嘢.或者佢哋比不上foodie新式鋪頭,或大南街新式Cafe,亦未夠香港老店老,但當我需要佢嘅時候,我隨時都可以搵佢,食完我就會好滿足.
呢一兩年多咗時間喺屋企,煮多咗嘢食俾屋企人食,就會更明白到,食物,真係一個人生不可以缺少嘅嘢.我一直誤解,以為肚餓先需要食嘢,但其實唔係.主動分享食物,同有人分享食物俾我,都有不可取替嘅快樂感.所以今次喺「香港時地人」呢份individual功課裏面,就試吓同我心水comfort food餐廳傾偈之餘都想探討吓佢哋嘅comfort food!要佢哋推介佢哋嘅comfort food俾我,以接龍嘅方式繼續延續落去,開吓我個眼界!
我自己住石排灣邨,石排灣邨喺香港仔上邊.搬到呢度嘅原因係因為黃竹坑邨清拆重建,整個屋村嘅居民大部份都會搬到石排灣.依家諗返轉頭,發現好多之前黃竹坑邨嘅細微地方已經唔會再出現,只得零零碎碎嘅相片喺社交媒體流傳,所以特別想為依家我住嘅地方做啲記錄.起初搬去石排灣嘅時候,好多嘢都感到好新奇但又好陌生,印象深刻嘅就係去到熟食市場發現有好多嘢食而且價錢相宜,而且所有舖頭嘅員工都有傾有講,令我對呢個地方開始建立新感情.
當時「福興」就係其中一間我成日幫襯嘅餐廳,到依家出去做野之前食個早餐好多時都幫襯佢,員工同我都會互相打招呼,所以呢份功課嘅起步點就諗起佢!
1.(福興)
馮老闆及老闆娘
褔興就係我大概十幾年前搬到石排灣嗰陣,差不多第一二間成日落街食嘢嘅舖頭.最令我印象深刻嘅係佢哋嘅炒粉麵會加好多配菜,第一次食佢哋嘅時候份炒烏冬捧上枱,去到我面前嘅時候,我十分之喜歡,有好多色彩繽紛嘅青椒紅椒,令我食慾大增,感覺健康.
另外佢哋嘅湯米粉都好出色,佢嗰隻米粉,可以話我喺其他地方冇食過佢呢隻質地,食落口好溫和,好舒服.所以今次第一間我要去嘅一定係佢——褔興.
(馮老闆原來以前係一位漁民)
今次嘅訪問裏面,先至知道原來馮先生年輕時一直都係做漁民打魚,中間因為個女嘅關係,就轉行去賣魚,大概10幾年之前就轉到我屋企樓下嘅熟食市場做茶餐廳.對於我來講,馮先生由漁民轉做茶餐廳的確係一個好大嘅轉變,但馮老闆同我講有啲嘢「埋位就識做架啦」.雖然佢咁樣講得好簡單,但係我知道佢喺呢個崗位背後一定下過不少苦工.
「都無辦法嘅,要適應,要生存,要技能,其實(煮野)都無咩難度嘅,只要用心,要多參考,研究味道,希望唔好太多味精,太多油」.唔講唔知,其實馮先生係做茶餐廳之前連一隻碗都未洗過!佢嘅細佬妹聽到佢話要入茶餐廳,仲要做大鑊炒呢個位,一啲都唔信.但係因為屋企因為希望可以睇到兩個女兒嘅成長,佢由一個經常都要出海打魚嘅漁民(可能要一個星期至一個月先至可以返屋企),1995年就「上街」,即上岸唔再做打魚.
「因為以前嘅危險性大,有颱風,要出海,會有意外,要過境到越南……」
(沒有招牌菜)
我問佢,做咗大概10幾年茶餐廳有冇一樣招牌菜可以介紹吓,佢就好謙虛咁搖搖頭……「其實樣樣都唔得,勝左關係感謝好啲,客人體諒.」雖然係咁樣講,但係我知道佢每一項炒粉麵都會逐碟逐碟炒,老闆娘有時都會勸佢,但係佢都唔肯改.
「…豉油王炒麵,全港九都無架喇,係逐碟逐碟炒,唔係炒定,唔係兩個一齊炒.咁先夠熱,要啲功夫.因為大鑊炒個味道,份量會唔同.」
(石排灣街市火燭)
馮老闆同馮老闆娘兩位覺得最艱難嘅事,原來係要早起身!要朝早4:15就起身準備.其他野,佢哋都唔覺得特別困難……「困難,都係講心態,喺無冷氣嘅地方炒野好熱,但你唔好覺得佢熱,係免費桑拿!個爐起碼5,60度,要諗係『免費架日日都有!』可以排汗……有時要向好方面諗,成日諗佢係辛苦就會愈做愈辛苦,所以有陣時都要呃下自己就開心啲.」
當我問到之前街市因為火燭要暫停營業嘅時間,會唔會好難捱,馮老闆都唔覺得好難捱,就當係休息下,要接受個意外,又未至於冇飯食!咁咪食少啲,洗少啲慳住慳住.
「人嘅本能就係有空氣,有食物,有水,咁就OK架啦,我哋唔需要好高嘅享受,好多嘅錢,都可以好開心架嘛!做人最緊要健康,快樂,開心.物質上嘅東西冇乜用,追唔到……我覺得我自在過李嘉誠,唔使擔心俾人綁架,唔使擔心公司嘅嘢.」
(檸檬青瓜水)
最後,要多謝老闆娘因為我呢個訪問特登炮製咗hidden menu嘅凍檸檬青瓜水,非常清熱解暑.❤
2.(耀記咖啡)
齡姐(李女士)
第二間我要去訪問嘅,就係福榮馮老闆娘介紹我嘅,位於香港仔熟食市場「耀記咖啡」嘅豬扒麵.
喺香港仔住咗咁耐,其實我好少去香港仔熟食市場,所以我之前都未食過耀記.帶住超級好奇嘅心態去到,果然馮老闆娘冇介紹錯!耀記豬扒麵真係好好食!我一路食一路諗,點解我咁耐都未食過嘅呢?
原來耀記喺香港仔已經有70年嘅歷史,原來係老闆娘齡姐,同佢兩位姊妹嘅爸爸所開,當時佢爸爸開業嘅時候,香港仔熟食街市仲未建成,只係位於香港仔大排檔嘅一個舖頭.當然依家香港仔大排檔已經冇咗,大概38年之前,有搬到香港仔熟食市場呢個街市裏邊.
齡姐13歲嘅時候就幫爸爸手,一直到而家已經做咗50年.由當時最初餐牌食物只得奶茶,咖啡,蛋治,奶油多,一啲簡單嘅食材開始.慢慢因為時代嘅轉變,客人食嘢嘅款式多元化咗,又開始增加蛋牛治,腿蛋治,焗統一福面,到現時呢間舖頭有出前一叮,炒粉麵,意粉,炒公仔麵.新式嘅食物都係佢哋三姊妹後期自己研究出嚟,希望唔好同時代脫節.
佢仲同我分享以前大排檔嘅客人係唔需要餐牌就可以叫嘢食,因為大概都係嗰啲.
(唔同年齡層嘅客人)
耀記喺香港仔咁多年,當然有唔同年齡層嘅客人喇!佢同我分享,最老最老嘅客人有103歲,到而家佢都係一個星期就會大概上嚟一次,同老闆娘甚至客人傾偈.因為已經103歲,所以每次佢嘅仔女都會陪佢上嚟.
最細嘅客人就只有一歲零兩個月!係幾代人嘅客人啊!
(招牌菜)
顧客們都會鍾意食呢度嘅公仔麵,會逐個逐個煮,唔會因為依家嘅顧客,要求快啲就會煮定,「就算放假,有啲客人食嘢都追快啲,唔耐煩,但我哋都唔會好似出邊行家咁滿足佢哋嘅需求.」
而我食過佢哋嘅豬扒麵,真係覺得佢哋煮嘅麵幾好食.雖然佢個豬扒同出邊好唔同,佢雖然唔係大大塊,但係你見到佢揼過,煎過,細細塊,好易入口,睇得出心思,食落好有家庭味道.而且醃得入味.而家諗返起都想再返去食.
(服務好)
喺呢度食嘢嘅經驗話俾我知,齡姐係一個好親切嘅老闆娘.當檸檬茶嚟到嘅時候,佢會問我要唔要糖;當豬扒麵嚟到嘅時候,佢又會問我要唔要辣椒油;最後食晒之後,佢仲會遞上牙籤.
齡姐希望嚟到嘅客人,都可以有賓至如歸嘅感覺.
(香港街市裝修)
因為香港仔街市冇冷氣裝置,所以喺今年2021年11月1號就會暫時關閉裝修,14個月後就會重新啟用.被問到耀記之後嘅去向,齡姐話都要睇之後嘅租金如何,先至決定到會唔會繼續經營.雖然今次係我第一次食耀記,但聽到呢度我都有啲唔捨得.
齡姐雖然唔捨得,但係佢知道身邊好多連鎖快餐店,佢哋都係因為呢啲舖頭而令到生意下跌.「人流分配同以前唔同,所以變咗競爭(力)比人弱,生意會少咗,覺得係時候退出.時代太快,汰弱留強,就會覺得係時候放手,亦係時候退休.」
(中央事務所)
齡姐同我講呢度嘅客人已經唔係客人,喜慶節目會互相請飲,無所不談,一齊分享及分擔,大家就好似兄弟姊妹咁.
最令我印象深刻嘅係,齡姐同我講,有陣時喺傾談之間會知道街坊需要幫忙,佢就會諗起另一位街坊有機會幫到手,佢就會好似「中央事務所」咁幫兩邊街坊撮合,令事情可以快啲化解.齡姐仲同我講佢好鍾意蒐集一啲資訊,例如邊個醫生好,佢會儲低,到真係有需要嘅街坊問起嘅時候,佢就會介紹俾佢.雖然街坊有時唔係直接得到佢嘅幫忙,但係齡姐會樂在其中,咁樣做令佢好開心,係一種樂趣.
(禪繞圖)
齡姐除咗鍾意幫助街坊之外,佢都有同我分享佢喜歡研究佛學,禪修,哲學,學畫畫,佢仲同我分享佢嘅畫作,佢鍾意畫嘅係我未聽過嘅「禪繞圖」,係種幫自己嘅心靈治療嘅圖.佢亦都同我分享,如果將來有機會,希望可以考個證書班,喺其他地方同人分享,幫到人又有意義.
(結尾)
雖然今次呢份功課裏只係訪問到兩間茶餐廳,但係我希望,過左呢個展覽之後,我可以繼續呢個接龍遊戲,繼續問不同老闆佢哋嘅comfort food,我相信,佢會帶我到不同香港嘅地區,食不同嘅食物,一定會遇到不同鋪到嘅故事.
為咗記錄老闆們嘅介紹,佢哋嘅故事,我開左個ig,想每一個過程都記錄低,希望與更多人分享.@yuenhiuman
(鳴謝)(排名不分先後)
留白工作室 @leaveitblankworkshop
my family
Kwokyiu Liu
大舊 @Daidai.9


text:
單式反光相機
單式反光相機,口頭上叫做單反相機,又或者係單眼相機,單鏡反光相機,係從構造原理嚟起名嘅,相機裏面用一塊喺鏡頭同底片間嘅鏡將圖像投射去對焦屏上面.大部分單鏡相機都係通過目鏡嚟到睇五棱鏡反射嘅像,亦都有其它形式嘅取景器,好似俯視取景器噉啦.
發展歷程[編輯]
1909年,Graflex爾個牌子出嘅一部相機,就係爾種原理,而家35mm片幅係1936年由Exakta提出嘅.
1970年代,爾種技術就得到廣泛應用,好多攝影師都好鍾意爾種相機,而且好快就普及咗.單反嘅一樣好大嘅好處就係成像同監視嘅視差幾乎零,爾個係相機技術嘅一樣突破.而家市上賣嘅單反相機絕大部份都係有得換鏡頭嘅,所以呢,題材方面好多攝影愛好者又或者係專業攝影師都唔使頭痛,乜嘢微距啊,風景啊,運動啊,肖像啊嗰啲一部相機就可以輕鬆搞掂.
基本元素[編輯]
而家,好多入門嘅攝影愛好者都希望買部單反嚟到學習攝影.學攝影用單反好啲,但係即管係而家,單反都係價格不菲咖,所以呢,入門嘅愛好者應該慎重考慮.單反相機嘅好處好多咖,舉連拍功能做例子,單反嘅內部構造同數碼相機嘅唔同,所以單反嘅連拍速度快過普通數碼相機好多,至於連拍速度嘅快慢,喺單反相機裏面都有分,一般中檔機嘅快門速度都有6張到8張一秒嘅,高檔就會更加快,令攝影師可以迅速捕捉珍貴嘅瞬間,唔錯過嗰霎那嘅精彩情節.不過要睇出連拍嘅速度,首先要將ISO調高,調至F/Tv或者係M檔,儘量將快門速度調到最快(各種相機最快時間唔同).
一般嚟講,愛好攝影嘅人都會追求質素高嘅相機,恁樣會更容易突出靚嘅效果.但係單反嘅操作比較複雜,好多愛好者買咗返嚟都唔係好熟悉操作.
感光度(ISO)[編輯]
傳感器對光嘅敏感度嘅描述,行內人簡稱ISO.一般單反感光度由100~12800(中高端)不等.感光度越高,對光嘅敏感度就越高.
快門[編輯]
當撳落快門嘅時候,相機會制動快門簾,喺快門閃過嘅一瞬間(就好似人咋樣嘅一瞬)就會將鏡頭前嘅影像記錄落嚟.
快門速度指由前快門簾開啓嘅一瞬間到後快門簾關閉嘅一瞬間之間嘅時間,通常以「幾分之一」嘅分數表示,而分母通常係祇能夠被二同埋/或者五整除嘅數.響一尐光線比較暗嘅場合裏面,通常將快門速度調到好慢,若然冇辦法,必須快速捕捉嗰一瞬間,就一定要將感光度調高,從而有效加快快門速度.
光圈[編輯]
舊時尐光圈都附喺鏡頭上咖,而且光圈重係手動調節嘅,但係而家唔同咗啦,數碼單反一般都係響機身度通過微電腦調嘅.
光圈嘅基本作用就係控制通光量.柔光嘅時候可以儘量調大光圈,而強光嘅時候儘量縮細佢.
一幅圖片,通常主體好重要,而一尐不必要嘅背景,通常會通過「虛化」呢種方法去處理,虛化嘅對象可以係背景,亦可以係前景.至於虛化對象,可以通過焦距去調節.虛化背景嘅程度,就係以「景深」去描述.
景深深淺,一取決於光圈大細,光圈越大,虛化得就越犀利,光圈越細,成幅相就冇層次感,全部都清曬.
另外,重取決於焦距,焦距越長,虛化得就越犀利,焦距越短,反之.


text:
不過成套嘅WORLD FAMILY都要成幾幾幾萬蚊,仲要計埋每一年嘅會費,個總額都真係不敢想像.雖然睇小小豬個表現都學得好似幾好,不過都真係唔捨得,所以一早都冇打算買,都係睇朋友仔嘅化算啲.
自上次參加完WORLD FAMILY BLOGGER EVENT之後,見小小豬玩啲教材玩得好開心,所以都好想買嚟俾佢玩,等佢邊學邊玩,吸收力都快啲.所以就周圍問啲朋友仔,廣發英雄帖幫我搵一套PLAY ALONG.因為發覺暫時小小豬對PLAY ALONG係最有興趣,同埋又有教具配合.
最後經朋友仔托上托上托之後,終於幫我搵到一SET PLAY ALONG返嚟,仲係今日送到添~
首先就係一套三碟嘅DVD同CD~
成SET齊晒啦~
仲有一對Forggy & Bunny添,小小豬都已經有一對,所以依家可以兩邊屋企都有得玩啦~
不過今日第一次見到,當然耍俾佢玩吓,睇吓佢一見到個波波就即刻捉到實啦~
依排有睇SHAKE..SHAKE..SHAKE...所以就特別鐘意玩依個,仲好專心添~
今日只係玩左依兩款,其他嘅就等睇DVD或者我地教佢時先玩啦!
雖然只係依一SET PLAY ALONG個價錢都唔弱,不過如果對小小豬學習有幫助,我都覺得值得.整體上我都覺得成SET玩具都幾好,希望小小豬KEEP住學習,對佢有得著啦!


text:
@MM_1
首先回應返你,都會想了解返你講嘅嗰個hpv dna測試係喺邊度做嘅? 因為每間診所用嘅測試工具都唔同,如果嗰個診所係提議用尿液測試的話, 都會有一定可信性嘅. 不過如果你擔心,而你個伴侶又肯再做多次測試嘅話,其實係可以嘅. 再造多次的話,今次應該係攞 尿道裏面嘅組織去化驗. 另外雖然hpv嘅潛伏期(病徵幾時會出現)係2星期至8個月,但其實空窗期(幾時可以透過測試檢測得到)最長14日,所以其實好快已經可以測試到.而且hpv係一個統稱,其實有分高危型同低危型,分別都有好多基因分型.假設而家你感染咗其中一種分型,其實再打hpv疫苗都係有保護性嘅,例如可能你打九合一嘅,其實內裏包含嘅9種嘅基因分型,即使你感染咗其中一種分型,但係疫情對於其他嘅幾隻分型,hpv疫苗仍然有保護作用,所以都唔洗太擔心.
另外,見到你都擔心可能中咗HPV會後悔一世,其實感染HPV後都唔一定會出現病徵或者生殖器官有病變,例如未必會衍生有子宮頸癌等等情況,所以都唔需要太過擔心.即使係其他類型嘅性病,好多都係可以透過藥物根治或者係治療下控制感染嘅狀態,所以感染性病並唔代表世界末日架.
希望你明白到,無論發生咩事,無論你選擇係咩都好,都冇話對或者錯,只有最適合你自己情況嘅選擇.
今次嘅情況似乎唔係性病結果準唔準確,而係無論性病結果如何,其實你已經對你男朋友 同你發生性行為嘅呢個舉動好後悔好驚. 就住呢一部分,都希望你同你講返,其實性行為係發生前嘅其中一個準備係共識. 共識的嘅定義係雙方都同意性行為做到邊一部分,而且喺同意親吻之後,其實並不代表係整個性行為裏面每一個步驟都同意. 半推半就並非一個達到得到雙方共識嘅一個結果. 喺性行為過程當中, 只要其中一方冇明確地用言語表示同意繼續發生,其實性行為係應該終止. 你喺你呢個情況,感覺上男朋友並冇就你嘅情況而停止去進行一啲你唔喜歡嘅行為,導致到你有非常後悔同好驚嘅感覺. 有呢種感覺係非常正常, 頭先希望你唔好因為自己有呢種感覺而感到自責先 .無論有冇用安全措施都好, 其實對你嚟講呢件事發生得都好突然,亦都打亂咗你一路以嚟嘅安排,再加上你所講冇打到疫苗,而且家庭負擔比較大,同時間男朋友以往嘅經歷,所以你有呢啲感覺係完全正常,唔需要感到唔好意思. 用另一個角度嚟講,一個行為有性意味而其中一方係不情願的話,其實已經可以歸類落去做性暴力.
見到你亦都有講,又一開頭半推半就進行發生性行為,去到你決定要打hpv疫苗,係等嘅過程當中,似乎男朋友都不太尊重你,而一啲嘅說話都令到你感覺好唔舒服 . 如果喺過程當中,你有嘗試嘅直接表達自己嘅感覺同訴求,而男朋友嘅反應都係依然一樣不太尊重你 ,係咁嘅情況底下呢一段嘅關係感覺並不健康. 如果係一段關係裏面溝通嘅方法,並不能傳達到 雙方嘅意願而達成共識,長遠嚟講呢一段亦都不是一段健康越長久嘅關係.
係一段關呢講,對對方好其實係基本. 問題係對對方好係咪就足夠呢? 對對方好嘅方式係咪得一種呢? 喺開始拍拖前唔交代清楚自己嘅 過往,好大男人,唔尊重你, 好似你所講,可能就係佢咁多段戀情都失敗嘅原因. 有好多時候,我哋嘅思想仲喺度糾結係咪應該繼續同呢個男人繼續拍拖,但係其實你嘅身體已經講咗畀你聽最適合你現在嘅答案. 而當你好清楚感覺到,你有性恐懼,亦都打算以後都唔再接觸男人,唔再拍拖,覺得性係一件好污糟嘅事…其實呢啲就已經係你身體比緊你嘅反應㗎啦. 聆聽你嘅身體,聆聽你嘅感受,愛護自己的身體,勇敢地向不舒服嘅行為說不!
心理輔導係一個途徑,可以幫助自己重新擁抱勇氣面對自己驚嘅事情, 同樣地,聆聽你身體嘅需要,如果你嘅身體係同你講你需要心理輔導的話,即管踏出呢一步,去尋求協助啦!
最後都希望同你講,你並非過度憂慮,亦都唔會煩到我哋,唔好同我哋講唔好意思.我哋好開心你願意喺呢個平台同我哋分享你嘅情況,等我哋係呢度 empower你. 如果你唔介意的話,可以繼續喺度分享你嘅情況同感受,我哋好樂意喺呢個平台同你繼續傾計,陪你度過.但係如果有啲情況你覺得比較隱私的話,我哋其實有whatsapp或者signal係可以提供您隨時有任何情況都可以同我哋喺嗰度分享.


text:
《天涯明月刀 M》捏臉系統共有600+ 種可能俾玩家打造出專屬面容
《天涯明月刀 M》日前第一次限量封測就完滿結束,玩家嘅熱烈參與令到封測第一日就達到開放人數上限.官方提醒用戶第二次嘅封測即將開啟,凡喺參與事前預約或者有喺第一次封測期間獲得邀請碼嘅用戶都有資格參加.另外,官方亦都喺今日正式揭露遊戲內嘅高度逼真捏臉系統介紹同影片.
宣傳影片:
《天涯明月刀 M》嘅捏臉系統設計得極之細緻,無論喺髮型,瞳孔顏色,妝容,膚色,面部裝飾都各自有 20 種左右嘅選擇,同時,從性別,體型,到五官嘅每一個部位都能夠自由咁調整大細,角度,以及形狀,真正能夠達到所謂嘅「千人千面」,走喺街度永遠都唔會同人撞樣.同時,喺捏完你嘅專屬面貌之後,仲可以模擬角色喺唔同嘅天氣,服裝以及姿勢下呈現嘅姿態,俾你整到最滿意之後先開始你嘅冒險.
當然,對於怕麻煩嘅人,《天涯明月刀 M》都有提供簡易嘅捏臉功能,以及已經捏好嘅十幾種樣板任君選擇,甚至玩家都可以喺「捏臉空間」嘅地方中睇到其他玩家嘅捏臉作品直接拎嚟用,或者根據你揀嘅樣板再自己微調一下,大大咁減少咗捏臉嘅時間.
目前,《天涯明月刀 M》嘅第一次封測已經正式結束,官方亦公布咗幾個有趣數據,喺封測期間,玩家嘅總捏臉時間長達250小時,可以睇到遊戲嘅捏臉細緻程度,而其中總共有37% 嘅玩家揀咗女性角色,24% 嘅玩家揀咗少女角色,其餘就係男性角色,可以發現女性角色受歡迎嘅程度遠遠大於男性角色.另外,《天涯明月刀 M》嘅總預約人數亦都正式突破了50萬人,在第二輪封測開始前,凡係有參與事前預約嘅玩家均有機會獲得參與封測嘅資格.更多關於《天涯明月刀 M》嘅資訊,請關注官方粉絲專頁.
-事前預約網站連結
-iOS 商店預約
-Google Play 商店預約
-官方粉絲專頁


text:
旅程重溫:
[日本東京] 三井花園酒店大手町 Mitsui Garden Hotel Otemachi
[日本新潟] 上越新幹線一日遊 新潟市内遊記
[日本茨城] 國營常陸海濱公園 (国営ひたち海浜公園)
今個禮拜繼續同大家介紹下關東嘅景點~上兩星期介紹嘅地方都喺海邊,今個星期我哋移入內陸,去到三島Skywalk大吊橋,望下山望下海~除咗喺橋上欣賞景色之外,大吊橋周邊有好多唔同嘅景點同活動,喺呢度可以消磨唔少時間~
由東京站出發搭東海道本線嘅特急踴子號,一般去到熱海站都要轉一次車先去到三島站,大概需時2小時15分鐘.有啲班次就唔使轉車,可以由東京一路搭到去三島.如果你係用東日本JR Pass嘅話,就要喺熱海出站買過張飛,因為三島站喺Pass嘅覆蓋範圍以外,唔能夠用Pass出閘.當然你都可以考慮搭東海道新幹線,貴就貴啲,不過唔使一粒鐘就到~
要去三島Skywalk大吊橋,需要喺三島站轉乘巴士上山,車程大約20分鐘左右.單程票價560日圓,所以買承惠900日圓嘅一日巴士券搭來回程會抵啲.大家落車嘅位置會係大吊橋嘅南邊,呢邊集中係商店以及餐廳.作為園區裡面嘅餐廳,呢度餐廳定價都唔算貴㗎~另外仲有啲攤檔售賣各類型農產品,即場開生果食都可以㗎,記得唔好喺橋上飲食就得啦~
入場之後可以先喺旁邊嘅觀景台欣賞下條橋先行上去,話晒三島Skywalk大吊橋係全日本最長嘅吊橋,全長一共400米,高就有70米~行上全日本最長嘅吊橋之後,可以分別望到全日本最高嘅富士山,以及全日本最深嘅駿河灣~當然要配合埋天氣,咁先可以睇得一清二楚,所以嚟之前記得做足功課睇睇天氣預報~
去到吊橋嘅北邊就有好多活動玩啦!呢度有高空滑索,攀石,Segway等等俾大家玩~想休閒的亦都可以賞花或者沿散步徑行下~呢度仲有個叫Flower Drop嘅活動,大家可以買粒花嘅種子,然後喺橋中間掉落去許願.載住啲種子嘅木塊,喺嚟自當年興建吊橋所砍伐嘅樹木,所以都算係物盡其用~
返轉頭去到南邊,搭車走之前建議大家去睇睇Sky Garden~雖然呢度係商店,不過裡面吊滿晒花,真係好靚㗎~入面嘅茶座仲可以用入場券附送嘅優惠券買雪糕食,咁就唔使喺戶外嗰間大排長龍!而且Sky Garden裡面賣嘅紀念品同停車場旁邊嘅禮品店又有啲唔同,唔趕撘巴士就行埋先走啦~
雖然轉車複雜少少,不過三島Skywalk大吊橋都係一個幾值得去嘅景點嚟~景色唔錯之餘,入場費亦都唔算貴.尤其係計劃會去靜岡一帶,例如箱根同伊豆玩嘅話,更加值得順路到訪!
如果您有任何關於旅遊或者行程上嘅問題,請隨便留言或者Inbox問,我會盡力解答㗎~
三島Skywalk大吊橋官網 (日文):mishima-skywalk.jp
開放時間:每日 09:00 至 17:00,開放時間可能因應活動或天氣而調整
入場費:成人 1000日圓,中學生 500日圓,小學生 200日圓
地址:静岡県三島市笹原新田313
交通:乘搭JR東海道本線特急踴子號列車由東京站前往熱海站,再轉乘普通列車前往三島站,需時約2小時15分鐘.於三島站南口5號巴士站可轉乘巴士前往三島Skywalk大吊橋.


text:
13 NOVEMBER 2013(WED)嘩...人仔細細嘅小小豬開始去識女朋友仔,睇吓佢拖住女朋友仔笑得幾甜,仲開心過拖住我呀~
女朋友仔變左做HELLO KITTY係因為唔太方便公開佢個樣,如果睇左原圖嘅朋友仔一定會覺得依張相係好好笑,因為女朋友仔當時都係同小小豬對望,成個環境都係好SWEET,完全係兩小無猜FEEL呀....哈哈哈!
今次係第二次係巴士站撞到朋友仔,上一次就大家都係比較"生保",不過今次就有少少熱情,大家手拖手等巴士~
仲一齊手拖手行返學添~
其實女朋友仔係同我地住埋同一個屋苑,因為我地搭嘅巴士班次唔同,我就搭早左一班,因為我想小小豬早少少返學WARM-UP一吓,所以就會搭早一班.
不過今日依個百厭豬食飯食遲左,所以迫住要搭遲一班車,不過就估唔到有依一個意外收獲,同朋友仔一齊開開心心搭巴士返學.小小豬仲同我講,話想聽日都同女朋友仔一齊返學,要我搭遲一班巴士添呀!
如果有見證小小豬成長嘅朋友仔都知道,小小豬都係一個極度怕羞嘅小朋友,社交方面都係比較弱,所以有時係公園叫佢拖其他小朋友手仔一齊去玩,小小豬都一定係唔多願意,或者拖一吓就走左去,所以今次竟然可以主動去拖住女朋友仔隻手仔,仲可以拖住咁耐,所以我覺得真係一大進步.


text:
諗返,好似第一次喺外國過一月一日,但同聖誕一樣冇乜特別,一來首爾地理位置好難落雪,聖誕之前已經落晒,而家就算落都只會深夜落一兩浸,第二朝返工時見地下積咗幾撻先知,餘下的只是一個字:嘩屌真係好撚凍.而且又唔係嚟旅行,咪又係噉都係都冇假放第二朝繼續返工架啦,仲灰啲添,一月頭就係project deadline,星期一夜飯八點先食返晏晝個飯盒,琴日五點食lunch已經叫有進步雖然只係啃麵包,今日叫可以三點鐘就可以拎住個飯盒慢慢扒,我已經覺得今個新年都幾快樂了,即使都係八九點收工,然後第二朝八點半就要返到公司.
雖然我住緊間湯房部電視唔似第一間旅館有有線電視勁多嘢睇,除咗大量購物台只得幾個真正電視台仲要係細台,啲細台賀年節目只請到啲望落已經覺得好流的二三線組合同歌手,都叫有唔少(好淫的)韓妹睇.但今晚縱然辛苦,都決定脫一脫毒,返房之後擺低嘢沖個涼就換返衫出去對面街明洞夜市走走,在人群中渡過舊日迎接新年.結果...當毒是本性是,就會話「唉早知留喺房好過啦,起碼電視入面班韓妹姣得多少布得多.」(其實係有點戇居,夜市十一點九已經閂晒咁滯,跟住好多人塞晒去中間有好大棵聖誕樹同大電視嘅十字路口位,以為有活動,點知十二點發生嘅事係,熄燈,眾人「屌」一聲散水)
點都好,在首爾的1/1 00:00,祝一個小時後在香港的大家新年快樂,同都係嗰句:祝大家今年講得出,做得到.
雖然都要八點幾放工,因為主要工作已經清晒,反而新年第一日算較為輕鬆一日,見之前幾日咁灰今晚就食好啲,但外國假期就係唔同,話放假真係差唔多乜舖都閂晒,冷清到連商場都唔開擺明要放假唔要市,香港邊可能見到呢種境況?
正當行極都諗唔到食乜,以為嚟到韓國都要食鼎泰豐咁灰之際,原來鼎泰豐對面有間KFC.韓國KFC餐牌見到嘅幾乎同香港完全唔同,好多包賣似Murder King多過雞記甚至多到我以為冇炸雞食,有款係兩塊雞夾塊薯餅加煙肉同辣醬,第一次食呢種冇包包,就唔係特別好食不過夠晒飽,而居然呢隻只係普通包款嚟.
只不過呢邊叫雞都幾貴,個包加杯汽水已經承惠6500圜,不過其實食遲咗,門口張海報有個特別版,塊薯餅轉做豬柳仲要全個餐半價即係4000圜唔使仲平過香港,但係限定2014年,如果我早一日嚟幫襯都仲食到.不過呢隻雞包真係試一次就夠晒,好鬼滯.


text:
更多
2021-07-17 6653 浏览
响点心界当中,其中有一款我好锺意食但系又冇乜地方做到嘅就系灌汤饺,我讲紧嘅唔系一盅盅用汤浸住嘅浸汤饺,而系肯点心笼蒸出,皮薄,笃穿左入边就有汤汁流出黎嘅正宗灌汤饺.之前饮食男女有一个灌汤饺特辑,但由於俾人接埋咗都已经睇唔到,反正其中一间就系留家厨房.灌汤饺嘅皮做得好薄,汤汁味道好好,馅料亦都好足,一人一只,好有满足感.虾多士除咗黑胶仲有虾肉,虽然唔系好大只,但查完之後一啲都唔油腻,喜欢食香口野嘅朋友一定好锺意.刘家厨房老板刘翁师承江太史一系,其中一道特色菜系太史戈渣,系用鸡汤蒸做底左一个糕点,然後再拎去炸,最後点少少糖食,喺呢度嘅其中一款招牌菜.另一道有名嘅小菜系苔条九肚鱼,香口而入边嘅鱼肉好滑身,不过我就觉得个烧汁多咗少少.虾子百花酿豆腐嘅虾子味道好充足,多口味龙嘅嘢,食少少清淡嘅菜式中和一下.葱油捞面睇落好简单,但越简单嘅菜式月考功夫,面唔可以太乾唔可以太湿,葱油要够味之余又不能太浓烈,平衡需要做得好好,而呢个绝对做得到.甜品蛋散都好够松软,有蜜糖同椰丝,不过个人就认为蜜糖唔系好够啦.呢度嘅环境坐得舒服,侍应服务都唔错,食物水准更加系一流.但如果要食灌汤饺记得记得记得一定要预订,唔
之前饮食男女有一个灌汤饺特辑,但由於俾人接埋咗都已经睇唔到,反正其中一间就系留家厨房.
灌汤饺嘅皮做得好薄,汤汁味道好好,馅料亦都好足,一人一只,好有满足感.
49 浏览
0 赞好
0 留言
虾多士除咗黑胶仲有虾肉,虽然唔系好大只,但查完之後一啲都唔油腻,喜欢食香口野嘅朋友一定好锺意.
37 浏览
0 赞好
0 留言
刘家厨房老板刘翁师承江太史一系,其中一道特色菜系太史戈渣,系用鸡汤蒸做底左一个糕点,然後再拎去炸,最後点少少糖食,喺呢度嘅其中一款招牌菜.
44 浏览
0 赞好
0 留言
28 浏览
0 赞好
0 留言
79 浏览
0 赞好
0 留言
葱油捞面睇落好简单,但越简单嘅菜式月考功夫,面唔可以太乾唔可以太湿,葱油要够味之余又不能太浓烈,平衡需要做得好好,而呢个绝对做得到.
24 浏览
0 赞好
0 留言
23 浏览
0 赞好
0 留言
甜品蛋散都好够松软,有蜜糖同椰丝,不过个人就认为蜜糖唔系好够啦.
32 浏览
1 赞好
0 留言
呢度嘅环境坐得舒服,侍应服务都唔错,食物水准更加系一流.但如果要食灌汤饺记得记得记得一定要预订,唔系系唔会有得食嘅.
张贴


text:
連非緊急嘅醫療處所都唔入得仲有人權嘅?我真係Hi Auntie
無得堂食,無得睇戲同做gym我都可以忍,但係你唔向左走向右走俾人睇醫生夠究竟係咩一回事?長期病患者個啲點算?學上海咁由得佢死先去急救,然後送去icu?
宜家嘅香港只得返啲傀儡政府人員無個幫得手,議員同區議員通通無能用,無一個會夠膽發聲!咁請問你哋嘅意義除咗係呃飯食之外,仲有咩向左走向右走嘢用呢?
市民亦唔能夠再用法律途徑上訴,爭取應有嘅基本權利,請問法律存在嘅意義係邊到?現今社會嘅法律只識用於強權打壓市民,仲話自己係國際金融中心喎
到新加坡都唔論到你啦Hi Hi,而家啲外資都走去個到,得香港仲on77咁
個poor guy 就玩緊自負盈虧政策,唔打針就唔俾去公院,其實咁樣做ok,
不過如果已經係玩自負盈虧,就唔應該再限制無打針既人既活動,包括食飯行街,
既然醫療你唔再照顧未打針既人,佢地唔會增加你負擔,點解仲要限制人身自由?
再講,限制港人使用公營服務,有否違憲,真係有得打,
而家係咪唔使交稅?公營服務係林奠攞自已錢提供架?定d 錢係天落黎?
再咁搞落去,只會更多人移民,公司都會撤出,大家都唔想交稅俾一個,完全唔同意政策既一個地方政府.點解要貼錢買難受?


text:
你以為 順產 生完就無事嗎
先唔講生產過程猶如生死邊緣咁可怕,後續嘅折磨簡直令作為新手媽媽嘅茄蛋媽不知所措,期間更導致茄蛋媽同老公鬧咗幾次交,BB剛滿月,身體嘅不適感已經緩和七七八八,係時候同大家爆大鑊.
全身酸痛
生產時用盡全身嘅力量,尖叫,狂抓,狂谷….生完真係無晒力,攤喺病床好似癱咗咁,全身肌肉酸痛,直到第三日先無咁痛,順產就係要出盡奶力,無得避.
會陰傷口痛
剪會陰!茄蛋媽生完都唔知剪咗,可想而知崩潰式陣痛係幾恐怖,但事後更加恐怖嘅係傷口痛,呢個位置真係好攞命,行又痛坐又痛訓又痛,總之咩姿勢都痛.最慘係茄蛋媽有幾聲咳,一咳就全身郁,痛到標眼水,住院期間咳到失禁賴濕好幾次,奉各位產前好好顧好身體.
頭三日喺醫院上落床已經痛不欲生,著褲除褲一舉手投足都會郁到傷口痛到喊,沖洗下體時,摸落似腫晒嘅孖潤腸咁,最舒服嘅動作莫過於凌空成個pat pat ,建議大家唔駛買水泡喇,坐落去擘開個傷口痛到你彈起呀!
另外,心理壓力都會令人好不安,好想知道下面乜狀況,茄蛋媽出院第一日就搵鏡照下體,四個字「亂七八糟」!聽講會陰嘅癒合程度人人唔同,最少痛一個禮拜,茄蛋媽因為有血腫嘅傷口,連埋會陰傷口痛足大半個月.傷口癒合之後會超級痕痕痕痕痕,然後你想R下但又怕痛,簡直係虐待,講到呢度好想尖叫!
子宮收縮
一生完隨之而嚟嘅第一個痛楚就係子宮收縮痛,須知道懷孕九個幾月,子宮泵到波咁大,要縮返原本Size必須經過一段時間同收縮.有人話似經痛,但人人經痛程度唔同,我只能夠話,平時十級痛嘅人,會一樣咁痛吧.
全身發臭
產後身體會排水,明明一直都係冷氣房,但就一直流汗,餵個奶/食個飯/ 沖個涼,就好似長跑完一樣出晒水,連瞓醒起身都發現背脊濕晒,最慘係腋下汗臭程度似臭狐,我一度好擔心會唔會自此有臭狐,原來係唔會嘅,排完一星期水就回復正常,聽講咁樣排汗係好事,可以產後排毒瘦身.
由於茄蛋媽產後腳腫好厲害,飲左一星期紅豆焗水,去腳腫之餘仲去埋身體,面部嘅水腫,好有效,必跟!
腥臭惡露
產後惡露聽過啦,裡面包含血塊,白血球,子宮內膜,胎盤…試想像9個月嘅月經一鑊過流出嚟會點樣,最難頂嘅係長時間包住一塊又厚又長嘅產婦衛生巾,然後惡露味道又臭臭地,感覺下面都要發霉了,好彩茄蛋媽流到BB滿月前幾日就清晒.
乳房嘅悲哀
乳房係另一個最痛苦嘅事情,谷奶痛係我產前無諗過亦完全唔知道嘅一件事,原本以為生完就比奶奶bb食就Ok no problem,無諗過餵奶就係=痛!
首先係谷奶痛,「石頭胸」就係谷奶最好嘅代名詞,谷奶時個胸硬到好似石頭咁,第一次谷奶係產後第5日夜晚,個胸硬到打側訓時掂到張床就痛到彈起!
其次痛係BB啜損嘅痛,損左啜甩晒皮就更加痛痛痛痛痛!唔好睇少呢種皮外傷/ 谷奶嘅痛,係可以迫到人癲!除非較啱BB食奶嘅時間,否則就要出動電泵泵出嚟舒緩谷奶痛.
每日餵奶泵奶又係痛,條頸超痛,因為餵奶泵奶都會向下望,感覺已患上肩周炎!仲有係乳頭啜到好長,乳頭乳雲呈黑青都好惡頂,初初泵奶更會因為想泵多d而狂擠乳房,呢個完全係一個自殘嘅行為.
虎背熊腰大肚腩
產後我無馬上去磅重,反而係醫院照過鏡,見到鏡裡面嘅自己,「慘喇慘喇」,個肚皮又The又黑,用手指督一督個肚皮拋下拋下,產後第五日成個人腫晒,面腫手腳都腫,除左飲紅豆焗水消腫,束腹帶都日日用,但好快就回復,不過腰粗背厚唔可能一時三刻打回原形,重點係漲奶令上圍睇落好巨型,變相成個人變到好壯,暈喇.
茄蛋媽天真地以為生完好快會回復正常,一直都無睇過 「產後症狀」係點,單單係處理身體嘅變化,適應每三個鐘就谷奶控制嘅身體,已經令我就快崩潰,加上嚴重睡眠不足,對於一直樂觀嘅我都憂鬱地喊左好多個晚上.
頭果兩星期成個人精神都將近崩潰,好攰好攰,尤其係茄蛋媽返外家坐月,雖然媽咪照顧三餐,幫bb沖涼,每日煲薑水比我沖涼,但日夜照顧bb都係自己搞掂,老公初初體會唔到當中嘅痛苦,可能以為餵奶啫,餵完佢訓你咪訓囉,其實新手媽媽要面對嘅難題太多了,每日都要學習實踐共同進行,要關注bb頭暈身慶,大小二便,餵奶掃風,習慣佢嘅生理時鐘,自己身體嘅痛楚已經無時間照顧好,甚至連去大便都會係一件好奢侈嘅事,果一刻覺得好委屈!
好彩茄蛋爸每星期放假都會嚟住一晚體驗下坐月湊bb嘅辛酸,茄蛋媽知道好多媽媽產後憂鬱大部分都係因為奶量同埋周邊人無心嘅語言傷害,雖然無奶量不足嘅問題,但精神上嘅折磨都令我一度崩潰,好彩有媽咪嘅支持.
所以未決定請唔請陪月?邊度坐月?記得要考慮清楚邊樣會令自己最舒服,好慶幸茄蛋媽選擇返外家坐月,媽咪無微不至嘅照顧,令初為人母嘅茄蛋媽感動到偷偷喊咗好多次,世上只有媽媽好,銘記於心.
唔好睇少呢d產後症狀,如果你就快生,又睇到我今次嘅分享,至少有定心理準備,知道產後唔會咁爽皮,仲可以提早提下老公,減少摩擦,祝各位準媽媽生產順利,產後盡快恢復啦!大家加油.


text:
纯粹一個沉船的回憶: -第一次-
從小到大我是一個渴望瘋狂但又擔驚受怕的人.
爸爸媽媽經常灌輸我的墨守成規唸法
我不是什麼壞小孩也不是瘋子.
因為我不夠瘋狂.
上到大專,參加所謂「學會」
當真參加了自己興趣學會就定會有一群伙伴
曾經有一刻我也會以為莊員會陪伴
我好耐甚至係我人生重要的人會出現在自己婚禮
有一張在自失落失意陪伴 分享大家成長各種時刻
的確 我認識咗好多人 都只是偏面之交
我融入不了 像水和油沒有一刻可以相溶
我知點 我明點喺無錯就得
我係變咗好多
如果係一年前我一定唔敢打甘多嘢 唔敢講
唔知係點依加我會打 可能因為有啲感覺唔打出來係隨時間遞減
我想提醒自己有啲嘢係要記一世
有啲情感係唔可以忘記
我好記得自己以前好鄙視啲玩交友App嘅人
因為我覺得好Dirt
個啲人一定係不重質量
好似每日食麥當勞無要求
成日玩One Night 生活充滿煙酒
只求當下快活無目的 浪費錢 同埋倫敦金呃錢
好似由9月份起 我忍住唔住好奇心同無聊
我Download咗交友App
我唸我依加完全就係自己以前鄙視嘅人
煙酒迷漫係我生活每一個片段甚至用情不專 哈哈
每一日係屋企都將音樂推到好大大到擾亂我唸嘢同做嘢
等我沉迷於此如此墮落
大慨原因是我無法投入我生活失焦了
交友App真係好搞笑
一左一右就決定同陌生人有無交流
我唔信一見鍾情 唔信一時半刻好奇心
我賭自己最多維持2星期因為我對人 好奇只會維持5小時
我特意用看不清樣貌的照片當Icon
一來驚被人點相 二來驚多是非被人話
我掃咗成晚 全部向左無咩人特別吸引
我口味比較古怪
無論音樂 食物 衣著 想法 角度 同鐘意的人
我好鐘意啲人個樣生得醜 有紋身(OldSchool)
最好就同我一樣 鐘意王家衛啦 哈
終於我見到有一張相個男仔瘦 長髮 長過我啊 個樣好醜
哈哈哈佢嘅profile 淨係打咗幾句 film同唔知咩
唔知點解有種莫名奇妙吸引我就即刻掃向右
然後match咗之後
我就再陸陸續續match咗幾個音樂品味差不多的人
我好期待佢會唔會同我傾計終於有晚
我收到佢同我Say Hi
我狗衝甘覆佢
話題都係甘9下9下下刪500字
我記得有次講起咖啡
佢話佢鐘意
其實我唔算好鐘意 但由我讀設計後唔可以無咗
佢終於佢約我話去CoffeeShop 坐下
其實我好驚 我未試過同虛擬世界人見面同埋我外型又唔係好討好 屌
我肥妹嚟嚇親人點算
到個一日佢無提起
我唸應該係佢太忙後尾再斷斷續續傾左幾次都話約
但都無出嚟期間我拎咗佢IG睇曬全部佢嘅Post但佢IG俾我感覺係相簿
佢每個Post都會用HashTag都描述張相
仲要每一張都係輕描淡寫
我諗我唯一的少女心就係當產生好感後會好細緻甘去觀察推測佢係個咩人 「投其所好」
中間再係IG甘傾下計
不過次次都係我主動我都唔知係咩心態可能係歌詞入面 「得不到的永遠在騷動 」
我記得有一晚 去咗LKF飲酒係酒精助攻下又係到同佢9流流吹水
我仲回饋咗一句等你有時間先啦 Hahahaha 你甘忙
佢話等佢日本翻來見面同Chill
但條件係我唔可以Say No After Chill
我個時唔明白咩叫唔可以SayNo
心唸唔係打劫啊 到12月中
終於我地約咗
不過地點係時鐘酒店
我唸應該唔會玩甘大嘅同埋我對佢好奇心重
所以我去咗入到房
無論房間定燈光都充滿著情愛的感覺個床好大
好似係傳說中圓床?
佢一句聲都無講 我又驚就好安靜甘除咗外套
「你之前無食過煙?」
「無啊 有食過Shesha」
「一定要學識食煙先可以」之後係佢教學下我學識咗食煙 一呼一吸下
我覺得所有嘢都放大甚至慢咗
我淨係記得訓低前一句係
「你今年幾多歲?」
「20」
佢將嘴唇貼近我
我保持著初生嬰兒嘅動作佢個嘴好軟 好似棉花糖
每一下都好温柔我都好小心翼翼甘回應
佢隻手無周圍游走只係好慢甘放入我胸前
甚至連力都無加上
「除衫」低沉又帶有磁性甘由佢口中講出
我好聽話甘除曬啲衫
唔知係時鐘酒店原因定咩
我覺得一刻空氣瀰漫著情慾 好唔清醒
佢好温柔甘擺咗入去 之後不斷抽插每一下我心口都跟著佢郁動
任由佢擺佈我好耐無做愛 再做竟然同一個唔係男朋友
因為係正面赤裸裸甘對住佢但係我都盡量避免有眼神接觸
驚有啲尷尬但係到後尾佢加快咗力度
我都係忍唔住甘好細聲甘叫
我都分唔清係快感定咩佢拍一拍patpat
叫我轉身趴底我趴底無耐之後就聽佢問
「你有無食藥?」
「無」
之後佢就繼續保持節奏
再慢慢加快到最後我Feel到一股熱流
係PatPat到佢好冷靜甘拎紙巾清潔完事好似好熟悉每一個步驟
之後我地再聊咗一陣 不外乎做嘢同9up幾句睇下佢d紋身
我由完事之後都一直唸緊係咪發夢
到夠鐘 時鐘酒店會打入來 吹你
我好快甘整理好自己
「你走先?」
我點點頭之後我去咗Coffee Shop
食食下收到佢訊息 : Nice Meeting
可能是沒有試過 同時體內的瘋狂依然分泌
「I Like You . 」
我唸都無唸就Send咗俾佢


text:
睇緊晚清法律大師的奏摺.其實識古文相當重要.香江教育制度唔去教中國古代範文,將來做中國研究畀某個國家壟斷晒,咁班香港青年,仲邊有能力去想像另一個中國之主體呢?連中國主體之另類想像都冇,點樣去想像香港的新主體呢? 廢話少講.響沈家本嘅關於制定律例之奏摺,裡面提到一件事,就係海牙會議裡面,由於中國法律水平唔高,畀人當作第三等國云云.原奏摺曰:「傳聞此次海牙之會,以我國法律不同之故,抑居三等.」 抓破頭.海牙會?乜嘢會?印象中,海牙會議係講仲裁.不過,成百幾年前,發生乜事呢?查沈家本的奏摺於1907年撰寫,搵google大神,就搵到海牙會議.1907年,有所謂第二次海牙會議,由當時俄國主催,主要都係列強討論一系列國際法的事宜.清國係小國,維基點會有關於中國的東西. 問題在於,即使列強點寸,斷估都唔會話,清國法律水平低,淪為第三等啩?咁即係全球之法律係分為三等,咁二等都睇怕會嘈到拆天啩?於是,就響沈家本之基礎上,睇下其他相關奏摺.原來沈大師講緊嘅,1907年響海牙開咗一個保和會.咁樣就容易了.打了保和會,年份,就彈出了一大堆唔知乜嘢的資料,但就發現了台灣歷史學者唐啟華教授的論文,《清末民初中國對「海牙保和會」的參與:1899-1917》.一睇內文,明晒. 原來保和會就係Hague Peace Conference,響當時中國的譯名.我等殖民地奴化教育長大的英帝走狗,一見到呢個,即刻將當年國際法的東西谷晒上腦,臉都紅晒.三扒兩撥就識得響書櫃之中搵到些少背景也. 唐教授考證,當年清國派了代表出席海牙會議,但係,中國代表響列強之中,bargaining power梗係低,而且畀人糟質者多.論文經常提到,清國響外交上經驗尚淺,成日出現一啲錯事.但係點都好,係有據理力爭嘅.當時會議係傾咗好多條約,當中有一樣係,點樣跟進響1899年倡議成立的國際仲裁法院,Permanent Court of Arbitration, 哦……,清國當時稱為「海牙常川公斷院」.原來,1907年的會議,係點樣畀錢及組成. 唐教授指出,當時美帝代表,提出一個方案,響呢個非常設的法院外,另設新院,並按國家法律之完備程度,分為美德法英奧意俄日各得一席,其他的就由9個國家出任,分為10,4,2,1年期.土耳其有10年,但清國只有4年.哦……所以,就出現了沈大師之前的奏摺中,清國位居三等! 但美帝之建議太過分,反來在會議中被掃低.不過,「被掃低」呢件事,唔多覺響沈大師其他奏摺中澄清.結果,響你抄我抄之下,其他奏摺中,就話中國響海牙會之中,畀列強話,清國法律位列世界三等. 其實做官嘅嘢,係未都係興抄來抄去呢? (研究札記之二)
「權由天畀,於法律實不應有厚薄之殊」,究竟清末法律改革大師沈家本有冇講過呢? 看黃源盛教授大作《晚清禁革奴婢買賣的理念與實踐》,有呢句,話說係來自沈家本有份之奏摺. 聽落去好似有點道理,又好似唔係.我唔係沈大師專家,讀親都係佢對清律內婚姻法嘅分析,但好似未見過沈大師講過. 黃教授係清末法律改革權威,冇理由錯.好!搵下呢句嘢來歷. 先搵谷歌大師.佢立即射畀當年本人上司某院長,呢條友……well, 佢本中國人權思想史巨著裡面,出現「權由天畀」四個字,係響討論嚴復之章節中,但無講到出處. 咦!莫非呢句出自嚴復?昃番呢本人權思想嘅書,裡面引用嚴復嘅資料,不外乎係《究世變之亟》,《原強》,《闢韓》等,拿拿臨去圖書館借啦.借咗套《嚴復集》,睇之,順便昃埋嚴sir響《原富論》,《法意》等按語,都唔見有「權由天畀」,有啲失望. 回歸谷歌大神.佢射咗去李念祖教授嘅一篇論文,佢有引用呢句,仲有footnote:「語出奕劻等編,《欽定大清現行刑律》〈宣統朝〉,奏疏,宣統二年(1911)四月.收入《清代各部院則例》 (香港,蝠池 書院,2004)第32冊」.唔係嘛,《清代各部院則例》?邊度有?原來城大有噃!於是,搵一日朝早撲去城大.原來呢套嘢,收埋響一間房裡面.我都唔知第32冊係未真係有《欽定大清現行刑律》.是但啦,揭開咗,咦,真係前後搵咗一大輪,唔見有呢句「權由天畀」,唔通我眼花? 谷歌大神都點咗我去中國學者啲大作.唔知點解,個個都當晒係沈大師之說話 .遙想黃教授嗰篇文,引述過徐祥民及劉遠征寫嘅〈黎王氏案‧沈家本奏議‧人格平等觀念在清末法律中的引入〉載:《沈家本與中國法律文化國際學術研討會論文集》」. 於是就去圖書館嗰啲電子書度搵,搵到呢篇文章.呢篇文章勁呀,佢有話沈大師講咗呢句「權由天畀」,但出處就射咗去呢本:《中華文化通志.法學志》第196頁.結果呢,我又走咗去睇呢本書.呢本書之作者仲奇,斬釘截鐵地話係沈大師之原話,出處係奇中之奇:「沈家本:《修正刑律草案》」有㗎咩?邊度嚟㗎? 傻更更之時,不如就去番黃教授嗰本必備書《法律繼受與近代中國法》,裡面嘅〈從傳統身份差等到近代平權立法〉來看個究竟.佢原來引用咗李貴連教授嘅有關沈大師之年譜.就響嗰度,李貴連就印晒成份奏摺.噢!撲來撲去,原來響呢度出嚟. 其實,最後,黃教授響佢本巨著,《晚清民國史料輯注》下冊已經錄有呢個奏摺,唔使周圍搵,真係大愛人間. 黃教授從頭到尾,都話呢句嘢係佢從沈家本有份上呈嘅奏摺之中,引述出嚟. 但點解中國學者就咬定係沈家本講嘅呢?然後,以訛傳訛,仲有人大大隻字話係沈大師的司法觀呢?唔識答了.(研究札記之一)
早幾日做節目,同隔籬嘉賓傾開的士.嘉賓係從政者,叫佢坐「烏吧」,「斯踢」之類接近非法之服務,未必咁好.於是,我就在休息時間即席示範叫車,佢真係好happy,不過從政者坐呢啲,畀人影到,唔係咁好也. 香港搭的士,好講彩數.近十年,服務之惡劣,越來越嚴重.車舊,車款少,車廂核突,整潔度嚇人.司機,東口東面,衣著好有個人特色,扣毫子當貼士,伸支煙出車廂外狂噴,說話極具挑釁性,拒載,車速與個人心情掛鈎.車主,成日講加價,車租加又冇益司機,唔肯換車等政府頂唔順博換車有公帑補貼,炒牌炒到天價貨源歸邊,仲要氹水魚市民去投資車牌…….唔好再寫啦,寫一萬字都寫唔完. 搵嗰啲叫車,以上嘅嘢唔係冇.但係叫車公司好抵得諗,你一投訴,即刻回水say sorry,仲要好快.司機評分,你畀四星,後果可以令司機冇肉食,得唔到較筍嘅路線,甚至停佢地服務.得閒無事又有優惠.舉例,你試下去投訴的士司機話佢呢樣嗰樣,佢地會唔會包回水先? 有時同揸呢啲白牌車之司機閒談,佢地有部分之前係做的士.佢地話,call車的客人,一般都係比較斯文,亦唔會動不動鬧人例如兜路.我就話,如果我地投訴兜路,公司覺得屬實,隨時退錢,咁樣條氣至少順番.所以上星期有的士車主話,佢地請唔到司機,呢句唔係錯,因為佢地依家要同白牌車公司爭司機嘛. 所以,政府推出「陰質的士」,希望發牌畀公司搞好的士服務,我梗係贊成,而且做得太慢.因為點解依家的士服務惡劣的最大癥結,就係有牌的車主,特別係嗰啲收租佬,唔去做嘢,唔去改善,唔去搞專業化,政府就要被迫出手.點解政府以前唔敢郁的士政策呢?因為幾十年前,的士試過罷駛出現暴動,的士佬群起的力量係好犀利.但係,係未因為有班的士業人士特別惡,而政府就咁樣投鼠忌器呢? 至於的士車主提出乜嘢以牌換牌,真係好笑.發牌目的係要增加供應,搞好的士服務.以牌換牌,即係仍然維持呢班大哥做車主,佢地之陰質的士,唔使講,都係陰質依舊,司機收入唔會增加,東口東面,食完支煙就咁用右手彈出去,幾十萬之靚車一樣chok到煙味濃郁加埋充滿怨氣,49.2蚊車資當50蚊,咁樣發牌就真係冇意思. 呢屆政府之最大優勢,係朋友少.因為最頂嗰個,呢幾年緊跟北方走一左二窄路線,廣交敵人,於是,當有好正,好符合公眾期望政策嗰陣,個個市民袖手旁觀,等啲局長搞唔掂,好打得咪出嚟表演下之時,市民就剝幾包花生笑下.我估,的士政策最終都可能被迫走呢條路.而且,立法會選舉在即,依家就搞的士政策,係未一個好時機呢? 花生缺貨呀!
上周本欄出街之後,當日下午即刻有單嘢爆出嚟,原來係講好打得去到美帝,遭當地華媒抵制,原因係佢嘅採訪安排,聲稱做得唔好,令當地華媒不滿云云.當中有提到,原來好打得見到美帝副國務卿Thomas Shannon,商務部副副長Bruce Andrews等.我篇文章撰稿時未見有呢啲材料,真係失覺. 咁樣,見到Shannon,證明美帝響好打得同埋鬍鬚之間,兩邊都唔算待薄.咁就難怪當地華媒嬲了.因為Shannon(北方譯做副國務卿,台方叫國務卿次長)算係國務卿克里身邊嘅左右手,華媒都係好想知佢對港之態度,從而理解美方點樣睇中國.點知好打得之身邊人,咁樣安排當地華媒,咁華媒扯火係必然. 美帝安排Shannon,係好畀面,但係,對照美帝對鬍鬚之態度,又見到一啲唔同.始終好打得不常去美帝,鬍鬚常去,管道方面,人脈方面,鬍鬚贏半個馬鼻.至少,好打得冇講到TPP,係未? 當然,暗戰最後點樣,冇人知.但係,美帝同北方大國的較量,近周的動向,好明顯美帝好有部署.老友A提醒我,睇下美帝在港之大哥,老千福夠期走人,而接替佢嗰個,真係跌晒大家眼鏡.原來將來替老千福嗰位,係一名日本通,佢識日文同中文,仲要響日本駐咗好耐.老友A話,呢位仁兄,過往一直處理貿易事務,近排做得最勤力,就係四圍去唱TPP,響APEC各國四圍唱,總之就係搞呢味嘢.老千在港之時,令人印象最深嘅係善用臉書去唱好美帝,去做義工整食物,去明哥嗰度搞派飯,仲要四圍去香港睇傳統文化,仲要搞埋農曆新年賀辭,網友講到佢係香港真港督,問你北京怕未? 依家來嗰個日本通,佢究竟來港搞乜嘢呢?之前佢嘅CV係搞TPP,好明顯,佢來港唔單只要睇住九月立法會同埋下年三月嘅特首選舉,更重要嘅係應該處理亞太地區的經濟整合的協議同平台.相信無論下屆美帝總統係瘋狂trump,定係克林頓太太,都唔會放棄TPP,相信TPP係屬於兩黨共同支持之政策,搵個搞TPP之日本通來港做美帝一哥,美帝想響香港做乜嘢,無理由只係睇選舉,係未?如果美帝想香港響亞太地區經濟整合方面有角色,咁樣,好打得明顯唔幫到手,鬍鬚呢方面有些少優勢矣. 老友A提醒我,依家美帝搵個日本通來港,佢個亞洲一哥日本,響香港嗰個識俄文,又駐過美帝,同俄國有偈傾,即係話,香江依家之大國來使,全部都可以打通晒關節,而且都係好有份分量.呢樣嘢,當然唔係因為香江領袖特別威,好鬼勁,只因為北方大國依家政治上打貪仲係打到飛起,經濟唔見起色,南海問題搞到一頭煙,如果有人幫到上面,疏通下大國,可以紓緩下上面之壓力,咁就太好了,咁多人之中,似乎鬍鬚又係有些少優勢囉!
暗戰係點嘅呢?要做一個地區的領導,其中一個要求,就係佢有冇國際朋友.按依家標準,指標只有一個,就係美帝有冇朋友.實話實說,台灣蔡English之選前熱身,離開台灣去正式拜訪嘅地方,就係美帝.佢舊年六月,晨咁早去咗美帝,拜會人士多如星數.美帝最後派出副國務卿會面.跟手,舊年十月English蔡就去日本. 換言之,參選人跳入馬圈熱身,訪問美帝,咁美帝政府點樣反應好關鍵.如果美帝見English蔡只係搵掌管東亞事務的助理國務卿見面,真係會對當時島內人民有極大震盪,係未?副國務卿就好畀面.再高層啲得唔得?唔係唔得,官式會面就一定唔得.因為官方層面,美帝政府承認北京,再高層啲咪即係搞兩個中國?第二,當時English蔡仲係參選人,無理由搵個高層去見,咁咪即係選邊站隊,玩咩? 香江政治?一樣如是.你想參選香江最高領導,就要有「食力」.唔係講錢咁簡單,而係國際「食力」.政府內之兩位參選熱門人士,都有去美帝.好打得剛好去咗美帝.佢上周末先去舊金山同人飯聚,跟手去到華府「拜山」,見咩嘢人呢?有布魯金斯智庫之阿頭,前美帝在台協會一哥卜睿哲,仲有眾議院議長辦公室參謀長David Hoppe,眾議院議長辦公室國家安全顧問Jonathan W Burks,參議院對外事務委員會東亞,太平洋和國際網絡安全政策小組主席加德納,參議院對外事務委員會高級成員Benjamin Cardin會面.層級算係OK啦.咁個焦點係,華府有冇官員見呢?至少都應該見到助理國務卿羅素啦? 不過,有啲弊,好打得響華府期間,美中正開緊戰略與經濟對話,喂!有冇搞錯?邊個幫好打得安排行程㗎?美帝重量級官員個個去咗北京開會,好打得就去訪問華府,咁大整蠱? 佢嘅沙圈對手,鬍鬚佬舊年十月去美帝,對方真係畀足面.美帝出動咗財政部長傑克盧同佢會面(就係響好打得訪問華府之際,傑克盧跟咗老細克里去咗北京出席戰略與經濟對話),響傾完之後,鬍鬚佬就去咗秘魯開會,同聯儲局一姐耶倫見面,傾美帝加息等問題.正所謂禮尚往來,鬍鬚佬同美帝公開講,香江對於加入TPP,持開放態度.呢一句,真係令美帝好放心. 唔係嘛,乜北方大人唔係好憎TPP咩?呢樣嘢,真係唔知美中關係依家面對之情況.早幾日,強人大大公開話,美帝同強國應該係有共同朋友.即係話,北方公開吹暖風,要同美帝齊齊搵朋友.咁樣,香江係未可以成為大家嘅common friend 呢? 鬍鬚佬呢樣嘢,輕鬆贏好打得一條街.依家北方咁重視美帝關係,以鬍鬚佬響MIT畢業,哈佛KSG碩士,強人大大的首席經濟智囊又係鬍鬚佬KSG的校友,嘩!咁嘅CV,真係會令人妒忌㗎!聽講,方丈好小器噃!
非建制的朋友,共同敵人大家都好清楚啦,就係嗰個政權,唔開名大家都知.我認識嘅非建制朋友,大部分都係左左哋,左膠上腦,對美帝素無好感.所以,當有人看到,有部分非建制派的青年,認真又好半認真又好,話香港點解唔加入美帝主催的地區經濟合作組織TPP的時候,似乎又唔似講笑矣. 呢幾年,我不時都提起TPP,一定係負面.我呢類左左地嘅人,叫我支持加入美帝嘅TPP,真係接受唔到咯.話到明,美帝就係美帝,做佢嘅附庸,就真係無晒自主,主體性都冇埋,要我以後日日聽美帝話,講唔出口. 我估有些非建制朋友提出香江加入TPP,係因為見到English蔡響台灣就職嗰陣,講到點樣小心處理兩岸關係,轉頭就講到English蔡要搞南向政策,減少對中之依賴,而且,講講下就話要加入美帝之TPP云云.佢的支持者話,English蔡全面傾美,依家嘅美帝唔想出現強國在區內一國獨大,響美帝保護下, English蔡就唔怕同強國反檯. 講真,香港一早響WTO,即前身關貿總協定之會籍,係拜九七前英帝之支持,至於香港在九七年加入咗一啲以西方為主導嘅經濟或政治組織,都係英帝幫忙,咁香港素來都有加入美英雙帝主導嘅組織之傳統,查實加入TPP的話,都幾順理成章,係未?. 香港人做嘢,利益好緊要,搵到食,總係好過剩係靠一帝一路㗎?亦老實講,美帝之TPP,表面上係講經濟合作,檯底有乜傾過,冇人知.但明眼人一睇就睇到,美帝希望香江加入呢個組織,又點會係齋講經濟,而係一個政治決定,政治操作. 當然,香港係唔係加入,已經同英帝無關,而係香江領導,係未有好高之前瞻性,睇到日後香港經濟要走多元化,係未需要好好地利用香江呢個貿易窗口,,同全球大國做朋友,食四方飯.從呢個角度睇,香江人爭取同TPP有一定關係,唔係壞事.舊年,財爺講過,香港對加入TPP持開放態度,似乎部分非建制派青年講嘅嘢,都有些少道理. 但係,話時話,香港要入TPP,最終係要上面首肯.我就唔信北京會say no,如果上面有智慧,識得利用香港響TPP下的優勢,同美帝周旋,斷估北京都會默許.但唔好意思,我係一個左膠上腦嘅人,跡近教條主義,要我去接受同美帝政府交往,交心仲要交易,然後加入TPP呢,我真係好難說服自己咯.當然,美帝係大國,有錢有人有市場,唔同佢玩TPP就好易死梗.但係,我地香江真係身子唔強,金融實力有些少,但係就真係冇辦法可以同美帝周旋,一旦join咗 tpp呢隻船,真係隨時會畀美帝食埋. 你可以話,反正香江咁細,唔係畀周邊國家吞落肚,都會畀美帝同佢爪牙食啦.吓!乜我城唔係提出命運自主咩?但我唔想要美帝下的自主噃…….
無論係點,上周係老泛民政治生命的轉捩點. 北京呢一招係幾勁.佢地知道,老泛民依家要退下來,要交棒.交出來的,就是一班青年一代.青年一代又點樣呢?北京心中無底,於是,最好就係在老泛民交棒之前,盡快搭番好條橋樑.依家泛民的民族情結,最強嘅都係老泛民,如果上面唔拉實老泛民,咁樣老泛民就冇方法去扯住個組織,唔好走向本土化. 點解北京睇中老泛民?唔係因為佢地特別鍾意同老泛民交涉,而係過往幾年,北京同青年泛民之交流幾乎等如零.因為過去幾年,部分北京人士相信,只要用強力方法,用盡一切力度,打到泛民動彈不得,輸晒選舉,青年泛民就會無出路,搵嘢做啦,既然係咁,又何須浪費周章,用統戰的手法處理呢? 依家因應國際形勢,北京轉了勢,要向泛民「示好」,咁樣長期同泛民青年冇乜接觸,又點樣可以搭通天地線呢?最好嘅方法,就係借力打力,反正老泛民有好多仲有民族情結,於是就同老泛民談下心,傾下偈,等老泛民消消氣.老泛民見到北大人親自出山,表面冇嘢,內裡隨時打個突,咁樣佢地見完之後,就會返回政黨思考一下,係唔係真係要成個黨交棒之際,連自己政黨的北京政策,都走向本土呢?咁樣,就會造成咗泛民政黨的世代矛盾同張力.上一代肯唔肯就咁樣,將溝通之路關上,讓一班青年接班,隨時搞垮同北京關係呢? 而且北京好高招㗎.佢地唔介意泛民政黨叫本土,不過有兩樣嘢要留意,第一樣係港獨,唔准搞,邊個搞,司法處理之.第二樣,就係本土可以搞,不過唔係有政治有主權性質的本土,最多係「月是故鄉明」式的本土,呢樣嘢,就係北京個本土框框.只要泛民青年係向呢個故鄉式的本土,就係北京認可的本土,咁樣就冇問題.換言之,老泛民好自然會同青年泛民交流,交棒之時,係未都要顧住上面之態度,搞本土唔好去到咁盡呢? 於是,泛民青年未正式接棒,已經有兩個拉力.第一個拉力,係老泛民的溝通拉力,因為老泛民如果珍惜得來不易的「溝通」過程,有可能怕失去咗「溝通」之機會,會唔會因而比較希望接班嘅青年,唔好去到咁盡呢?第二個拉力,就係北京定義下的「本土」拉力,因為泛民青年即使真係接棒,就會畀上面夾佢去「月是故鄉明」式的本土意涵,呢個力唔小嘢㗎,因為如果泛民青年係走向政治主體意識的本土方向,隨時就會吃北京的苦頭,文攻武嚇有槍有炮有解放軍,泛民青年去到幾盡呢,怕唔怕跑得太前而馬失前蹄呢? 北京一出手,泛民青年未接棒就要直接面對對手,真係一場大考驗.
呢個世界,靠搞國際關係搵食嘅人,點會成日一邊埋怨冇發展空間,一邊四圍寫稿訪問上電視扮憂鬱搲project funding㗎?真係靠國際關係之old seafood,就好似老友A咁樣,十世,真係十世,都唔會響鏡頭出現.老友A當年成日鬧我,邊有人響螢光幕前講晒所有分析及評論㗎?真知灼見,梗係留畀老細先至知㗎嘛.初時以為佢講笑,後來有次同政治公關達人吹水,原來老友A的說話真係冇錯:香港有錢大公司好孤寒,如果你的評論,響免費電視日日聽得到,仲使旨意佢同你食飯磅水吹水呢? 老友A睇完上次本欄的文章,專誠打來鬧咗我幾句.佢語重心長話,香港中產嘅問題,就係成日以為自己好叻好勁好國際化,查實冇料扮四條,以為上面吹下暖風,就係因為怕咗香港人之堅毅不拔,核心價值,金融中心之類嘢,實際上就真係錯到離譜.49年至今,上面有幾時真係聽所謂嘅「民意」呢?響主權面前,佢理得你係邊個,總之阻住佢穩固政權就勢係假,不破就不立,日日同你地班香江中產開火,有乜所謂?開火近四年,你班中產有冇走?去得邊呢?用另一個角度講,你去到邊,都一樣有本事「塔」你返來,係咪? 所以,老友A話,上面轉咗勢,唔係因為怕你香港人,而主要(唔係全部)係美帝因素.因為上面依家內部經濟好唔穩陣,如果冇一個好嘅外在環境,真係好容易會出大事.早幾年,上面轉咗操作,勇於走出去,當時美帝國力唔夠,咪笑騎騎扮冇嘢.但係,依家美帝復甦有力,上面後勁不繼,美帝全方位封殺,日日響亞洲出手,搞番日本,台灣,菲律賓,齊齊出手,環境明顯唔同. 老友A提番我,響英國佬年代,香江一直都係美帝對付強國嘅一枚棋子.九七後英國佬走咗,唔代表呢隻棋無用.對比台灣,香港呢隻棋嘅操作性一樣咁大.如果香江嘅情況,係可以惡劣到畀美帝可以上下其手,左右操作,借題發揮,咁樣係對北方大國有利,定係不利呢? 老友A話,520之後,台灣變天,日本早就露出奸樣,南韓從未轉身傾中,北韓又唔like唔畀面,菲律賓自然一直都企響美帝身邊,從未改變.美帝響中亞搞搞震,東南亞地區就操弄恐共情緒.於是,上面要考慮嘅,係響香江要一個強而有力,專門撩事鬥非,成事不足,而且有好大機會畀美帝乘虛而入搞搞震之政府,定係依家需要一個比較祥和之環境,唔好畀子彈美帝,又有一個可以同美帝有得傾有得講嘅新政府呢?邊一樣對上面之新國際形勢下最有利呢? 依家呢個領袖,去美帝,冇人踩,冇朋友.依家條街傳出來之競爭者各有長短,但有些響IMF,世銀,APEC,朋友一籮籮.老友A話:北京從來唔怕你香江人民,因為香江人,反得去邊?美帝因素先至係未來一年之關鍵!
(一) 老友A其實響一間醫院做嘢,早幾日收到一份唔知邊度來的報紙,書紙印刷,擺明落重本,成份B4對摺,名稱叫……無謂講啦,唔想幫人賣廣告,姑且叫做「天下報」.初頭以為係FLG嘅刊物,點知唔係.佢畀咗幾期我睇,仲問我:「呢班腸粉搞緊乜?」 香江人有好多urban legend,其中一樣嘢係香江專業好鍾意政治.我由大學畢業到依家,出席過無數專業人士之飯局,大部分都唔講政治.呢份「天下報」,明顯係建制派的東西,八個字:「尊京反梁,反左保港」.睇咗幾期,篇篇都係講老鄧點解釋「一國兩制」,乜嘢係「一國兩制」真義,同埋對港政策呢幾年係點樣走咗極左之歪路云云. 老友A已經係政治極敏感嘅專業人士,看咗一篇已經吃不消.我同佢解咗唔夠五分鐘,佢一句飛埋嚟:「仲信呢啲嘢?如果香江最高領袖唔係忠實執行上面交託的任務,早就落馬啦.既然佢行嘅係上面之政策,咁又何錯之有?咪當我地流嘅先得㗎,xyzxxxxx.喂,你放暑假去邊處旅行?上次我地去咗日本…….」 (二) 老友B好耐冇見,吹下水之後,叫我留心啲,唔好成日以口傷人.雖然可能有啲嘢,真係好惡頂,但係即使係仗義執言,都要適可而止啦. 老人家苦心婆心,我一句多謝又點夠呢?老友B嘆曰:「你地班中坑,食得瞓得屙得,咪由得班青年去衝啦.唔好去得太前.屋企人要緊呀!」講到咁樣,我見老友B咁有heart,唔敢駁佢嘴.老友B曰:「嗱!畀個貼士你.下年呢,就係上面攞番香港二十年,到時候,嗰位大大大大哥啦,都應該會來香江,一齊慶祝下.」 我估青年聽到大大大大哥來香港,相信必然會用好多方法招呼佢啦.老友B曰:「你真係對上面,一知半解.喂,大大大大哥要visit香江,係佢做上面老頂之後嘅首次.老頂要嚟,梗係要問清楚,值唔值得嚟先.如果值得嚟,市面歌舞昇平,繁華巨麗,欣欣向榮,個個笑口噬噬,梗係開開心心嚟,高高興興返,就梗係good lar.如果佢落來之前,香江市面個個東口東面,示威無處不在,呢邊掟嘢嗰邊掟石,仲出埋催淚彈咁滯,掃晒興嘛!」 聽完我就話:「好易啫,咪由依家開始,大海航行靠舵手,希望香江第一把手,日日打獨,天天扑獨,掃佢場,封佢公司,夾佢地無處可走,無處可遁,法官放人咪由民間捉人,搞到班友流亡海外,係未唔得先?」 老友B聽完笑出來:「搞到個場咁狂風暴雨,外資同華資個個都搵巴拿馬律師行走佬啦,係未?當然,你唔可以話咁樣做政治不正確.但係,咁樣堅壁清野,水清無魚,係未符合大家利益呢?我唔知囉.反正,香港人咁務實,乖乖地,一樣有糖食,係未?連任在望呀,大家咪戴多幾年頭盔囉.」
高人A一直清楚建制派裡面之爭鬥.早幾日飛天朱開記者會,佢睇完之後,即刻「屈濕」我,話飛天朱打響了反梁的第一槍,而另一邊就不斷想升溫港獨議題,仲罵我點解咁蠢,走咗入去戰區云云. 我乘機約高人A出來喝咖啡.高人A如常罵我點解咁蠢搞搞震之外,亦開始勸我要注意人身安全,面對建制派內的搏鬥,更加唔好掉以輕心.高人A曰:你要理解依家形勢,仲凶險過兩年前嘅政改.兩年前,建制派即使幾唔同意政改太過保守都好,點都唔會公開反對,至多行出去場外煲煙睇手機玩facebook算數,依家就唔係啦,依家係各方勢力,下下出招,招招夠狠,目的就係要取下對手首級,矛頭直指一個地方的領導權,係唔係夠狼先? 高人A喝咖啡後曰:依家連飛天朱都要出山,仲要公開同自己友報紙互劈,形勢相當惡劣.你幾時聽過,李馬丁會公開鬧生果報先?唔會㗎嘛!點解呢?因為講到底,都係自己人,要劈,就私下劈.依家搞到公開互斬,互數不是,相當難睇.醒目的人,就要識得分,究竟係邊啲人,幫緊邊個集團,響度公開數對方不是.呢班人,背後代表緊嘅係乜嘢力量呢? 高人A說,我就簡單矣,今個月已經決定放假,依家internet咁方便,放假去美帝湊女,陪個女去美帝度暑假,玩到六月初先至返香港,到時再睇下情況先啦.反正放假嘅嘢,唔講得笑,一早plan好,唔可以唔放.老實說,呢個月子彈橫飛,隨時掃低十幾件,講多錯多,放下悠長假期就真係最好,唔使咁早表態. 我真係想問,作為老百姓,其實咁樣打生打死,有乜意義呢?老友A笑笑口曰:你地香港人,真係天真得可怕,江老闆真係鬧你地鬧得好正確,真係naive得過分.香港係需要一個睇場,幫手去睇住局勢,只要唔好太惡劣,可以賺四方錢,咁咪好囉.所以,邊個做老頂,邊個可以話事,係牽涉到幾多單位的利益.你睇下巴拿馬文件就知道啦.唔好咁天真以為自己會冇關係.換一個地方領袖,就會斷晒好多人米路.我就一早放定假避難,但係好多人為咗力保自己之勢力,點都要頂硬上,假都唔敢放,金睛火眼睇住個局. 高人A續曰:下次你見到泛民的老前輩,記得同佢地講,唔好搵人去選最高領導呀,因為最好就係建制互劈,泛民唔參戰,到時阿爺點決定,咪點決定囉,咁無論佢最後揀邊個,泛民都冇入去戰區,大可明哲保身.但係如果唔係,真係認真去搞,搵個人去選,無端白事進入戰區,阿爺到時一個唔like,隨時開拖,打到泛民粉身碎骨,咁就無謂啦.香港泛民,對中國式權鬥,又係知啲唔知啲,真係死晒火. 局勢如此,真係唔放假唔得.高人A真係高手!
出去銅鑼灣,行過波斯富街,忽然聽到「我們的愛~呀~愛,過了就不再回來」,乜嘢事?一時之間記唔起乜嘢歌.作為九十年代卡歌之霸,我都響業界出名揸咪揸足五粒鐘,生果盤死都唔放嘅人嚟講,冇理由唔記得乜嘢歌?轉頭看過對面,希望追尋音樂來源,原來係一間短約夜冷舖.咁就真係大件事. 睇住啲貨色,十元八塊,我都好感動.唔係因為音樂帶來回憶嘛,而係因為我記得呢隻歌嗰陣,十年前,金融風暴之前,經濟未至於咁差,因為始終都冇咁多吉舖.睇到依度,已經知道經濟應該慢慢向下.唔會一時三刻爆單大嘢,但舖租向下尋底,夜冷舖當道,咁就唔係吉兆. 你可以話,香港係未浪費咗四年響社會損耗云云.呢啲嘢,見仁見智啦.但係,香港人上一代面對發展停滯的時候,有一種恐懼不安的感覺.因為我地上一代,以至上兩代,睇見嘅係香港經濟發展咁高咁強咁快,好自然地覺得,經濟發展係社會優先,先至係民生所需,上屆貪曾搞AO治港,經濟冇起色,依家呢班人,相信可以撥亂反正,結果都係搞唔起. 經濟冇起色,就唔可能完全賴泛民,又未必可以事事賴官僚,而係呢套發展主義的想法,係未仲適合香港呢個社會.咁樣好似好灰,而係因為香港社會已經係成熟的發達地區水平,無可能再有高速發展的魔術棒,但人口自然增長,佢地總要開飯,係未?有時青年會問我,點解佢地要搞東北,要搞大嶼山,要搞呢樣嗰樣,我只能夠答佢,響呢班領袖上位之時,剛好係七,八十年代,呢班大哥眼見英帝香港時代,發展呢樣嗰樣,新市鎮新產業新工種,係佢地美好的年代,而人總係有嗰陣Nostalgia,既然當時呢套方程式好work,點解唔可以作出一些修正,響依家呢個年代複製呢? 所以,我都有時勸下班青年,假設香港上一代人,仲係好大中華的話,佢地有大中華的傳統思維,亦有傳統大中華思維的優點和缺點,不以為過.你地都要理解下佢地的想法,特別係英治時代留下的論述係,香港的成功,係因為呢班上一代人的個人努力,同其他外在因素無關.你地呢班青年,一味響度deny佢地的想法,一味deny佢地自以為賴以成功的個人因素,一味響度deny佢地對香港經濟的功勞,你地會否覺得,呢班old cake會服氣嗎?既然你地青年係咁deny上一代,你估上一代會覺得happy嗎?上一代同青年拗氣,輸的總是青年吧! 今屆政府睇到嘅,就係上一代部分人嘗試話你知,發展主義是王道,是香港發展的唯一道路,青年唔接受唔緊要,到咗十年後,你地青年嘗試到甜美的果實之時,唔需要多謝我地呢班一直錫住你嘅old cake. 「我們的愛~呀~愛,直到現在我還在默默的等待…….」
睇建制派互劈,係一件賞心樂事.講到呢度,已經與「錢」無關,而係講權力. 呢一屆政府,五年來做緊一個工程,就係好快咁樣擠走咗泛民同埋佢地嘅同情者,其實另一樣嘢更緊要,就係排除咗一班佢地心目中唔係咁聽話嘅建制派.前者,做泛民嘅人,早就預咗會無啖好食,in any case,依家仲信下年改朝換代 ── 即係轉咗新領袖會出現同泛民修好之想法,就真係愚蠢同無知了. 但係,當呢屆政府嘗試用蘿蔔同棍子去孤立一小撮,團結大多數建制派之時,可能手法上太過難看,於是建制派內部有反撲,而且越來越多人發覺,唔知點解只係向呢屆政府之方丈進言,就有人唔高興,唔知點解自己會變咗敵人,仲要響建制派的網媒及面書畀人糟質. 一直以來,真係睇唔到點解上面會唔畀現屆政府連任,所以我先前都估計,建制派即使有不滿,最終都要接受現實,大家捱多六年.點知唔知乜嘢事,兩個月前,上面忽然吹暖風,就真係跟車嗰堆建制派,忽然要轉身,轉到一仆一碌,立即緊貼上面吹暖風之態勢轉口風也. 對泛民來講,邊有吹暖風呢回事呢?即係咁,之前嗰三,四年,日日畀人打到頭破血流,好似生活響阿布格雷布咁,忽然之間有個士兵遞杯水過來.唔係嘛,畀人打到肋骨都裂晒,氣若游絲,十足十《恐懼鬥室》嗰套戲嘅主角咁,依家遞杯水就當係暖風?冇人信囉. 但係,對某些建制派人士來講,真係機不可失啦,依家唔借暖風,去回敬曾經以為係「自己友」之人士,真係好難泄過往三年之屈辱.所以依家子彈亂飛,建制派內鬥,你打暗示牌,單單打打,篇篇文都有骨,我就打明箭,響不同場合插之,睇人地內鬥,目不暇給,真係食花生食到窒息咁滯. 而且,下個月,江叔,即係上面對港政策一哥來香港調研.香港呢個咁細嘅地方,使乜佢親自來調研呢?所以,點都係有嘢要宣示,但冇人知係乜.響咁嘅情況下,建制派為咗搶老細眼球,一定會呢個月,出盡渾身解數,一個就話要本土不要分離,一個就話可以叫北京向泛民make concession,一些就打下八卦掌,一些就打下太極拳,一些就搞少林寺十八銅人咁樣.所以,大家如果唔夠花生嘅,都可以去超市買定一堆食,應該都打得好燦爛. 就係咁樣,有人會覺得,佢地打咪打,關泛民乜事?其實都關㗎,因為假如炮火燒得勁,泛民有人唔生性,走去助興,是但講多兩句,或者笑多兩下,咁樣激親建制,隨時會被炮火所傷.人地家事,真係少講一句,多吃花生啦!
是咁的.有人要連任,佢啲謀臣度咗兩條絕世好橋.我都覺得值得拍掌.一條橋,好好㗎,就係清算前朝人. 係呀,馬英九一上台,清算阿扁兼收監.表面嘢啫,九哥去到要連任之前,又一輪將炮火對準一堆阿扁時代權傾一時之政務官.個個都係阿扁之年輕親信.查實,呢堆親信,已經響阿扁落台之後,四散東西.但清算呢家嘢,對於藍營fans,好受㗎. 乜嘢人中招?阿扁任內,處理國安政策的中青年幕僚,到咗九哥上台,即刻畀人捉咗去,話佢響阿扁年代,做咗啲嘢,將唔應該畀阿扁知嘅公文畀阿扁睇;另外,阿扁之青年幕僚,又係畀九哥追住查佢哋有冇份牽涉入阿扁之貪腐案件.九哥好勁㗎,好多嘢,查足三年幾四年,查到九哥連任競選之前,都未查完. 你可以用政治陰謀去睇九哥呢場反貪show,總之響某些時刻,九哥嗰隊team就會唔知解「依法」去起訴追究阿扁年代的家臣,助手,幕僚,令人民不斷回憶阿扁做過的壞事.就咁樣,嘿嘿,九哥又成為反貪聖手,連任又成功了. 總之,要連任之時,前朝嘅壞事,壞人,家臣,就會適時地畀人recall出嚟,提醒選民,唔好忘記,響前朝呢個貪腐年代,真係個個過水濕腳,著數攞盡. 另一條橋,就係四圍去搵政績.你知啦,成日提來提去,都係啲三,四年前上台之前的東西,即係呢三,四年,同一個範疇的東西,乜嘢都冇做過,唔掂囉! 係呀,阿扁真係幾頭痕.執政四年,到咗2007年,要搞政績,來來去去都仲係執政前講嘅乜嘢全民政府,仲有些少轉型正義,仲有上台前講嘅乜嘢兩岸和平,佢應承搞永久停建核四,幾乎搞到社會大亂,又搞乜嘢外交,激到美帝死晒火.講到尾,政績都要拚啦,咪將佢前朝做落之東西,當作自己嘢,又叫人去整多啲文宣,成日話係前朝有人阻住佢完全執政啦之類. 有個教育部長,咪一味響教科書上做手腳,加入咗好多本土元素,將中國歷史keep住,然後加強咗台語,客家語,原住民語等.台灣素來都係普教中,嗰時sell政績,就sell台教中呀,客教中呀,原教中呀,整到普教中好唔妥咁樣.呢樣嘢,原來係教育政績,令到佢啲fans,好受落㗎. 你唔好理究竟當時嗰位教育部長,係咪用緊行政資源去幫阿扁助選,但佢聲稱之教改,教學語言多元化,本土語言優先,真係令中產中招㗎! 聽聞依家有個煲燶飯嘅幕僚,同政府高官四圍去搵香江「普教中」的學校,仲鼓勵呢啲學校響普教中方面之成績,攞嚟大書特書,唱好依家香江之教育政策點樣好添! 哈哈!sell教育,sell得好,對連任有用㗎!睇下阿扁幾成功!. 倫敦大學亞非研究學院法律系博士
先利申:我係獅子銀行的客戶.寫本文之前,有人勸我唔好講獅子,因為驚佢地唔開心.我就認為,人就可能會唔開心,但呢類大型公司,利益行先,我地呢啲微小客戶之聲音,點會令到獅子有任何唔高興之地方呢?對比起巴拿馬文件之影響,我地小客戶之聲音,碎料啦. 老友A係會計師.上次食飯,已經響度嘈,話佢地依家去獅子開戶口,排隊條龍長到由馬尼拉排到墨西哥.佢都理解過,問題唔係響佢地前線員工以至分行經理,而係整間獅子之思路,響開戶口方面,就係唔開唔錯,少開少錯,最好唔開,死拖爛拖. 老友A都認識獅子班大帝,因為獅子銀行大,客戶多,有事發生,個個都搵佢出氣,監管機構罰親都幾百幾千個,仲要係美金.聽聞獅子上面認為,唔開戶口好過,費時出事罰餐飽.但有時呢樣嘢,又唔可以講出口,於是前線員工受晒氣,一時就要呢樣文件,一時又要嗰樣文件,個個去開戶口就煩到嘔.以前有用開獅子嘅,都話開戶口比較容易一啲.但係無去開過嘅,真係唔使旨意. 老友A笑曰:依家佢啲客,都唔敢推薦佢地去獅子開戶口,都係叫佢地去第二間銀行試吓.俄羅斯客,驚佢地係黑幫,中東客就驚係恐怖分子,東南亞客又驚佢地販毒,乜嘢理由都有,連美帝客都驚佢地洗錢,於是,剩番啲日本客,台灣客咁相對容易開戶口,所以,有青年政治領袖開唔到戶口,唔係單一事件,而係有銀行真係唔想你走嚟開戶口. 睇嚟我依家仲可以有獅子戶口,真係要感恩.老友A曰:香港人,一般市民,開戶口都唔會有太大麻煩,一般公司,例如做文具店,都唔會拖你嘅,但係,亦唔代表獅子好想開俾你,因為隨時因為間分行開戶口俾你,會俾獅子上面班管理層嘈㗎.老友A話,青年政治領袖依家想響獅子開戶口,開唔到咪去第二間試下囉. 我好明白老友A嘅,佢地會計師成日見客幫人開戶口做生意,真係需要銀行配合.獅子響外國好出名,外國人來香港都會搵呢間銀行開戶口,會計師好難話,喂,俄羅斯佬,不如幫襯阿ABC銀行啦!所以,獅子開戶難,已經係專業人士人所共知之事實矣. 但老實講,獅子響香港有咁多好處,又係發鈔銀行,出晒名,賺咁多錢,響香港咁大影響力,都應該負有社會責任啦,依家唔單只係政客,連一般人都面對開戶難之困噃.一間咁大間的銀行,都應該負有應有之社會義務去幫香港人開戶,因為獅子唔係單純嘅私人機構.做得發鈔銀行,就要有領軍精神,係咪? 做得一哥,就要有一哥嘅承擔同義務. 倫敦大學亞非研究學院法律系博士
愚人節了,提醒了大家,還有五個月,就會立法會選舉.全宇宙都在磨拳擦掌拼選情.對某些人來說,拼選情不是易事,因為佢唔係去選立法會,而係佢要拼連任. 愚人節了,不妨愚下大家,湊拼呢半年來,某班人的舉動,睇下你地點樣分析時勢呢? 一班有錢佬咁樣講:有錢A話,呢個人try hard,有錢B話,可能佢唔會選呢.我的解讀係,點解佢講try hard,但唔係讚佢做得好呢?後者仲奇怪,點解唔出聲支持佢連任呢? 一班人搞咗個研究所,有青年領袖同學者擔大旗.早排搞手之一,某黨前主席話,用來儲住人才,為日後提供人才畀政府.我的解讀係,呢個project聚集不少青年人才,反觀想連任嗰位,似乎佢嘅支持者,響青年之力度唔係好到位囉,唔係好見青年學者或領袖埋班噃. 仲有一班人,犀利啦,公開響論壇,反駁依家領袖嘅大內總管嘅說話,例如話佢係未飲醉咗又high咗,又有人話,建制派有唔同黨派,如果係咁不如就只准一個建制黨同埋一個反對黨?我睇完之後真係忍唔住笑囉,因為好多人都解讀過,有啲人以前真係講過,建制派唔團結,唔肯勇於做事,於是政府往往就會響立法會裡面捱打云云.老實講,要呢四十幾位議員,響議事廳準時開會,唔容易㗎,真係神仙都好難打救,咁政府過唔到法案,唔通次次都要建制派議員坐定定等按鐘咩?不過,我嘅解讀係,建制人物有反對意見,內部有爭論,好正常也.但反常嘅係,點解兩邊會公開對罵㗎?有事咪私下拆掂佢啦,使唔使咁唔客氣呀? 呢啲跡象,唔係空穴來風㗎.任何正常人都睇到,依家建制派兩邊,開始有唔同現政府口徑一致的情況.咁樣,我係香江第一領袖,都唔會like啦.因為依家上面表面上吹暖風,要依家香江領袖講多一些和諧團結的事,少講一啲,咁樣,就連建制派內部攻擊(本應建制派有其道義,不互相攻 訐),都已經火紅火綠,上面居然唔喝停,而且,又唔准依家政府反駁,咁即係叫人自斷雙臂入去競技場打仗,左一句唔准打人,但右一句轉身就畀人打,咁樣,最高領袖似乎響一個唔公平嘅規則打緊場仗噃. 所以,識時務者,應該識得分辨啦.如果你係一心想響建制派或走體制路線上位嘅青年,依家就係埋堆交叉點.當然,你可以選擇乜都唔企住,最好兩邊都押注,咁樣唔知邊一個陣營贏咗,你都可能有糖派,但係咁樣就幾危險,因為你兩邊都押注,最怕兩邊都唔受,最後一無所有.一你你就決定選一邊,依家就去埋堆押注,押中就得,押唔中就out啦.邊一陣營會贏?愚人節嘛,點答到你呢?答你都唔信啦,係未? 做人最好都係做塘邊鶴,食花生睇班老餅搶餐飽.


text:
多女人嘅地方一定多是非,仲要五個都係偶像派,本地女子組合Super Girls自出道一刻就註定是非纏身.不知你對哪位成員最有印象?未接觸Super Girls之前,單看她們參加宣傳活動的報道,總會很好奇為什麼個樣得得意意嗰個成日唔出聲 (最初邊咁快記得名吖),唔通把聲好衰?到後來因工作關係真正與Super Girls接觸,才發現現實與想像真係有一段嘅距離,真實的Yanny (陳穎欣) 把聲甜㗎喎,癲癲哋㗎喎!事隔數年,再次相約Yanny做訪問,當我以為好多人同我一樣已經睇得出Yanny唔係大家stereotype嗰種「小玉女」,她卻淡淡然說︰「咁多年以來大家仲係以為我好斯文或者係黑面神,其實我慢熱啫!」
外界對我印象好一致,黑口黑面嗰個!
問Yanny最近忙什麼,她說早前為劇集《仇老爺爺》拍的戲份已經完成,現正籌備Super girls的新歌.出道八年,雖未至於紅透半邊天,但相比起很多本地樂壇女子組合,Super girls條命都算唔錯,起碼各成員也工作不絕,而且形象愈來愈鮮明.儘管Yanny話好多人只記得佢成日黑口黑面,但係可以繼續唱歌,拍戲,做自己喜歡的事,人哋點諗有咩所謂.Yanny︰「出道幾年,除咗身材無乜點變,哈哈!其實我都變得主動咗少少㗎喇!我係有少少偶像包袱,但一直唔認同Super Girls係咩女神組合,我哋都係做返自己啫!外界對我印象好一致㗎,話我係黑口黑面嗰個,成日東南西北面!五個人五把口,當人哋問一條問題,大家好難一齊答,我自己可能比較遲鈍,加上一時諗唔到講咩,所以往往等到最後先講,我少出聲因為我慢熱啫,正如我唔笑唔代表我無禮貌!好多人覺得我串,其實我內心好澎湃,只係因為未熟我需要適應一下,喺熟悉嘅人面前我可以好瘋狂.其實所有人都話我嘅性格唔適合入娛樂圈,但係我好想拍戲,所以想排除萬難去做自己想做嘅嘢!」
最驚精緻糕點,食肉先至係人生享受!
Yanny︰「乜我個樣唔似鍾意打機咩?我好鍾意玩傳說對決㗎﹗仲有樣嘢唔知你估唔估到,我好為食㗎,特別係食肉,只有食先至係人生享受﹗有時半夜肚餓我會起身煎牛扒,炸雞翼或者炸西多,食飽先瞓得返﹗不過而家開始新陳代謝好似慢咗啲啲,以前未試過超過102磅,最近一次磅係105磅,嗚嗚 …… 搞到打歌服唔啱,條褲扣唔埋,經理人仲安慰我話條褲縮水.
我好鍾意方大同,但佢食齋,呢一點令我覺得同佢距離好遠.可能因為我個樣女仔,啲人成日以為我好鍾意high tea,食精緻小糕點,其實最怕﹗我諗我唔鍾意得個樣嘅嘢食當中,唯一鍾意精緻嘅食物就係日本料理.我最鍾意食豆腐火腩枝竹飯,佬飯好食﹗仲有鍾意打邊爐,燒嘢食,全部都好好味,正啊﹗」望住Yanny講起食肉嗰個興奮樣,我無懷疑過佢吹水,只係質疑點解咁樣食法都keep到咁窈窕,脂肪去哪兒?
#陳穎欣 #十大最愛
1)食物︰北海道海膽
2 )飲品︰熱茶(多飲黑茶或紅茶,綠茶太寒涼)
3 )歌曲︰〈每當變幻時〉
4 )電影/電視劇︰《wonder》
5) 書/雜誌︰《微笑吧,在痛苦的地方開花》
6 )地方/店舖︰家
7 )網站︰facebook.com
8 )顏色︰白色
9 )講嘅一句說話 ︰「有咩好食?」
10 )其他人點叫你︰欣欣
好𢯊女子︰
Yanny @Super Girls (陳穎欣 )
Facebook / Yanny Chan
Instagram / yannyyc
Weibo/ Super Girls Yanny 陳穎欣


text:
同老公結咗婚都已經十九年,個仔都十六歲喇,終於都可以完到我地嘅蜜月夢!
今年呀仔學校攪咗個台灣遊學團,我老公話,我地可以襯呀仔遊學期間去吓旅行,咁就唔怕比人告獨留兒童在家!當年結完婚,錢都用得七七八八,邊度再有錢去旅行吖,再儲吓先啦,點知儲儲吓有咗!有咗蘇蝦,唔好話去旅行,就連星期日去商場行個街都煩,由蘇蝦變小朋友,由小朋友變年青人,將啲心機放晒喺個仔度!呀仔去台灣遊學,老公話不如我地去日本渡蜜月!
日本,當年我未嫁嘅時候同老豆媽咪去過,不過都係好耐之前喇,起碼廿幾年前嘅事!我地諗下去日本邊度好,而家度度都好多遊客,聽啲朋友講,東京撞口撞面都係講普通話,大阪左穿右插都係講廣東話,終於老公話去京都.京都唔係冇遊客,只不過比起東京大阪少咁啲,我地仲要去京都周邊嘅地方,唔係咩大景點,只係自己買張鐵路飛,仲要係無限次搭果種,我地站站落,行個圈,有感覺就行入啲,冇乜特別就上返車去第二個站,咁樣玩都幾特別,我地冇買旅遊書,冇睇有咩食肆好介紹,去到唔同國家,事但入一間舖頭,啲嘢食都係新嘗試!鄉郊地方,當地市民比較清純,日本人嘅禮貌真係無得頂,特別上咗年紀嗰批,鞠躬鞠到我地都好唔好意思,買少少嘢都包到好靚,雖然好似好多包裝,不過包裝用品全部又可以環保回收,佢地嘅公民教育真係好值得我地學習.
雖然話就話冇買旅遊書,不過遊客資訊就點都唔少得,日本既車站,往往都會有資料可以拎到,記得去到一個叫鞍馬嘅地方,落車喺車站睇吓有冇啲有用資料,點知就比我地睇到可以去食流水素麵,當日冇乜遊客,只有一兩枱當地人,我地坐喺山邊,慢慢品嚐,品嚐素麵,品嚐環境,品嚐寧靜,有山有水有飲有食,仲要最愛嘅人喺身邊,夫復何求!
京都好多神社,添添香油,拍拍手,鞠個躬,雖然我地去咗好多間神社,不過許下嘅都係同一個願望,就係希望各個家人都身體健康!人大了,未算老,不過都唔後生,緊張嘅唔係要咩大富大貴,只求身體健康,有健康嘅身體先可以做到自己想做嘅事,拖住愛人通山走,冇健康嘅體魄點走?!
日本蜜月之旅玩咗五日四夜,同老公玩得好開心,好享受,呢篇遊記唔合格,因為都冇乜點寫我地遊過啲乜,反而抒發心情嘅感覺仲多!只因為呢個係蜜月遊,同老公一齊,好老土咁講,其實去邊都一樣咁開心!
同呀仔喺台灣回程係同一日,我地仲可以喺香港機場相約接機!我們仨一齊返屋企,交換手信開心無比!
(文章為港語學第三屆廣東話徵文比賽參賽作品)


text:
51歲樊亦敏為健康狂減18公斤 杏仁過敏症令身型暴脹 靠3招減肥成功
51歲藝人樊亦敏早前響社交平台分享自己成功減走8公斤脂肪,唔少網民讚佢靚咗好多,紛紛問佢點樣減肥.
樊亦敏響拍攝TVB劇集《金宵大廈2》時,因為杏仁過敏症而變胖,體重更一度上升至71公斤,之後佢決心減肥,慢慢減到去53公斤,足足輕咗18公斤!而家嘅佢清減咗好多,睇落都唔似50歲.
樊亦敏自細身體就比較多病痛,患有哮喘嘅佢,有一段時間無辦法躺下來瞓覺,因為一瞓低就抖唔到氣;亦曾經試過免疫系統出問題,令佢不停甩頭髮.而令佢肥胖嘅主要原因,就係杏仁過敏症,一食麩質就會唔舒服,不過佢都坦言以前嘅自己其實唔係好理過敏,咩都照食,結果為身體留咗一堆手尾.
樊亦敏健康減磅方式
佢今次減肥主要唔係為咗靚,而係希望可以更健康.由於肥胖係因為過敏症而來,所以佢首要任務係努力治療過敏,並用咗以下3個健康方式慢慢減磅:
1. 戒掉令佢過敏嘅奶類,糖同麩質
2. 根據營養師餐單調整飲食
3. 每日行路30分鐘
另外,佢認為心態好重要,明白自己係易肥易瘦體質,對於肥瘦順其自然,唔認為瘦就一定好,有時肥都可以好靚.今次減肥純粹係因為必須正視健康問題,響減肥過程中,佢都堅持要健康地慢慢減,堅拒極端嘅快速減肥方式.佢嘅努力證明咗,只要堅持落去,一定可以重拾健康身型!


text:
蛋撻
蛋撻,即係用蛋做餡嘅撻[1],做法係將餅皮放入圓形嘅模,倒入溝埋砂糖同雞蛋嘅蛋漿,然後放入焗爐;焗出嚟嘅蛋撻外層係鬆脆嘅撻皮,內層就係黃色瓊埋嘅香甜蛋漿.
歷史改
由英國傳入,後成為香港著名地道美食.同英式蛋撻分別係,港式蛋撻嘅蛋漿只係溝水,所以又叫撻水,以嫩滑見稱,焗好嘅蛋撻內嘅蛋漿表面滑如水般反光,主張新鮮出爐趁熱食,種類除咗曲奇皮,仲有酥皮蛋撻,英式蛋撻嘅蛋漿會混入忌廉,溫呢拿等料,未注入撻殼前已先煮過,蛋撻焗好後要癱凍至室溫,亦都唔會用酥皮.
西方糕點傳入香港後,其中一部份形成西餅呢個港式概念.而蛋撻就衍生出原創嘅港式西餅椰撻.
種類改
香港蛋撻以皮分為牛油蛋撻同埋酥皮蛋撻兩種:
- 牛油蛋撻撻皮光滑完整,好似一塊盆形嘅餅乾,有浸牛油香味,類似西餅嘅餡批底皮(Pie Crust),食落似曲奇,所以又叫曲奇皮蛋撻.
- 酥皮蛋撻撻皮係一浸浸薄酥皮,近似西餅嘅牛油酥皮(Puff Pastry);但因為用咗豬油(Lard),出來嘅酥皮會粗啲;因為撻皮厚啲,所以餡都會少啲.
文化改
蛋撻作為香港文化嘅標誌之一,亦喺多個大眾娛樂同文化作品中出現.例如:
- 《牛油蛋撻》,有一首歌以牛油蛋撻作為歌詞嘅歌為人熟知,並無正式歌名,歌詞有多個些微唔同嘅版本,有個版本(大約二千年楊紹鴻,張國林填詞版本)當中一部份係「滑滑劣劣 似豬膏咁滑 牛油蛋撻無咁滑 撩人面珠 我想錫一啖 嘩 味香滑如食新鮮蛋撻」.
- 《光輝歲月》為一個以香港回憶作為賣點嘅遊戲,遊戲入面其中一個道具係蛋撻.


text:
香港社會競爭激烈,唔少父母都希望子女唔好執輸而落後於人.港鐵主席馬時亨長女劉馬露明(Christine)就透露,已經為四個月大嘅囝囝報名,喺佢創辦嘅JEMS Learning House教育中心嘅輪候名單之上.Christine解釋,因為佢對教育中心嘅團隊非常有信心,加上佢亦都會經常喺中心工作,除咗可以增加同囝囝見面時間,又方便照顧,更容易掌握囝囝學習情況,難怪會有咁嘅打算喇!
奧恩國際幼兒園暨幼稚園尋日舉行開放日,捧場嘅Christine透露,坊間已有唔少學術培訓嘅地方,所以佢希望小朋友能夠喺遊戲中學習良好品格,從而有一個平衡嘅發展.佢嘅媽媽馬王培琪亦都認同品格教育對幼兒非常重要,更話以前為女兒挑選幼稚園時,亦都着重品格,同現時嘅家長並無大分別.
不過,馬王培琪就大讚現時嘅幼稚園設施多元化,好似加入科技元素,認為有助幼兒發揮潛能.但講到時下嘅怪獸家長時,佢就認為係風氣問題,而佢亦唔贊同家長過分催谷學業,因為小朋友嘅長處各有不同,只着重讀書可能會埋沒佢哋本身嘅天賦.
同場仲有拔萃女書院校長劉靳麗娟,佢認為女性從事幼兒教育會較為方便,因為比較細心,能夠好似媽媽咁照顧小朋友.不過,佢就話現今社會開放,無一個職業會用性別去定型,即使教育行業都一樣喇.而理工大學副校長阮曾媛琪就話,從事教育最緊要有熱誠,同埋關心學生,性別並非重要因素.
卓妮


text:
Every customer we connect with
Thank you for your vote of confidence!
全面的香港SEO服務及網上營銷規劃
“SDMC 幫我哋搞 SEO 嘅工作,前前後後用左唔夠半年就上到頭板第一位,雖然呢啲都係事前就知道,但都好開心,因為一投入資源係香港 SEO 就已經感受到同以往嘅差別,流量同查詢都多咗,物超所值!”
SEO開托左公司網上的印刷生意
“我哋係一間印刷公司,但公司網站建立左幾個月,莫講話帶動生意,我哋喺 google 係 search 唔到自己 website,好彩 SDMC 幫我用兩個月時間就將網站提升到第一頁,宜家多咗唔少生意.”
Social media management 令公司多咗大量查詢
“我哋嘅 online platform 主要係賣中價錶好似 DW,Armani,CK等等,所以目標客戶群體係18-30歲.SDMC慨職員同我地講 Instagram 嘅主要用家都係呢個年齡層,可以透過貼文規劃吸引人氣,帶動生意.做左兩個月,宜家每日都有人透過Instagram 向我哋查詢手錶資訊.”
SDMC的數碼行銷客戶
很榮幸能夠成為每一個品牌的數碼行銷夥伴


text:
我係香港最後一個冇打針嘅人: 二/molamola
第二朝我睡眼惺忪咁係梳化起身,身上多咗一張薄被,睇來阿嘉都係關心我嘅.我坐咗起身,阿嘉就好似平時咁煮我最鍾意食嘅多士煎雙蛋配條腸,仲有一杯熱咖啡.我喺廁所梳洗完之後出到飯枱食早餐,阿嘉拎著佢碗麥皮坐係我對面,大家唔出聲咁食咗一陣,佢就同我講:「阿軒,琴晚你同我講嘅嘢我真係好難消化,但係…你係我呢一世都想係埋一齊嘅人,所以我尊重你嘅決定,我相信疫苗法取消之後你都會俾人放番出來,到時我哋再結婚啦.」
我放低隻叉,伸手搭著阿嘉隻手「多謝你,阿嘉.我…對唔住我俾唔到啲咩你,但係只要你係我身邊陪住我,我會用盡我所有來愛你.」
阿嘉笑咗笑就繼續食佢嘅麥皮.
一個月好快就過去,我冇任何預約打針嘅記錄所以政府就根據疫苗法將我拘捕,之後上咗法庭好快就判咗入獄,法庭對我嘅判決係,只要我肯打針,喺我打完五針之後就放我出來.
入去之前我同阿嘉再見咗一次面,我地兩個冇想像之中咁唔開心,我仲笑著同佢講我要每個星期都打電話俾佢一次,佢得閒就入來探下我,間屋我已經續多咗兩年租,到時完租再叫我爸媽幫手俾著錢先,我出番來之後好快所有野都會回復正常.
頭果幾個月都同我地講好嘅一樣時不時就傾電話同見面,雖然生活由兩個人變成得番自己一個,但係我心入面我知道我同阿嘉大家都掛著大家,所以我都冇特別孤獨或者唔開心,但係後來我打過去揾佢嘅時候,佢每一次一係就有野做緊唔得閒,一係就講唔夠兩句佢就話攰要訓覺,每次探我嘅時間亦一次比一次隔得長,一開始係一個月一次,到兩個月一次,到…我上一次見佢已經係八月嘅事.
後來,我心入面都知道我咁樣做對阿嘉來講傷害好大,好自私地要求佢要等我,但係又要佢孤零零係出面自己一個生活,仲破壞咗我地嘅婚禮…我唔應該要求佢等我嘅…
所以我同阿嘉最後一次傾電話,我同佢講:「阿嘉,我有啲嘢想同你講.」
「嗯?有咩想講?你快啲講完我要落街買餸.」
「我…對唔住,我知道我沊(dum)低你係我唔啱,我每一日都好掛住你,不過…」
講到呢到,我聽到電話嘅另一邊傳來一把好微弱嘅男聲,好細聲但我都隱約聽到佢講咗句「傾完未?」
嗰下我心入面有一陣強烈嘅剌痛感,但都有一種釋然嘅感覺,原來阿嘉冇一個人孤獨咁生活,佢都有人陪著…
我繼續講:「…不過我唔想耽誤咗你嘅人生,人地話女仔嘅青春消逝得好快,我同你一齊咗咁耐你每一日都照顧得我好好,即使係嗰排我落唔到街你都毫無怨言,我…我唔講咁多啦,總之你唔洗等我啦,你去揾第二個開始你嘅新生活啦!」
佢停頓咗幾秒,然後講:「阿軒,我…我其實…」
我唔想聽到佢同我講嗰個男人嘅事,喺佢未繼續講之前我就話:「得架啦我會照顧好自己架啦唔洗擔心我,好啦我夠鍾番入去啦,再傾啦拜拜!」
我收咗線之後企咗係到,啲眼淚控制唔到咁流落來,我抺極佢地都繼續流,後面排緊隊果個人好粗魯咁話:「講完就行開啲啦阻著晒!」然後仲好大力咁推開我,我跌坐咗係地下到但係我冇力再起番身.
我已經唔記得咗自己係點樣番番去我嘅監倉,我剩係知之後果幾日我好似行屍走肉咁,個腦不停幻想佢同電話入面嘅男人點樣談笑風生,點樣係我同佢嘅安樂窩入面煮飯仔睇電視過著我同佢嘅日常生活,點樣訓係佢隔來同佢親密接觸…每次諗到呢到我個心都好痛.但咁又點,係我同佢講唔同佢結婚,同佢講叫佢揾過第二個人過佢嘅新生活,我應該祝福佢而唔係係咁諗著佢,佢揾第二個人照顧佢係啱架,佢等我先係錯嘅…
我閂埋咗本日記,我同自己講等我出番去又係新嘅開始,我會揾到另一個同我過一世嘅人,而佢亦都會好幸福咁過埋佢嘅下半世.
易梓軒,唔好再諗啦,訓覺啦,聽日又係新嘅一日…


text:
7
0
1
港鐵尖沙咀/尖東站 L5 出口, 步行約2分鐘 繼續閱讀
電話號碼
28992236
98869371
營業時間
今日營業
18:00 - 23:45
星期一至日
18:00 - 23:45
公眾假期
18:00 - 23:45
公眾假期前夕
18:00 - 23:45
付款方式
其他資料
網上訂座
Wi-Fi
酒精飲品
自帶酒水 詳細介紹
賞訂座積分
加一服務費
有關獎賞計劃
招牌菜
or#Tm66316699 等級2 2022-06-15
0 瀏覽
垃圾餐廳,自己開創法例,打齊三針用針紙都唔俾入公司要見客,我Book咗呢間餐廳夜晚打邊爐.咁一行人去到餐廳準備掃安心出行入去,我哋其中一位客人,打齊三針有掃安心出行以及scan到針卡.但係餐廳話佢出示打針針紙(正本)間餐廳話唔俾入.佢話冇辦法核實到張針卡嘅真偽,我個客人即出示身份證俾佢核對,佢話佢哋唔係司法機構唔可以查閱同核實身份證.咁我就直接同佢講根據香港法例係可以容許人用針紙進入餐廳,個經理話佢哋餐廳有權拒絕任何客人.咁我話我都係根據香港法例用返同埋保留自己嘅權利,佢個經理同我講話佢哋餐廳都有自己一套嘅規例.個經理態度極之差, 好話唔好聽呢間餐廳係新開嘅你如果唔想接受客人嘅話咪直程唔好做生意囉.我哋作為客人奉公守法咁樣掃安心出行跟住scan埋針紙,你部機都讀到冇問題你都要拒絕人入去食.或者可能你唔係好在乎啲客人,但係我又唔見你間餐廳好爆喎😂咁我都喺度祝你早日唔使再做生意 繼續閱讀
SANLIULIU 等級2 2022-02-07
913 瀏覽
早幾日上午一個人做完野經過尖沙咀,比道好靚嘅霓虹光管牆吸引,😍加上門口職員落力推介,走咗入呢間火鍋店! 舖頭裝修簡潔整齊,座位十分闊落,加上平日中午冇乜人靜靜地,坐得好舒服!我諗佢應該係主打晚市,但疫情冇得開!所以推出呢個午市火鍋套餐,太好了,冬天一個人都可以比我過下打邊爐癮!最值得讚嘅係服務員態度真係好周到👍🏻!除左細心解釋餐牌.執碟 ,加湯都跟得好足!可能真係冇乜人啦,由得你你慢慢食,唔會催落單催埋單 !個一人份午市套餐就真係岩岩好一人份 ,咩都有小小, 唔會太豐富又唔會唔夠飽,但食物尚算新鮮 ,湯底食完唔會好口渴!仲要講講佢個打卡位真係好好影📸! 香港獨有城寨主題,唔會話太窄,日頭去時光線都充足 !臨走去洗手間仲見到原來有得可以book房唱K ! 疫情之後想約朋友食飯聚舊,想坐得舒舒服服打邊爐嘅話,呢度一定會列入我考慮之列! 繼續閱讀
parka.yiu 等級1 2021-12-26
1058 瀏覽
第一次去 裝修好靚 好有特色,好多湯底簡 當晚試左 花甲同醉雞湯底 超多料 要食咁d先打到邊爐😂 牛胸爽超正👍🏻牛肉新鮮好食 羊肉蘇得黎岩岩好 豬肉爽唔韌,蝦新鮮,竹笙響鈴無得頂👍🏻,娃娃菜 生菜好新鮮,推薦個豆瓣醬 夠辣又唔太鹹👍🏻真心好食,食過返尋味會再幫襯👍🏻👍🏻👍🏻 繼續閱讀
fionwai616616 等級1 2021-12-24
1176 瀏覽
家庭聚會一大班人就緊係book間大房邊食邊玩邊唱啦!雖然最底消費8千,但係我地人夠多除開都係幾佰蚊姐!最重要食到靚海鮮,日本刺身,靚牛,仲有雞湯翅, 今次我哋試咗兩個湯底,龍鳳雞煲翅同新鮮龍蝦湯,仲要試咗好多款火鍋料,總之個個食到好滿足,超讚呀!有圖有真相呀!我覺得必試龍鳳雞煲翅,因為呢個湯底淥既象拔蚌,靚牛,桶蠔,蔬菜其他配料完全帶出香甜鮮味而又吾會蓋過材料本身既味道,最尾再飲番啖海鮮雞湯,正呀!而龍蝦湯淥魚腐,餃子,手打丸,即炸腐皮,魚皮,牛骨髓又增加食物香濃風味,值得一試,總之各有特式啦!除咗火鍋,鹽燒海膽鮑魚都一定要試,兩種配搭口感鮮甜夾脆仲要係9孔鮑魚,貴得值回票價呀!仲有呢款小食花雕大花甲都令人好開胃,好明顯食得出所有食材都係精挑細選!總結價錢合理,食材新鮮,多人試多幾款值頭抵食呀! 繼續閱讀
前個排去咗一個可以同朋友聚會或者同事慶祝食飯吹下水傾下計嘅好地方,而間餐廳近地鐵站,果度嘅服務員態度非常好,有位特別服務態度非常好嘅服務員,佢介紹左唔同嘅熟食同打邊爐嘅野食,特別係黃金炸魚皮,涼拌魷魚同埋海膽鮑魚😋😋,啲刺身或魚生都好新鮮好好味,打邊爐嘅湯底好足料,打邊爐嘅野食都好新鮮😋😋手切牛肉亦都唔錯(但都有好幾款選擇).而度都有K唱但要訂vip房先可以有得唱🎤 繼續閱讀


text:
作詞:黃明志 作曲:黃明志
編曲:Bo Amir Iqram
我住喺吉隆坡 但係來自南部
識聽唔識講嘅 嗰度好多 我就係其中一個
唔好意思 連孟加拉都叻過我
我細個就聽Beyond嘅歌 學友同華哥都幾唔錯
嗰日遇到佢 真係索 佢話佢來自香港
住喺北角 喺旺角返工 我想請佢食咖哩角
我哋睇香港電影電視劇都好多
星爺發哥達哥偉哥哥哥
呢度唔中意睇配音 愛原汁原味 好似我
雖然廣東話講得唔好 但我會學
我費咗很長嘅時間 寫咗這首歌
雖然唔係幾標準
但希望妳可以睇到我 多日苦心訓練嘅成果
為了妳 我學咗廣東話
我不捨不棄 不日不夜
學到半死
為了妳 我學到脷都僵化
已不知不覺 識讀識睇
妳快樂嗎?
有點嘢 唔係咁容易清楚明白
點解 一二三四五六
做乜“七”唔講得? “九”又唔講得?
香港係唔係唔中意“九七”?
要點“算”先得? 蘿柚又叫屎忽
我唔懶 我好勤 俾我多啲時間
一定要妳睇到我的真心
想錫妳一啖 唔使驚 我條脷冇毛
我可以搬去香港 日日陪妳老母
唔會丟妳老母一個人喺屋企
可以教教妳老妹學英文say “Hi”
妳嘅鞋如果太臭 我攞去洗
如果洗唔乾淨 我就攞來丟
丟乜都得 妳唔使煩
我對妳冚家都好好 冚家拎去玩
冚家都富貴 齊齊去買地產
冚家嘅地產 叫“冚家產” ?
為了妳 我學咗廣東話
我不捨不棄 不日不夜
學到半死
為了妳 我學到脷都僵化
已不知不覺 識讀識睇
妳快樂嗎?
我知我走音闖禍 咪笑我發音唔好
我天分就係咁高 俾心機不怕說錯
都差不多 最緊要妳會接受我 喔
為了妳 我學咗廣東話
我不捨不棄 不日不夜
學到半死
為了妳 我學到脷都僵化
已不知不覺 識讀識睇
妳快樂嗎?
我話我聽懂咗 妳問我聽懂右?
我想要食公蕉 妳問我食唔食喇?
我企妳邊皮 妳問我邊度有皮?
天黑落水咗 妳問我係麼水啊?
掘柑掘桔掘金桔掘雞掘骨掘龜骨
掘完雞骨掘金桔掘完龜骨掘雞骨
出自專輯
學廣東話 (Learn Cantonese)
作詞:黃明志 作曲:黃明志
編曲:Bo Amir Iqram
我住喺吉隆坡 但係來自南部
識聽唔識講嘅 嗰度好多 我就係其中一個
唔好意思 連孟加拉都叻過我
我細個就聽Beyond嘅歌 學友同華哥都幾唔錯
嗰日遇到佢 真係索 佢話佢來自香港
住喺北角 喺旺角返工 我想請佢食咖哩角
我哋睇香港電影電視劇都好多
星爺發哥達哥偉哥哥哥
呢度唔中意睇配音 愛原汁原味 好似我
雖然廣東話講得唔好 但我會學
我費咗很長嘅時間 寫咗這首歌
雖然唔係幾標準
但希望妳可以睇到我 多日苦心訓練嘅成果
為了妳 我學咗廣東話
我不捨不棄 不日不夜
學到半死
為了妳 我學到脷都僵化
已不知不覺 識讀識睇
妳快樂嗎?
有點嘢 唔係咁容易清楚明白
點解 一二三四五六
做乜“七”唔講得? “九”又唔講得?
香港係唔係唔中意“九七”?
要點“算”先得? 蘿柚又叫屎忽
我唔懶 我好勤 俾我多啲時間
一定要妳睇到我的真心
想錫妳一啖 唔使驚 我條脷冇毛
我可以搬去香港 日日陪妳老母
唔會丟妳老母一個人喺屋企
可以教教妳老妹學英文say “Hi”
妳嘅鞋如果太臭 我攞去洗
如果洗唔乾淨 我就攞來丟
丟乜都得 妳唔使煩
我對妳冚家都好好 冚家拎去玩
冚家都富貴 齊齊去買地產
冚家嘅地產 叫“冚家產” ?
為了妳 我學咗廣東話
我不捨不棄 不日不夜
學到半死
為了妳 我學到脷都僵化
已不知不覺 識讀識睇
妳快樂嗎?
我知我走音闖禍 咪笑我發音唔好
我天分就係咁高 俾心機不怕說錯
都差不多 最緊要妳會接受我 喔
為了妳 我學咗廣東話
我不捨不棄 不日不夜
學到半死
為了妳 我學到脷都僵化
已不知不覺 識讀識睇
妳快樂嗎?
我話我聽懂咗 妳問我聽懂右?
我想要食公蕉 妳問我食唔食喇?
我企妳邊皮 妳問我邊度有皮?
天黑落水咗 妳問我係麼水啊?
掘柑掘桔掘金桔掘雞掘骨掘龜骨
掘完雞骨掘金桔掘完龜骨掘雞骨


text:
錦英苑巴士總站(Kam Ying Court Bus Terminus),位於新界沙田區馬鞍山錦英苑錦佳閣及錦強閣對開,連接錦英路,乃一露天巴士總站,配備多條平行式月台.
歷史
錦英苑是「居者有其屋」計劃的屋苑之一,於1991年入伙,巴士總站亦隨之而啟用,最初只有86K線以錦英苑為總站.後來馬鞍山居民日漸增多,九巴開辦85M,87D等路線,以錦英苑為總站.87K線則從馬鞍山市中心延伸服務範圍至錦英苑,在巴士總站對開的錦英路上落客.
巴士總站面積細小及車坑不足,引致87S線在錦英苑的上落客站需設於屋苑外的錦英路巴士站,不駛入巴士總站;亦因如此,錦英苑總站職員在巴士總站繁忙時,會擺放十多個雪糕筒於小巴總站與巴士總站的行車綫上,預留右邊行車綫讓巴士停泊.有關行車綫的闊度原本可同時容納兩部車輛並排而行,惟巴士停泊在該處後行車綫被收窄一半,其他車輛均需減慢車速駛過,九巴職員的舉措因而惹來市民投訴.[1]
九巴回應指,由於錦英苑巴士總站位置有限,在繁忙時間或特殊交通情況下,部分巴士須在總站外停泊等候開出,但已提示外勤人員盡量將巴士泊在專用停泊線及所屬車坑月台內.至於需停泊較長時間的巴士,則會安排返回所屬車廠停泊,避免巴士泊在總站專用線以外的地方.
路線資料
專營巴士
專綫小巴
車坑分佈
站位可能隨時受其它因素影響(例如道路工程)而作出臨時或永久之改動,敬請留意.
圖集
註釋
相關條目
參考資料
- ↑ 〈九巴泊過界 錦英苑巴士總站路收窄〉,《東方日報》,2015年12月10日.
外部連結
- 城巴/新巴網站:巴士站(編號3090)的相片(註:站景圖可能尚未更新)
- 房屋委員會網站:錦英苑
- 衛生署控煙酒辦公室網站:指定禁止吸煙區 - 馬鞍山錦英苑公共運輸交匯處


text:
上年暑假,我同屋企人一齊去左宜蘭,好多人都話個度有好多猛鬼,但上年暑假令我覺得依個講法有啲好笑……
我最鐘意嘅景點就係星空草原.行到入去,我地就企係一條樓梯嘅最上,四周都係綠油油嘅草地.行左幾步,我就見到前面有啲同其他綠油油嘅草地吾同,吾通前面就係傳說中嘅星空草原?星空草原係用數以萬計嘅光碟打造嘅星空,當我地行到去一個清楚見到星空草原嘅位置,個一刻每個人不約而同甘講同一隻字—哇!星空草原同梵高嘅畫作風格差吾多,依個簡直係一個神作,電腦整嘅都無甘靚,但點人手逐個逐個油,逐個逐個貼都可以甘靚.加上係陽光嘅照耀下,成幾百萬嘅光碟片反射太陽光,成片草原七彩炫目,令大家都目不暇給.相信每個人望到心中都一定有一條問題:點解可以整得甘靚架?依個星空草原簡直令我依個梵高迷甘拜下風!
係星空草原隔離係一個滑草區,我同細佬就借左滑草板,諗住山長水遠嚟到梗係咩都要試下㗎啦!細佬同我怕會撞埋一齊,所以我同佢就隔遠啲.滑落去嘅時候就好似打千秋甘啲風迎面吹嚟,真係好正啊!咦?啲風呢?去哂邊啊?「滴……」我件衫開始變濕…… 啊!係落雨啊!我同細佬即刻搵個地方避一避雨,佢啲眼淚就嚟流出嚟!佢一喊依度一定變水塘架!點算呀?「哇!雨過天晴啦!」好彩係佢喊之前太陽出返嚟,如果吾係真係不堪設想啊!
不嬲我都淨係聽到宜蘭有幾猛鬼,真係未聽過宜蘭有令人賞心悅目嘅一面.講真,本來我聽到屋企人話去宜蘭,真係怯左下架!但之後上網睇先知原來宜蘭甘靚,所以大家吾好盡信宜蘭猛鬼依樣嘢啊!
(文章為港語學第三屆廣東話徵文比賽參賽作品)


text:
特色小镇
特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片.
特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片.
特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片.
特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片,特色小镇详情文字以此为准,可以添加图片.


text:
我係香港最後一個冇打針嘅人: 六/阿瓏
翻版林明禎身邊戴眼鏡嗰條𡃁小劉行咗過來解開我同大學生身後條鐵鏈,佢捉住我嘅手臂扯我起身,可能我嘔得太耐成個人都浮浮地又暈暈地,一企起身又腳軟坐番低,另一條𡃁就走過來捉著我另一隻手臂,兩個人一齊扯住我起身行.我呢到係用扯來形容佢地嘅動作,因為佢地完全冇顧忌我係一個病人,好粗暴咁扯起我,我成對手俾佢地扯到好鬼死痛,同時間又反胃,好辛苦…
出咗我地嘅車卡,向前行咗兩卡就來到一個門口貼著醫務室嘅房,房入面得張床同一張細細地嘅辦公枱同凳,仲有啲醫院嘅白簾喺張床隔來,床隔來有一個到頂嘅啡色櫃,嗰個應該就係藥櫃.佢地豆咗我去張床到訓低,再解開埋我地兩個對手扣,一訓低啲胃酸流向食道我又開始想再嘔,大學生拎咗個紙袋俾我,我即刻拎著來對住佢乾嘔,之後佢拎咗支水俾我飲,飲完之後好少少,我就合埋眼訓喺到休息一陣.
我啱啱一合埋眼就聽到道門俾人閂咗,然後好似有人俾人打咗幾錘,之後悶哼一聲就靜番落來.我即刻打開眼睇下發生咩事,冇戴眼鏡條𡃁訓咗係地下到,翻版林明禎俾小劉用手巾掩住咗個鼻同口,過咗一陣佢就暈咗.發生緊咩事,點解會咁嘅?大學生全程都剩係企係我床邊,小劉拉咗佢地兩個去間房嘅一個角落到用繩綁起佢地,再塞咗條毛巾落佢地個口到.
「食咗佢.」大學生塞咗粒膠囊落我個口到,我正想吐出來睇下咩來嘅時候,佢又補多咗句:「唔想繼續嘔就食咗佢.」所以我嘔都係佢計劃嘅一部份,頂,我嘔得咁辛苦佢就輕輕鬆鬆跟著我行入來,佢早啲同我講嘅話我同佢掉轉做行過來嗰個咪好囉.呀,係喎,我唔係讀醫架喎.
係我個腦諗埋啲亂七八糟嘅嘢嘅時候,大學生行咗過去拎走翻版林明禎口入面嘅毛巾,塞咗粒藥入佢個口到,然後行去枱到拎咗枝水,顎高佢個頭倒啲水入去再用手掩住佢個口.翻版林明禎好似俾突如其來嘅水濁親醒咗,佢好嬲咁望著大學生係咁發出啲「嗯嗯」聲想反抗佢嘅動作,但都無補於事,最後佢都係被迫吞咗啖水.大學生好快又用毛巾塞著佢把口,好休閑咁行過去張辦公凳到坐低.佢地係咪想逃獄所有先捉著翻版林明禎同佢條𡃁,但係佢塞咗粒藥俾佢食又係咩意思,想殺人滅口嘅話小劉就咁勒死佢地就攪掂啦?
大學生見到我一臉疑惑,就話:「Sorry,呢個係我地諗到最好嘅辦法,小劉係我嘅同伴,我地喺你嘅飯入面落咗啲令到你嘔嘅藥等佢地會帶你來醫務室,張醫師都係我地做咗啲小動作洗走咗佢,如果唔係佢地唔會俾我陪你過來.」
「…你地係咩人?點解要咁做?」
「未正式同你介紹自己,我叫孟翰瓏,啲人都叫我阿瓏,之前同你講嘅嘢我都冇呃你,我係港大嘅醫學生,但係我未畢業就已經停咗學,之後俾反疫苗組織「燎」招攬咗做幹事.雖然我未完成大學課程,但係一個普通醫生要識嘅嘢我都識晒,我阿爸係醫生,由細到大佢都灌輸好多醫學知識俾我.」
一時間我唔係好反應得切,所以阿瓏都係未打針嘅?政府又話除咗我之外成個香港嘅人都去咗打針嘅?我問:「所以你都係冇打過針嘅?」
「冇錯,「燎」嘅所有成員都冇打過針,組織嘅創辦人,亦即係我地嘅會長,發現政府谷針背後嘅陰謀,所以就創立咗呢個秘密組織去…」
阿瓏講講下嗰陣,角落頭傳來一陣痛苦嘅呻吟聲,翻版林明禎滿頭大汗,面色蒼白,佢個口俾毛巾塞著咗所以講唔到嘢,不過睇得出佢好痛苦.阿瓏行咗過去,係佢面前踎低,好邪氣咁笑咗下然後問:「係咪好痛?」翻版林明禎望住佢係咁點頭,佢再問:「我頭先俾咗一粒藥你食,食完每隔十分鐘就會全身劇痛抽搐.乖乖地聽我話我就俾解藥你,ok?」呢一刻嘅阿瓏同呢兩日相處嘅阿瓏好似兩個人咁,依家嘅佢冇咗嗰種入世未深嘅稚氣,我見到佢依家個樣都覺得不寒而慄.佢俾我粒藥應該唔係啲咩毒藥掛,我到依家都冇事應該冇嘢嘅,再加上佢喺嗰個咩「燎」嘅反疫苗組織應該係企係我嗰邊嘅因為我同佢地一樣冇打針.
翻版林明禎已經痛到有氣無力,係咁點頭,阿瓏又拎走塞住佢口條毛巾,放咗粒藥落佢個口到就用手掩住佢個口,等佢冇得亂嗌.佢急不及待咁吞咗粒藥,過咗陣佢就冇再呻吟.阿瓏同佢講:「半個鐘之後我會再俾藥你食,但係你依家一嗌我就可以即刻令你比頭先痛苦十倍.」佢放開佢隻手,翻版林明禎好嬲咁望著佢,問:「你們是誰?想幹什麼?他們發現我們被綁住你們就死定了!」
「我剩係想你做一樣嘢,帶我地去疫苗防控中心.」
「你們要去幹什麼?那裡是軍事重地你們進不去的.」
「所以咪要你帶我地去囉.」佢又露出嗰種邪笑,我依家先發現原來佢個樣可以咁奸詐,等我仲以為佢係陽光男孩.


text:
對於行房要戴套,男人總係有成千上萬個回絕嘅理由,例如話大家都無性病唔使戴,又或者你都食緊避孕藥啦唔使戴,有人會話自己戴咗起唔到機,甚至會話戴套等於唔信任佢唔愛佢.如果有男生真係戴咗個套就起唔到機,真的要在此深表遺憾,因為正常男人係唔會受個薄薄嘅安全套影響弟弟的反應.有問題嘅唔係個套,係佢本人哦.其實大家都明知係藉口,只係女仔唔知點應付啫,以下5句,好好記住喇.
哈哈哈 你講笑咋嘛!
好多女仔為咗迎合男仔,即使明知唔安全都服從男生.要記住,男生要求唔戴套只有兩個原因,一係你哋想生仔,二係佢純粹為咗一己私慾,置你嘅生理健康於不顧.食藥或者生理期係可以防止懷孕,但性病係防唔到架.
一係戴介指囉
雖然有啲黑色幽默,但要男生喺戴套同戴介指之間揀,男生通常都會搶著自己乖乖戴套就位.
直接著褲走
乜都唔使講,直接著褲走,以表達你對安全性愛嘅堅持.再講一次,戴套係唔會影響男性勃起或高潮的,所以千祈唔好見佢楚楚可憐,話自己無法享受你就心軟,或者怕破壞關係而就範.
門口喺嗰邊
如果佢繼續堅持的話,又係喺你地頭的話,亦可以禮貌地請佢離開.通常講完呢句,就會開始打得火熱嘅一夜.
萬中無一
有啲男生會言之鑿鑿咁話自己對乳膠敏感,但世界上對乳膠敏感嘅人,同周星馳喺功夫入面個角色一樣咁萬中無一,如果佢堅持自己就係咁萬中無一,咁唯有話:「今晚你都係萬中無一無得愛愛嘅慘慘豬了.」


text:
香港國際仲裁中心
香港國際仲裁中心(Hong Kong International Arbitration Centre)係香港一個機構,負責仲裁,調解,審裁同域名爭議解決.
歷史[編輯]
香港國際仲裁中心喺1985年成立,由香港商界領軍人物同專業人士建立,目的係滿足亞太地區解決仲裁服務日益增長嘅需求.成立初期,香港國際仲裁中心得益於香港商界同香港政府嘅慷慨襄助;今日,仲裁中心已經達到喺財政上自給自足,從而能夠達到司法上嘅獨立地位,超然於任何其他機構同人士嘅影響同控制.
架構[編輯]
香港國際仲裁中心係一間非牟利有限擔保公司,由理事會管理.理事會成員來自世界各地,而且都係經驗技能豐富嘅商界人士同專業經營.香港國際仲裁中心設有一個國際諮詢委員會,為香港國際仲裁中心嘅政策同未來發展事宜不斷提供意見.
執行委員會是根據理事會批准嘅政策指引香港國際仲裁中心活動嘅核心機構,其下有設三個常設委員會,包括程序委員會,委任委員會,財政委員會.呢啲委員會處理有關香港國際仲裁中心嘅業務運作,同埋根據仲裁規則,並根據香港仲裁條例(第609章)委任嘅權力角色委託香港國際仲裁中心嘅職能問題.
香港國際仲裁中心秘書處,由秘書長領導,管理仲裁中心嘅各種日常事務包括仲裁同其他爭端解決程序.


text:
北海道函館麥當勞McGriddles都無訂企 因為有佢-必食幸運小丑燒雞漢堡!
函館位於北海道嘅最南面,係北海道第三大城市.好多人呢都聽過函館嘅夜景好靚,但係食方面呢,你黎到就一定要試吓函館嘅幸運小丑漢堡!
餐廳介紹
幸運小丑係1987年開設第一間新店,而家已經差唔多30年啦.係呢30年入邊函館嘅幸運小丑漢堡已經開咗超過15間分店.最威水嘅呢就係麥當勞喺函館冇立足之地,只有六間分店.所以如果你哋有留意我哋嘅page,睇過我哋之前介紹嘅麥當勞早餐McGiddles,係函館既當地人都吾算受歡迎~
喺函館咁多間分店之中呢五陵郭分店呢算係其中一間比較出名嘅分點,原因係嗰度嘅裝修比較特別比較靚啦,雖然每一間都有唔同嘅設計,漢堡亦都一樣咁好食嘅~ 所以如果貪方便唔想食個下午茶或者消夜呢,就可以去返函館中心附近嘅分店啦,即係函館站,而紅磚貨倉附近同埋元町附近都有分店.認住鋪頭外邊門口嘅小丑公仔就可以搵到架啦~
下圖: 五陵郭分店
下圖: 峠下總店
點餐需知
入得去嘅點餐方法呢同平時係香港嘅快餐店一樣,都係先叫嘢食然後攞完嘢,就係餐廳入邊搵位坐低食啊.大家可以見到餐牌上面其實就多數都有英文嘅,亦都有圖畫,唔怕唔識睇啦.去到見到有好多選擇嘅漢堡一邊嘅餡料,可以揀雞啦,吉列豬扒啦,煙肉蛋啦,豚肉啦,蝦等等嘅.除咗漢堡之外呢亦都有咖喱飯比大家選擇嘅.
但係一場嚟到函館,我哋就推介大家食佢最出名最出名嘅燒雞漢堡啦.大家見到呢左上角嗰個呢就係佢嘅人氣number one set啊,入邊呢除咗爆左一個燒雞漢堡之外亦都有薯條啦同埋烏龍茶.如果覺得一個餐太多呢亦都可以選擇單點嘅,餐牌上面呢有英文寫住chinese chicken buger嗰到,有分梅,竹,松,同埋特上四個選擇啦.梅呢就係普通嘅燒雞漢堡啦,竹就係加左一塊蛋,松呢就係加左芝士嘅,特上就係蛋同埋芝士都有嘅,而價錢都當然係最貴啦.如果本身有啲飽又唔想麵包,淨係想試吓個炸雞呢都冇問題架喎.單點炸雞可以揀兩件,五件,或者10件~
大家都可以參考以上來自幸運小丑網站既Menu,試哂四款人氣味道~
試食報告
呢個炸雞漢堡嘅麵包,外面烘到有少少脆,而入面仍然係吾會好乾,仲係軟林林~烘得啱啱好!麵包夾住一大塊炸雞,雖然係炸雞但係啲炸粉一啲都唔厚,只係簿簿一層~炸雞既表面輕輕搽左一層燒汁,令成個看到感覺上唔會咁油膩.一啖咬開佢嘅時候,雞肉好嫩滑.配埋包入面嘅生菜同埋蛋黃醬一齊食,真係完美既配搭!終於都明白點解函館人寧願食炸雞漢堡都唔要麥當勞啦~
Number one set: 650yen
燒雞漢堡:350yen(梅),390yen(竹), 400yen(松),450yen(特上)
單點燒雞:190yen(2件),440yen(5件), 850yen(10件)
店舖資料
分店分佈: (詳細地址請click入網址)
営業時間:10:00 - 0:30 (星期六晚1:30)


text:
[個人傳記] 年少荒唐回憶錄: 29. 風雨下的溫柔
出完一篇悶既,整返篇甜既大家補補數先.
係某一年嚴打之下,我依舊要出差去傾下生意.我同呢間廠都可算一見如故,無他既,個老闆好識睇人眉頭眼額,我少少語帶相關佢已經知道我實際意思係點,我地之間原本仲有個agent既,不過佢第一次見我之後就已經知道點直接聯繫我.
佢都係一個典型果啲豪爽北佬,大家啱傾既咪多啲出黎食飯玩下聯絡感情,佢係天津人,我又係北京住過,成日都會講下以前係北方既生活,佢又會帶啲特產俾我,又會帶我係深圳搵地方食返果種北方口味既菜.唯一一個問題就係我地都鍾意摸酒杯底,而大陸食飯傾生意,唔係中國白酒就係鬼佬紅酒,咁北方人,當然係揀白酒啦,好在佢都會就住我.
咁通常食飽就去唱下歌,按下摩既,如果冇咩事忙的話,佢老哥經商多年,呢啲應酬就經常有架啦,所以都好熟路,各個地區都有相熟既agent.有一次,佢如常約我食飯,話打個邊爐,就拉左我去食北京火鍋,即係個鍋中間有個尖突起果隻.食飯果陣難得地佢冇帶白酒,就話飲啤酒好冇,一陣佢幕後個大老闆都想見一見我同我飲返兩杯.
所謂出外靠朋友,識多個人梗係冇壞啦,我就當然答好,請佢安排啦.席間我地講起大陸呢一排掃得好嚴,基本上有啲邪氣既娛樂場所都唔多敢開,除非真係好有後台啦.佢話佢問左幾個agent,都話呢排最好避一避風頭,但我一場黎到又點可以唔好好招呼下我,最終有一個相熟既agent話場就真係冇得搞架啦,女就有辦法,一係咁,你地去正經果啲卡啦OK開間房唱歌,佢安排啲女過黎玩啦.
正骨邪按就話試得多,正K淫唱?真係冇諗過.但打大風既情況之下,又有咩辦法,仲有得玩都算係咁,咁我地兩個飽餐一頓就出發飽暖思淫慾.我地去左羅湖一間出名既K場,果間野我平時飲完酒都成日去下半場,貪佢裝修好又開得夜.只係平時我就拖男帶女,今日我地兩個麻甩佬係間K房入面都幾搞笑,我地歌都冇點,聲音又較到最細,傾下生意,講下行業前景先.
冇幾耐佢大老闆都黎到,三個人就威士忌齋Lit,飲住酒吹下水啦.所謂傾生意,其實好多事都係一個決定,有咩生意要傾成晚丫,要諗多過半個鐘既野我都唔會係酒場決定啦.大家寒暄幾句,一輪商業互捧之後,就有人敲門入黎啦,有三個妙齡少女入左黎,個情形就真係好似約左佢地咁,佢地跟住房number自己黎,由於係正經地方,所以一切從簡,冇左果啲自報工號鞠躬行禮咁形式化既野先,之但係佢地三條女都係會企定定係個電視面前等你指示.
兩位老闆問一問我意見,OK就留低啦,佢地亦都相當識做俾我揀先,我就揀左個撈味冇咁重,清純啲啲既黎陪我坐,呢幾條女應該見慣場面,我地傾正經野果陣佢地真係乖乖地坐定定,見到我地乾杯又會起身幫手倒酒.傾完工事就開始玩,都係大家搖下骰咁,始終正經地方,抽下水就冇問題既,但要解甲呀或者再狼死啲就冇辦法啦,我就梗係全程隻手都係度左摸右摸啦,攝埋隻手入去衫入面抽水都有.
大老闆玩左半個鐘就先行離席,淨返我地兩個人三條女係度劈,飲到差唔多我地都話走啦,個老闆就問我三個睇中邊個?我就話我一開始揀果個啦,個樣斯文清純啲,身材都幾正,又聽話咁樣.佢就叫我坐一坐,佢埋個單先,就叫左啲女出房,過一分鐘就入返黎同我講行得.
一邊離開K房,佢一邊同我講話宜家打得好嚴,啲女都唔敢去酒店接客,一陣有咩事大家都麻煩,我同佢講,冇所謂啦,呢啲時候大家明既.但就話唔係咁既意思,佢話已經幫我同條女傾好,唔去酒店,上佢屋企,佢都摸過下條女個底,乾淨既,包保安全先叫我上,有咩事就即刻打俾佢,佢call人黎睇我,仲話已經過左兩刀野俾條女包野,係K房樓下等緊我啦,佢再收錢就先屌柒佢再搵佢call馬.
呢啲咪係識做同有辦事能力囉,飲完酒都仲可以安排得妥妥當當.落到樓見到條女,佢已經上黎撓住我手,好似情侶咁,我回頭同老闆打個招呼,講聲多謝就跟住條女走.跟佢去到一個住宅區,佢係入面租左間房,我八卦左一下,大概四千幾五千蚊,三百尺左右,佢一個女仔住,仲養左隻貓,都打理得幾企理.
佢搵一搵,就拎左新既牙刷同毛巾出黎,同我沖個鴛鴦浴先,幫我洗到乾乾淨淨,一路沖果陣我已經冇停手咁揸佢對34C靚波同拍佢個籮友,呢條女真係冇得輸,要波有波,要籮有籮,仲要係走肥樣唔錯.而且聽話,係浴室我地已經大車特車,仲要黎左一陣水中簫.
出到去佢叫我上床先,佢餵埋隻貓就黎餵飽我,上到床先幫我按下摩,又波推又掃股咁搞到我硬梆梆,轉身就二話不說含落黎,棍身到袋底俾佢玩到全部都係口水,佢仲會吹到𠽌𠽌聲,唔係特登整到好誇張果隻,而係真係有少少聲食得好滋味果種,呢種真實感真係難得.
玩到咁上下佢係手袋拎左個套出黎,幫我戴好就直接上黎騎我黎個女上先,佢騎功相當唔錯,而且好溫柔咁搖,唔係鬼婆果種野馬式狂野騎法,佢咁樣慢慢黎我又冇咁快敏感,又唔怕佢太急太大力chok痛我.之後我地又換左做男上打椿,又掛左陣鼓等佢隻貓睇住佢主人俾我屌,到最後狗仔式衝擊佢.
我諗我都係有少少S底,我鍾意扯住佢頭髮咁後入佢,再俾少少力抽佢屎忽,好似騎師咁,有時又會雙手大力揸佢雙乳,又會一路屌一路捽佢陰蒂,幾個動作我輪住咁做,半夜三更佢都唔理鄰居,放聲咁叫出黎,佢連呻吟聲都好好聽,最後我記得我係一路扯住佢頭髮,一路聽佢呻吟,再配合佢呻吟既節奏打佢屁股咁樣出.
呢一Q出得好滿足,係床上面佢有成95分,差果5分都只係想留啲空間俾佢進步,我覺得佢可以表現得再淫啲.出完野之後佢幫我清理返我就攬住佢瞓,第二朝鬧鐘叫我起身,又頭痛又攰,原本想瞓多陣,迷糊間感覺到佢一下就含住我條J,我打個電話返公司話晏啲先返,佢一起身第一句就問我想唔想要,你都咁出力想含硬我,我點會唔想要呢,morning Q我冇做太多動作,但佢坐我一輪,到有啲feel想射先轉狗仔,佢個籮真係好有肉,我抽到停唔到手,阿女又一啲都唔介意仲好享受咁.
最後瞓到十二點先起身梳洗下返工,到宜家我都好後悔當時唔記得抄佢牌,而之後我問返工廠老闆佢都話佢del左.講真,我包佢夜,佢起身唔一定要再引我執多劑,拿拿聲趕我走仲好啦,呢個淫娃由外在條件到內在態度都好得我歡心,搵唔返佢真係心都痛埋呀屌.


text:
陸永同老婆 Reina去超市 shopping,其間仲齊齊選購零食俾兩個寶貝女.
同你吟一吟
拍住 Do姐賺到笑 陸永孖索妻超市掃貨
贊助商連結
「農夫」陸永同 C君出名口才叻兼轉數快,跟完 Do姐去 Shopping後更加成功入屋,接 job接到手軟,由當年「戶口跌到落雙位數」撈到而家豬籠入水,早個禮拜仲宣布年尾舉行演唱會,歌,影,視,主持瓣瓣掂!
搵到錢當然都要識得享受,娶咗個索老婆 Reina兼有兩個得意寶貝女嘅陸永,上年愈住愈豪,以月租三萬租咗幢三層高嘅將軍澳豪華村屋一家四口自住,一得閒就招呼班 friend飯聚開 P,《壹》仔就撞到陸永孖住老婆現身將軍澳超市入貨,買餸重任當然老婆話晒事,負責推購物車嘅陸永乖乖跟住行,趁老婆行開咗就即刻掃咗成車薯片,仲自動波排定隊唔使老婆等,陸永仲好識 do拎銀包埋單,搞掂由老婆做「柴可夫」齊齊返屋企共享天倫樂!
拍完 Do姐去 Shopping,陸永同 C君多 job到接唔停手.
娶咗個索老婆,仲有兩個寶貝女 Hannah同 Sim Sim,陸永家庭事業兩得意.
陸永去年以月租三萬搬去將軍澳三層高村屋,地方大咗,早前囡囡 Sim Sim四歲生日,陸永落手落腳布置屋企,為囡囡開 party.
作為一家之主嘅陸永「自動波」拎銀包埋單.
撰文︰八珍


text:
最近好多朋友問我,喂Max~~~點解你踩單車仲要拍埋片咁好心機,我既回應都係以下三個原因:
- Hardsell 下自己多年來都認為好好聽既冷門歌
- 比當日有一齊踩單車既朋友睇返圍爐自high下
- 同旅行一樣每個地點 (路線) 都有段影片紀錄
喺唔同既影片當中,呢三段路係特別深感受.
澳景路 + 沙田坳 + 飛鵝山「東九三斜」
第一段係澳景路+沙田坳道+飛鵝山… 稱為「東九三斜」
當年初次踩單車,車友們大多會提及東九有三大斜路,新手就先練好澳景路,澳景路可以一腳到頂唔落地,就可以試踩飛鵝山,最後就挑戰九龍斜路中既大佬 – 沙田坳道.
拍攝當日本來只係想踩沙田坳道 + 飛鵝山,踩到中途突然有個想法,不如一日踩晒三條斜路,就先經秀茂坪過藍田入澳景路,原路出再經觀塘法院去啟業食個常餐,補給好先踩埋餘下既沙田坳道同飛鵝山,因為唔想令對腳太大負擔,所以今次挑戰,尤其是行沙田坳道並沒有經1:5斜度的聖母醫院上,而係經慈雲山道上,好快就順利都係一腳到扎山道停車場完成.覆幾個 whatsapp 同影張相就落去彩輝村買水補給,果一刻其實有想過不如返屋企,係咪有啲累的確有,但一想到難得已經踩左澳景路同沙田坳道,唔踩埋個飛鵝會後悔……結果就頂埋佢,左轉左上去經德望學校上飛鵝山道入口,踩到去豪宅區,見到一位踩 MTB 的師兄,就一齊吹水踩上去.
呢位師兄既出現好重要,因為去到中段同後段,心跳一直都係維持在160以上,大家有少少競賽感覺.即係迫到自己都無得因為已經踩左咁耐而 hea 住踩埋佢算,所以一見到最後基維爾既路牌,就有啲興奮,因為對上一次一日踩晒「東九三斜」已經係6年前,仲要晚上更舒服咁踩,當踩完後,就直落到彩虹上 MTR 回家了.
大佛全記錄
第二段係個個單車仔都怕怕既大佛,因為提及到斜路.多年來都聽到話先踩到大帽山同飛鵝山唔知要幾多轉先好去踩大佛.而有時同家人去大澳行下時搭車見到條東涌道,都會同太太講自己未減到一定既磅數係唔會踩呢度.但點解最後都去左呢度踩,一切都要從 whatsapp 對話講起.
話說車友A就提意不如踩個大冷,我過岩岩兩日前先踩完有冇第二度.車友B就話踩大佛,我就 send 左張「你大我呀.JPG」出黎,點知車友B真係話踩咪踩,怕你丫! 就係咁簡單既鬥氣,再加多個車友C出埋黎食花生,就成就左今次本住推車就推車既想法去面對「大佛之旅」.
事後感想
由東涌 MTR 到東涌道,都已經有心理準備,要踩好耐先到頂.一開波時一路 mon 住心跳一路上,踩到好似見fb 啲人影相果啲旁邊係石板牆時,以為到頂……仆你個街仲有既,好再頂硬上.見到第二幅石板牆,又以為到頂可以停一停,原來又係未到,之後再望下心跳,已經上到接近170,都打算再頂多次呢啲 z形既斜路,再見唔到頂就做死死氣推車,之後旁邊有個阿叔踩 MTB 過我,我問佢到頂未丫? 佢話到啦,再望一望前面,真係見到有唔少車友係伯公坳影相,即係好似踩飛鵝見到基維爾個牌一樣,就黎到頂.上到去,即刻去伯公坳果度影張相先!
之後就直落到梅窩,原來中途都有啲似澳景路斜路.有班外籍山友係旁邊叫加油,到梅窩前啲 rolling 路都難度唔大,盡量代入平時踩開既斜路同心跳咁上落斜.去到梅窩終於食早餐,之後就出發,話先去大佛再去大澳,會順路啲.咁就踩啦…… 又有一段長既 1:10 同 1:8……到轉入大佛條分差路,又有車友打氣話+油! 我問佢地係咪踩埋呢條斜就到大佛,佢地話係,心裡面有少少暗爽,因為控制心跳方面都 ok,雖然曬到仆街,個 Garmin show 到個溫度高達36度,車友A無晒水仲可以分啲比佢添,不過眼見最後一條斜,就頂埋佢啦!
踩到昂坪巴士站,因為只係去過一次放航拍機……平時見啲車友影大佛都係係個市集影,以為係市集後仲有斜大斜要上……就問對頭按梗電話既師兄,係咪到大佛啦? 佢話係,我問佢係仲有條斜上定已經踩晒啦? 佢話恭喜你丫師兄你踩完啦! 我即刻大大聲 yeah 出黎話由一腳東涌道到梅窩踩上黎都係一腳! 附近啲人都話勁丫肥仔!
之後係昂坪市集飲左枝檸檬cc,平時已經轉左飲水.不過今次飲呢枝肥仔水都ok la……之後就踩去大澳食野,食野時都有想過不如call車返東涌算.不過最後都係選擇迎接最後一條斜路,就係由大澳踩返去東涌 MTR.其實就係大澳巴士路線,可以話係除左一開始既東涌道外,最辛苦既路線.
因為太陽光正正對到正自己,由大澳到上東涌道前啲暗斜上落都唔短,又熱,所以見到條東涌道,就回想返一開始落左幾耐斜路.答案係都落左幾耐下.成程咩姿勢都有轉過,除左搖車……又係好似一開始咁,以為到,點知原來未到,又係重覆左幾次z形上斜,最後仲要大大個牌 1:6 斜路棟係度,真係百般滋味在心頭.不過見到佢地同我揮手,已經拎定電話幫我影最後一腳,就谷多一啖氣踩埋佢.車友A問我係咪一腳上,我已經唔講野,點頭話係算.佢地話以為要等我好耐,車友B話佢都有停,我第一句同佢講既係.
你大我丫! XDDDDDD
總結,全程唔計係個頂等齊人先落斜,所有斜路都係一腳上,無落過地.最辛苦係東涌 MTR 上東涌道,同埋最後由大澳返東涌道.反而大佛無咁甘.同埋要嚴控心跳,克服對未知幾時到頂既恐懼.唔好形住邊個邊個車友話都要分腳上,慢唔緊要,堅持要一腳上……咁就得左.
沙田坳道
第三後就唔打太多字,重點都係由聖母醫院踩上到沙田坳道前段的 1:5 斜路,雖然沙田坳道比飛鵝山短,但不同飛鵝山中段有回氣位.
最後不厭其煩提多次:
>
踩單車目的係安全回家,道理同受傷往往都同時係自己身上
與其落斜衝到60,不如安全踩到60歲,祝大家出入平安
今次大概文字分享到呢度,有興趣聽下歌同時睇下單車片段.
可以訂閱小弟的 Youtube Channel Max Wong
分享連結:


text:
平均一個星期都買兩隻CD, 近年既口味都係外語碟. 講真, 唔係唔想支持本土音樂, 不過用差唔多一百蚊換來既音樂, 比較一下 ROI, 都唔使諗! 同埋實在太多唔好既經歷, 香港歌手既碟剩係得首Plug Song係會較為認真製作, 其他Side Tracks真係粗製濫造 (可能budget有限), 買一隻碟得一兩首歌聽得人, 點買?!
唔知大家有冇一兩隻CD係最鍾意, 或者耐不耐會聽返而都好有FEEL?! 如果問我, 我會選擇彭羚係1994年推出既新歌加精選專輯《未完的小說》
鍾意既原因除咗首歌外, 最重要係諗返以前中學時代中晒毒既戀愛 1/2 廣播劇, 一定每晚追住聽. 而家好似係881903有得聽返, 當然而家會覺得有D"娘", 不過當時正當青春期(好似比較遲), 對愛情仲抱有好多既幻想真係好有FEEL. 仲記得自己會想像下如果自己係阿哲(郭富城) 咁型?! 跟住Cass用佢把勁LUM既聲講"阿哲…..", 嘩, 簡直係..暈低! 所以次次聽返呢首歌都有好多以前中學時代既畫面浮出來, 好享受豆芽夢簡單而直接投入冇雜質既愛情, 一切都係最sweet 🙂
唔知大家有冇共嗚?! 如果有, 你應該係同我差唔多年紀, 生於八十年代, 咁唔知你有冇類似既回憶, 有既可以大家share下?! 係呢度送上未完的小說 MTV, 大家一齊搵返中學時代既愛情夢!


text:
幸福椅簡直係我再生父母!澳門Perfect Mama服務都好專業好細心,幸福椅真心work!
前情提要先,幸福椅,收陰機其實我一直無咩關注,一嚟自己仲後生無下體鬆弛,尿滲同尿頻問題,二黎老公從來都無complaint過,所以我覺得自己應該算正常鬆緊?anyway,都係生完我先知點解人哋話女人唔補好易老,生仔一晚之間真係可以令你老10歲,20歲!我而家27歲,3個月之前生咗仔仔,坐月既時候其實已經feel到唔太妥……我以為尿頻問題得陀仔既時候先會有,但點知生完我去廁所仲多過之前,有時一個鐘去一兩次,每次都得少少尿,唔去又周身不自在,痾尿痾到我對腎都「冤冤哋」……好彩之後有網上姊妹比咗條Link > 免費體驗幸福椅療程 我,叫我去試下幸福椅!
做Perfect Mama張幸福椅之前,我仲寄望呢個尿頻情況會自己好,點知之後有件勁老尷既事發生咗,令我下定決心要去試做幸福椅!個件事就係我同仔仔去見姊妹,諗住比佢哋見下契媽們,姊妹好耐無見傾得超興奮,我有少少急但諗住坐多陣先去WC(我已經去咗好多轉),點知笑笑下feel到……
係呀,我滲咗少少尿!我仲要著牛仔褲!
嚇到我立即塞個仔比姊妹就9衝去wc,仲要打電話叫姊妹幫我去7-11買紙底褲換…..真係勁老尷!點解會咁樣!我真係好崩潰!等我姊妹買底褲比我,又擔心個仔長時間唔見我會驚……
於是我坐喺個屎塔到上forum發post,急問各位網上姊妹呢種情況點算好?
十個網友九個叫我去試幸福椅喎!而且仲話澳門入面Perfect Mama有呢個幸福椅做!
姊妹們幫我化解咗呢場危機之後傾開,原來佢哋姨媽姑姐或者同事都有去做幸福椅架,好似定期做facial咁common,其實唔止個人開始老會有呢個需要,好多人一生完都有下體鬆,尿滲尿頻問題,係要去做幸福椅修復返,置之不理就算好返都好慢而且手尾長,好多人下面鬆咗就緊唔返,好驚呀!我都有聽講其實產後修復好似減肥,做幸福椅係有黃金時期架!
愈聽愈驚,愈聽愈心動,我立即上網Book咗試做澳門Perfect Mama 幸福椅,仲同奶奶講咗叫佢個日幫手湊下仔仔.個日上到去成個流程都好快好smooth,有人問我唔驚比Perfect Mama啲人hard sell咩?其實我連仔都生過我諗已經無咩野會令我驚lol,因為我一早預約咗時間所以成件事好快,Staff全部都好後生好nice,仲讚我好後生一啲都睇唔出做咗媽媽lol!
幸福椅好細一張好得意,全程好似就係坐28分鐘至半個鐘度……我一早做曬功課,其實生完之後對自己有生仔紋又大肚腩既身體有啲shame,所以如果Perfect Mama張幸福椅要除褲做我絕對唔會去架,不過Perfect Mama staff再三保證唔需要除任何衫褲,淨坐上去就得架啦!一開始我都有少少質疑……Perfect Mama張幸福椅真係咁堅咩?有無feel架?唔除衫會唔會無效架?
結果Perfect Mama張幸福椅係堅有feel,由其我自己坐咗20分鐘之後將度數較上8度,wow~~~感覺真係好神奇,你會feel到下體陰部啲肌肉自己收縮,係真係有feel架喎,我都笑咗出聲lol,感覺好得意,唔怪得之有人話Perfect Mama張幸福椅堅work啦,其實感受都大架,不過唔痛唔痕,你純feel到肌肉會自己收縮收緊囉!
老老實實,大家都明無論係Face,body同下面個度其實都係要持續保養既,人哋set得一個療程係有意義嘅!你做面都6至8次一個Treatment啦,如果Perfect Mama同我講做一次幸福椅就會無曬事,下面緊返曬,其實我都唔信啦!所以我比較咗幾間唔同美容院既價格之後,發現Perfect Mama既幸福椅療程CP值最高,於是就買咗成個完整療程!
而家已經去澳門Perfect Mama做幸福椅做第三次,最明顯感受就係無咁尿頻,而尿滲亦好返,無論我點大笑或者翻身訓都無再出現過!幸福椅真係可以拯救尿頻我覺得真係好犀利,簡直係我再生父母,我終於唔洗守住個WC過生活啦,湊仔咁忙仲要成日去WC,搞到個仔自己一個其實諗下都好危險,唔怕一萬只怕萬一,做過Mama既人都明!
如果有人見到我呢個澳門Perfect Mama幸福椅既post而解決咗產後尿頻,漏尿問題,咁你唔係要多謝我,而係廣大互相幫助既網民姊妹們!遇事不決問網友真係work架,我愛你哋,我愛Perfect Mama,而家諗緊買埋澳門Perfect Mama既產後修身同打荷爾斑療程添Lol !


text:
情人節有情人陪當然甜蜜啦,單身嘅你都唔需要太灰心,近年唔少年輕人都開始流行拜月老求姻緣,記者都聽過唔少身邊朋友會去台灣求姻緣,當中呢間霞海城隍廟更加係9成人推薦!
霞海城隍廟位於台北大稻埕區域,呢度係一個比較懷舊嘅地區,而城隍廟就喺1856年建成.根據記載,1971年有位老太太,非常感謝城隍爺保佑佢丈夫事業好同孩子學業順利,美中不足係啲仔女揾唔到另一半,於是佢再向城隍爺祈求,點知唔使好耐,幾個仔女好快就搵到對象.老太太最後捐獻月下老人神像一座,以表謝意,自此就令城隍廟香火更鼎盛.
據知霞海城隍廟能夠成為台灣三大靈驗月老廟之一,係因為每年都有約6,000對愛侶嚟還神,唔計未還神嘅人,加加埋埋每年隨時湊合到6,000對有緣人,聽講舒淇2006年同馮德倫閃婚之前嘅3個月都曾經嚟呢度求紅線,聽完係咪都心郁郁想去呢?去之前梗係要學定拜月老方法先啦!
好多人會諗住拜月老要自己準備糖等等其他物品,其實你帶個人去都得㗎喇,因為依家拜月老越來越流行,基本上廟祝都會準備晒所有嘢畀你.
首先要去廟嘅金紙舖準備金紙同香(左邊門口入),之後就要去右邊嘅廟內辦事處櫃檯攞貢品(鉛錢,紅絲線,喜糖),貢品係第一次拜月老先需要,如果你之後再拜或者你唔見咗條紅線都係唔需要再準備,而金紙就寄放櫃檯.
跟住去返點香處點香,記得三支香都要完全點著!行到門口,面向天公爐前拜天公,簡單心入面講自己個名,年齡同地址(完整地址,如果唔係會搵你唔到),請天公保佑事事平安,三拜之後就可以入場去櫃檯拎返份貢品,三支香要小心拎住.
先向正殿嘅城隍爺,月下老人同一眾神明自我介紹,然後就要講清楚自己想要嘅理想對象條件,越詳細越明確越好,亦都無規定最多幾多項,有時你會見到善信都拜幾耐㗎.講完記得同月老講聲叫佢幫幫手早日幫你牽紅線,日後結婚一定會帶喜餅還神!
接下來你可以順住方向行,分別參拜義勇公﹑城隍夫人同菩薩,有助趕走小人,平安順利,家庭幸福同埋開啟智慧等等.
拜完之後就出返去天公爐插香,之後將鉛錢,紅絲線喺香爐內順時針轉三圈,以後就放銀包內,食埋喜餅,喜糖同甜甜嘅平安茶就禮成㗎喇.
一開始買嘅金紙喺收集箱度,廟方會一次過幫善信燒,係咪好簡單呢!
不過咁,去拜月老有少少禁忌要注意:
-唔可以戴太陽眼鏡,帽或口罩入場(月老會睇唔清楚你)
-所點燃嘅香同之後嘅平安茶太熱都唔可以用口吹,可以用手撥熄火種
-唔可以帶傘入內,因為傘同散發音類近
記者身邊都有唔少朋友去過城隍廟求姻緣之後一年內就開花結果,寧可信其有,有時間去台灣旅行不妨抽時間去行一圈!
台北霞海城隍廟
地址:台北市大同區迪化街一段61號
前往方法:從台北車站坐的士前往,約7分鐘車程;或從台北捷運北門站三號出口向前行約10分鐘
開放時間:上午6:16至下午7:47
(原來呢個時間係同飛機有關,616取自輕型單人機D616,而747就係指波音747,有祝福大家滿載而歸,平安回家嘅意思,真係好有心思呀!)
撰文:沙拉


text:
東京迪士尼樂園
東京迪士尼樂園(英文Tokyo Disneyland;日文東京ディズニーランド,拼音Tōkyō Dizunīrando)喺日本千葉縣,就近東京.佢係東京迪士尼渡假區裏面,兩個主題樂園之一.樂園響1983年4月15號開幕,係美國以外,第一個迪士尼樂園.樂園分做七個主題園區,風格各有不同,分別係世界市集,探險樂園,西部樂園,明日樂園,卡通城,動物天地同埋夢幻樂園.東京迪士尼曾經係全世界遊客最多嘅主題樂園.
佢雖然以東京命名,但實際響隔籬嘅千葉縣.東京迪士尼樂園並唔屬於Walt Disney,係由東京政府自己起.
開放時間[編輯]
東京迪士尼樂園營業時間唔固定,會跟季節同禮拜幾而唔同,去之前都要睇官方網站行事曆.之不過,大部分時間,都係朝早九點開,若果撞啱假期或者旺季,會開早啲到八點半,甚至八點開.而閂門時間,九成九都都響夜晚十點,但特殊節日,好似西曆大除夕同聖誕夜咁,就會延長.
園區休息日都係唔定,要睇官方網站.
門票[編輯]
東京迪士尼有好多種飛,若果單去一個樂園,通常買一日票,單日票券只限玩一個樂園.若果重要去海洋迪士尼,多數買兩日或多日飛(護照)比較化算.另外,樂園亦有星光票,比一般票券平約莫1100日圓,但一定要響下晝三點後先可以入場,若果要玩晒成個樂園,時間好緊迫.重有隻假日唔玩得嘅夜間票券,要俟晚6點後入場,同埋冬季夜間護照,要俟晚五點後入場,有特定日子先用得.東京迪士尼,四歲以下係免費嘅.
出面網頁[編輯]
- 東京迪士尼樂園(英文)


text:
對於好多不同年紀嘅人而言, 波鞋 已經唔係打波時先會著,而係日常出入必著嘅鞋類.部分人更加有收藏運動鞋嘅喜好,不時購買搜集特別版本嘅球鞋,甚至儲到一屋都係.之不過,好多人忽略波鞋嘅清潔同保養,又求求其其咁收納儲存,令到啲珍藏波鞋好快就舊化損壞,以至價值全失.等Boxful提點下大家關於波鞋嘅保養收納貼士啦!
家居貼士
踏入春季,疫情持續之下,乍暖還寒的潮濕天氣令大家都少不免會擔心家居環境嘅乾爽程度,因為家居潮濕自然有機會成為細菌同病毒嘅溫床.消委會近年就經常與機電工程署合作測試市面上嘅 抽濕機 ,而今年(2020年)就剛公布咗最新測試結果,仲特別推介咗幾款高效能及性價比高之選.
春回大地,萬物滋生.目前疫症肆虐,大家都會特別注意個人衛生及家居清潔,而春天暖濕正係蛇蟲鼠蟻開始活躍嘅季節,佢哋嘅出現會為家居帶來更多細菌病毒, 防蟲 措施絕對不容忽視!等Boxful同大家研究一下防治蟲患的好方法,當中好多都係利用天然物料,一啲都唔化學!
近日疫情來勢洶洶,而家人人出街都要戴口罩,加強注意個人衛生,全城 抗疫 ,小心翼翼.而有部分市民亦多咗留在家中,如老人家,停課的學生,暫時在家工作的上班一族等,換言之,家居衛生亦變得十分重要.Boxful同大家一文睇晒,家中有乜防疫措施要加強.
又到聖誕,又係小朋友最開心嘅日子,因為一定會有新玩具進帳.但係當小朋友嘅玩具愈來愈多,放到愈來愈亂,作為家長一定好頭痛.早前台灣收納達人于之琳就專程到香港,向大家傳授「玩具收納大法」,大家不妨喺買玩具之前,先同子女一齊實踐一下 執玩具 !
時近年尾,又係時候準備去舊迎新.各位姐妹們喺出手買新衫迎接新年之前,好應該先執拾一下衣櫃,清一清啲好少著或過時的舊衫,以免衣櫃愈積愈爆.之但係,執出來決定唔要嘅舊衫,如果就咁丟棄,實在太浪費.以下係一啲 二手衣物 嘅處理方法,除咗可以支持環保,為二手衫覓得新主人之外,分分鐘仲可以為你帶節省買新衫錢,甚至會有額外收入添!
寒意接近中,精明嘅你應趁而家及早為家居選購保暖物品,唔好等到寒鋒襲港先一窩蜂咁走去搶購!尤其是係 暖風機 ,暖爐等,好多電器店已經將新貨陳列晒出來,任君選擇,但大部分人總會等到氣溫急降先走去買,搞到斷晒貨……Boxful提提大家,買暖風機係時候,快啲睇下應該點揀!
租用迷你箱, 迷你倉 等額外儲存空間嘅用家,往往有個壞習慣,就係將好多雜物一次過放入倉之後,就唔再去郁佢哋,久而久之,倉中物品有如廢物,直到永遠……其實,大家應該定時定候,將嚟緊一季少用嘅物品放入倉,又將當季要用嘅物品攞回家,咁樣有出有入,定期循環,咁先可以最有效發揮到額外儲存空間嘅作用.冬季將至,以下物品就絕對可以暫時放入倉,為你大大節省家居空間.
天氣又開始轉涼,係時候摷番啲 冬天衣物 ,被褥等出來,唔好等到冷鋒到港先至臨急抱佛腳.況且,啲冬衣攞出來之後係需要有適當嘅處理,如清洗及晾曬,才可以發揮最佳效用.等Boxful提提大家點樣做好迎冬準備.
家居收納係一項持續性長期任務,即使你屋企有工人姐姐幫手,你都少不免需要自己落手落腳去做分類,歸納,取捨等工作.坊間有好多適當嘅收納工具,以及各種收納方法同心得,都可以幫你事半工倍,其實而家有好多手機App都可以幫到手!